ހަދިޔާ (ހަތާވީސްވަނަ ބައި) – Esfiya\n“އާނ….މަންމައާ އެކީގަ އުޅުނުއިރު އަދި މާ ބޮޑަށްކުރިން. މަންމައަކީ އިންޓަނޭޝަނަލް އޯތާއެއް.” ހަސަން އެންމެ ފަހަކަށް ބުނެލި ވާހަކައާމެދު ވިސްނާލެވުނު މިރްޒާން ސިކުންތުކޮޅެއްގެ ތެރޭގައި ގަނޑުވެގެން ދިޔައެވެ. އޭގެ ދެވަނަ ސިކުންތުގައި އޭނައަށް ހަސަނާއި ދިމާލަށް ބަލާލެވުނެވެ.\nބައްޕަ އޭނައަށް ކުއްލިއަކަށް ބަލާލި ގޮތުން މުޙްސިން ކުޑަކޮށް ސިހުންވާ ގޮތްވިއެވެ. އޭނަ ދެންމެ ދެއްކި ވާހަކައިން ބައްޕައަށް އެފަދަ ބަދަލެއް އަންނަންވީ ސަބަބެއް މުޙްސިނަކަށް ނުވިސްނުނެވެ. ކެބިންގެ ސޯފާގައި އިންގޮތަށް އިނދެ ކުރިމަތީގައި ހުރި އޮފީސް ގޮނޑީގައި އިން ބައްޕައަށް ބަލަން އެއްޗެކޭ ނުބުނެ އޭނައަށް އިނދެވުނީ އެހެންވެއެވެ. އޭނައަށް އެނގިފައިވާ ގޮތުގައި މަންމަ ލިޔުންތެރިއެއްގެ ގޮތުގައި މަޝްހޫރުވެފައިވަނީ އޭނައަށް5އަހަރުވެސްވީ ފަހުން މަންމައާއެކީ މެލޭޝިޔާގައި އުޅެމުން ދިޔައިރު މަންމަ ލިޔުނު ފޮތްތަކެއްގެ ސަބަބުންނެވެ. ވީއިރު މަންމައަކީ ލިޔުންތެރިއެއްކަން ބައްޕައަށް އެނގޭނީ ކިހިނެއް ހެއްޔެވެ؟ އެ ސުވާލު ހިތަށް ވެރިވި މުޙްސިނަށް ނޭނގުނު ކަމަކީ، އޭނައަށް ދެންމެ އެ އެޅުނީ ވަރަށް ވެސް ކަތި ފިޔަވަޅެއްކަމެވެ. ބައްޕައަށް މި ހުރިހާ ދުވަސް ވަންދެން އޭނަގެ ޙަޤީޤަތް ފޮރުވަން ކުރި މަސައްކަތް ފުނޑުފުނޑުކުރުވާ ފަދަ ފިޔަވަޅެއްކަމެވެ. ބައްޕަ ދެން ކުރި ސުވާލުން އޭނަގެ ހިތް ނުތަނަވަސްވެގެން ދިޔައީ އެހެންވެއެވެ.\n“ކީކޭ ކިޔަނީ މަންމައަށް؟” މިރްޒާނަށް އެ ސުވާލުކޮށްލެވުނީ އަވަސްއަވަހަށެވެ. އޭނަގެ ރާގު ހުރި ގޮތުން މުޙްސިންގެ ހިތް ބާރަށް ތެޅެން ފެށިއެވެ.\n“އަ..އަ..އައިޝް…ޝަތު…” އެފަދަ ދަނޑިވަޅެއްގައި ދޮގު ހަދަން އިންތިހާއަށް ދަތިވެގެން ދިޔަ މުޙްސިނަށް ކެނޑިކެނޑިގެން އެހެން ބުނެވުނުތަނާހެން މިރްޒާން ފުންމައިގެން ތެދުވެލަމުން ވާހަކަ ދެއްކިއެވެ.\n“އައިޝަތު އަމްނާ ހާޝިމް! ބުނޭ އެހެން…..އެހެން އެއްވެސް ގޮތަކަށް ނުބުނާތި! ތިއީ ހަމަ އަހަރުމެންގެ ދަރިފުޅޭ. ކާކަށްތަ އޮޅުވަން ތިއުޅެނީ؟ ނޫނިއްޔާ ހަމަ ނޭނގެނީތަ ދަރިފުޅަށް؟ ތިއީ މުޙްސިންއޭ…..ބައްޕަގެ ދަރިފުޅު….ހާދަ އިންތިޒާރެއް ކުރީމޭ! ބައްޕާއޭ ކިޔައި ގޮވާލަބަލަ އެއްފަހަރު…” މިރްޒާން ގޮސް މުޙްސިންގެ ކުރިމައްޗަށް ކުރުފައި މައްޗަށް ތިރިވެ ކަރުނައިން ފުރިގެންވި ދެލޮލާއެކީ މުޙްސިންގެ އަތުގައި ހިފައި މޫނުގައި ފިރުމައި ހިފަހައްޓަމުން ރޮވިފައިވި އަޑަކުން ވާހަކަ ދެއްކިއެވެ. އެ މަންޒަރު ފެނިފައި މުޙްސިނަށް ދުވަހަކުވެސް އިޙްސާސް ކުރެވިފައި ނެތްފަދަ ތޫނު ވޭނެއް އޭނަގެ މޭތެރެއިން ހިނގާލިއެވެ. ބައްޕަ އެކަނިމާއެކަނި ރުއި މަންޒަރު އޭނައަށް މީގެ ކުރިން ވަނީ ފެނިފައެވެ. އެހެނަސް ބައްޕަގެ އެ ވޭނީ އަޑު ނުހަނު ކައިރިން އިވި އެ ހިތާމަވެރި މޫނު ނުހަނު ގާތުން ފެނުމުން މުޙްސިންގެ ލޮލުން ވެސް ކަރުނަތައް ނިރާލިއެވެ. މުޙްސިން ކިތަންމެ ބޭނުމެއްނުވިއެއްކަމަކު ހިތުތެރޭގައިވި ޖަޒުބާތުތަކަށް އޭނައަށް ބާރެއް ނުފޯރުވުނެވެ. އޭނަގެ މޫނުމައްޗަށް ހިތާމަވެރިކަން ވެރިވެގެން ދިޔަ ވަގުތު މިރްޒާން ދެއަތުން އެ މޫނުގައި ހިފަހައްޓާލިއެވެ.\n“ދެރަނުވައްޗޭ ދަރިފުޅު. ދެން ދެރަނުވާތި. މިއީ އުފާކުރަންވީ ދުވަސް. ދެން ބައްޕައާ ދަރިފުޅު ވަކި ނުކުރެވޭނެ އެއްވެސް މީހަކަށް އިން ޝާ ﷲ! ހަމަ ޔަޤީނުންވެސް ﷲ އަކީ ދުޢާ އަޑުއައްސަވާ ރަސްކަލާނގެ.” މިރްޒާން ލޮލުން އޮހޮރެމުން ދިޔަ ކަރުނަތަކުގެ ތެރެއިން ހިނިތުންވާން މަސައްކަތް ކުރަމުން ބުނެލިއެވެ. އެ ހިނިތުންވުންތައް ފެނުނު މުޙްސިންގެ ހިތުގައި ރިހުމެއް ހިފާލިއެވެ. އޭނަ އިސާހިތަކު އޭނައަކީ މުޙްސިން ކަމަށް ބުނެ ބައްޕަ އުފާކޮށްދޭން އެވަގުތު ބޭނުންވި މިންވަރު ދެނެވޮޑިގެންވަނީ ހަމައެކަނި ﷲ އެވެ. އެހެނަސް ޙާލަތުގެ ސަބަބުން އޭނަވަނީ މަޖުބޫރުވެފައިކަން ބައްޕައަށް އެނގޭނެ ނަމައެވެ. ވިސްނުމެއްނެތި އޭނަ އަޅާލާ ފިޔަވަޅެއްގެ ސަބަބުން އޭނަގެ ޢާއިލާ ގުޅިގެން ދިޔުމުގެ ހުރިހާ އުއްމީދެއް ނެތިގެން ދާކަށް މުޙްސިން ބޭނުމެއްނުވެއެވެ. ކަން މިހެން އޮތްއިރު މިވަގުތު ބައްޕައަށް ޙަޤީޤަތް ކިޔައިދިނުން ބުއްދިވެރިއެއްނޫނެވެ. އެހެނަސް މުޙްސިން އެވަގުތު އެއްޗެކޭ ބުނަން ވެސް ނުކުޅެދުނެވެ. އޭނަ އިންގޮތަށް އިންދާ މިރްޒާން އޭނަގެ ކަރުނަތައް ފޮހެމުން ކޮޅަށް ތެދުވެލިއެވެ.\n“އާދެބަލަ މުޙްސިން ބައްޕައާއެކީ. އާދޭ!” މިރްޒާން އެހެން ބުނެލީ މުޙްސިންގެ އެއްއަތުގައި ހިފައި ދަމަމުންނެވެ. މުޙްސިނަށް ކޮން ތަނަކަށްތޯ އެހުމުން ވެސް މިރްޒާން އެ އަތަށް ދަމަމުން އަންނާށޭ ބުނެލިއެވެ. އެއާއެކު މުޙްސިނަށް ކޮޅަށް ތެދުވެލުމުން މިރްޒާން މުޙްސިން ދަމައިގެން ކެބިންއިން ނިކުންނަން ދިޔައީ އުޖާލާވި ހިނިތުންވުމަކާއި އެކީގައެވެ. ކެބިންއިން ނިކުމެ މިރްޒާން ވަގުތުން މިޞްރާބުޖެހީ އެ ފަންގި ފިލާގައި ގިނަ މުވައްޒަފުންގެ ގޮޅިތައް ހުންނަ ޞަރަޙައްދަށެވެ. މުޙްސިން ގޮވައިގެން ގޮސް އެތާނގެ މެދާއި ހަމައަށް ގޮސް މަޑުކޮށްލަމުން މިރްޒާން ނުފިލާ ހިނިތުންވުމަކާއެކީ ވާހަކަ ދެއްކިއެވެ.\n“ހުރިހާ އެންމެން އަޑުއަހާބަލަ. މިކޮޅު ނިކަން ބަލާލަބަލަ. އާތިފްވެސް އާދެބަލަ މިތާ ކައިރިއަށް…މިހިރީ އަހަރެންގެ ދަރިފުޅު. އަހަރެންގެ ދަރިފުޅު މުޙްސިން.” މިރްޒާން އެތާތިބި އެންމެންނަށް ގޮވައި އެންމެން އެތަނަށް ޖަމާވުމުން އަންގާލިއެވެ. އެއާއެކު އެތާތިބި އެންމެންގެ މޫނުމައްޗަށް ޙައިރާންކަން ވެރިވީ ހިނދު އެމީހންގެ މެދުގައި ސިއްރުވެރި ވާހަކަތަކެއް ހިނގާލިއެވެ. އެންމެންގެ ތެރެއިން އެންމެ އާދަޔާ ޚިލާފު ކުލަވަރެއް ވެރިވީ އެވަގުތު ކެބިންއިން ނިކުތް ޝަހާނީގެ މޫނުމަތިންނެވެ. ކުރިމަތިން ފެނުނު މަންޒަރުންނާއި އެތާތިބި މީހުން ‘މިރްޒާންގެ ދަރިފުޅޭ’ ކިޔާ އަޑަށް އޭނަގެ ދެލޯ ބޮޑުވެ މޫނުމައްޗަށް ވެރިވީ ނުތަނަވަސްކަމެވެ. އެ މަންޒަރު ފެނިގެން ދިޔަ މިރްޒާންގެ ކައިރީގައި ހުރި މުޙްސިންގެ މޫނުމައްޗަށް ވެސް ވެރިވީ އެފަދަ އަސަރެކެވެ.\n“އަހަރެން އެތައް އަހަރެއް ވަންދެން މި ދަރިފުޅަށްޓަކައި އިންތިޒާރު ކުރީ ދަރިފުޅު އަނބުރާ އަންނާނެކަން ޔަޤީންވީތީ. އަހަރެން މޮޔަވީތީވެއެއްނޫން 15 އަހަރު ވަންދެން އެންމެ ތިން މަހުގައި ބަލިވެ އުޅެނިކޮށް އަހަންނާއި ވަކިވި ދަރިފުޅަށްޓަކައި އިންތިޒާރުކުރީ. ﷲ އަކީ ދުޢާތައް އިޖާބަކުރައްވާ ރަސްކަލާނގެކަން އެނގޭތީ އިންތިޒާރުކުރީ.” ކަރުނަތަކުން ފުރި ބަންޑުން ވަމުން ދިޔަ ދެލޮލާއެކީ އެތައް ދުވަސްތަކެއް ވަންދެން ދުރުދުރުން މީހުންގެ ދޫތަކުން އިވުނު އޭނަގެ ހިތަށް ދަތިކުރުވި އެތައް ބަސްތަކަކަށް ރައްދުދިނެވެ. އެހިނދު އެތާތިބި ގިނަ މީހުންގެ މޫނުމަތިން އެމީހުންގެ ހިތްތަކަށް ވެސް އަސަރު ކުރި ފަދަ ކުލަވަރުތައް ފާޅުވާން ފެށިއެވެ. ބައްޕަ ދެއްކި ވާހަކަތަކުން މުޙްސިންގެ މޫނުމައްޗަށް ވެސް އެފަދަ ކުލަވަރުތައް ވެރިވިއެވެ. އެހެނަސް ހަމަ އެ ހިނދު ނުތަނަވަސްކަމެއްގެ ތެރޭގައި ހުރި ޝަހާނީ އޭނައަށް ބަލަން ހުރެފައި ކުއްލިއަކަށް ފޯނު ނަގައި މީހަކަށް ގުޅަން ފެށުމުން މުޙްސިންގެ ހިތުގައި ބިރުވެރިކަމުގެ ރާޅު ބާންޏެއް ނެގިއެވެ. އޭނަ ކޮންމެ ގޮތެއް ހަދާފައިވެސް އެވަގުތު އޭނަގެ ޝަޚްޞިއްޔަތު ފޮރުވަންޖެހޭކަން އޭނައަށް އެނގުންވިއެވެ. ނަމަވެސް އެހެން ހަދައިފިނަމަ ބައްޕައަށް ދެންމެ އެ ލިބުނު އުފާވެރިކަން މުޅިން ފުނޑުފުނޑުވެގެން ދާނެކަން އެނގުންވުމުން މުޙްސިންގެ ހިތުގައި ހައިޖާނެއް އުފެދުނެވެ. ހަދާނެ ގޮތެއް ޔަޤީންނުވެފައި މުޙްސިނަށް އިސްޖަހައިގެން ހުރެ ދެފަރާތަށް ދެފަރާތަށް ކަޅި ހިންގެމުން ދިޔައެވެ. އެ ހިނދު މިރްޒާން އަނެއްކާވެސް އިތުރު މީހުންނަށް މުޙްސިން ދެއްކުމަށްޓަކައި ހިނގާށޭ ބުނެ މުޙްސިންގެ އަތަށް ދަމާލިއެވެ. އެހެނަސް މިފަހަރު ހިތުގައި އުތުރިއަރަން ފެށި ޖަޒުބާތުތަކެއްގެ ސަބަބުން މުޙްސިން ކުރިއަކަށް ނުދިޔައެވެ. މިރްޒާން ޙައިރާންވެފައިހުރެ ފަހަތް ބަލާލިއެވެ.\n“ކިހިނެއްވީ މުޙްސިން؟ ބަލިވީތަ؟” މިރްޒާނަށް އަހާލެވުނެވެ. އެ ހިނދު މުޙްސިން މިރްޒާނަށް ބަލަން ހުރެ އޭނަގެ ޖަޒުބާތުތައް އަމިއްލަ ބާރުގެ ދަށަށް ގެންނަން މަސައްކަތް ކުރަމުން ފުން ނޭވައެއް އެތެރެއަށްލިއެވެ.\n“ކޮން މުޙްސިންއެއް؟” އަމިއްލަ ހިތާއި ދެކޮޅަށް މުޙްސިން ކޮށްލި އެ ސުވާލާއެކީ މުޅި ތަނަށް މަރު ހިމޭންކަމެއް ވެރިވިއެވެ. ދުރުގައި ހުރި ޝަހާނީ އޭނަގެ ފޯނުން ނަޒަރު ވަކިކޮށް ޙައިރާންކަމާއެކީ އެދިމާލަށް ބަލާލި ވަގުތު މިރްޒާނަށް ލިބިގެން ދިޔަ ޝޮކާއެކީ އޭނަގެ ހިނިތުންވުން ފިލައިދިޔައެވެ. ހިތަށް ވެރިވި ޖަޒުބާތުތައް އަނެއްކާވެސް އޭނަގެ ހިތުގައިވި ޒަޚަމްތަކަށް ދިލަކަން ވެރިވާން އުޅުނު ވަގުތު މިރްޒާނަށް ވާހަކަ ދެކެވުނެވެ.\n“ތިއީއެއްނު މުޙްސިން؟ ދަރިފުޅުގެ މަންމައަށް ކިޔަނީ އަމްނާއެއްނު؟ އަމްނާއަކީ މި ބޭބެގެ އަންހެނުންނޭ. ދަރިފުޅުގެ މަންމައަށާއި ބައްޕައަށް ލިބުނީ ހަމައެކަނި ދަރިފުޅޭ.” މިރްޒާން މުޙްސިންގެ އަތުން ދޫކޮށް އަނެއްކާވެސް މުޙްސިންގެ މޫނުގައި ހިފަހައްޓާލަމުން ކިޔައިދެވޭތޯ އުޅުނެވެ. އެހެނަސް މުޙްސިން ދެންވެސް ފަހަތަށް ޖެހި އޭނަގެ އަތާއި ދުރުވެލުމުން ފެންކަޅިވެފައިހުރި މިރްޒާންގެ މޫނުމަތިން ހިތާމަވެރިކަމާއި ބިރުވެރިކަން އެކުލެވިފައިވި އަސަރެއް ފެނިގެން ދިޔައެވެ. އޭނަ ބިރުގަތީ އޭނައަށް މި ލިބެން އުޅޭ ހިތާމައަށް އޭނައަށް ކެތްނުކުރެވޭނެހެން ހީވީތީވެ ފަދައެވެ. އެފަދަ އިންޒާރެއް ސިކުނޑި ދިނުމުން މިރްޒާން ދެންވެސް ވާހަކަ ދައްކަން އުޅުނު ވަގުތު ނުރުހުންތެރިކަން މޫނުމައްޗަށް ވެރިކުރުވި މުޙްސިން ވާހަކަ ދެއްކިއެވެ.\n“އަހަންނަށް ކިޔަނީ ހަސަން! އަހަރެންގެ މަންމައާއި ބައްޕައެއް ނުތިބޭ މިހާރަކު އަހަންނާއެކީ. އަހަރެން އުޅެނީ އެކަނި. ވަކި ބޭނުމެއްވެސް ނޫން އެމީހުން ހޯދާކަށް!” މުޙްސިން ހިސާބެއްގެ ހަރުއަޑުން ރުޅިވެރިކަން އެކުލެވިފައިވި ގޮތަކަށް އެތާތިބި އެންމެންނަށް އިވޭވަރަށް އަންގާލިއެވެ. އެއާއެކު އެ އެންމެންގެ ދެލޯ ބޮޑުވެ ބައެއްމީހުން އަނގަމަތީގައި އަތްއެޅިއިރު ޝަހާނީ އޮޅުމެއް އެރި ފަދައަކުން ވިސްނުމެއްގެ ތެރެއަށް ގެއްލުނު މަންޒަރު މުޙްސިނަށް އެއްލި ކަޅިއަކުން ފެނުނެވެ. އެ މަންޒަރު ފެނިފައި މުޙްސިންގެ ހިތަށް ހިސާބެއްގެ ހަމަޖެހުމެއް ލިބުނެވެ. އެހެނަސް ދެވަނަ ސިކުންތުގައި އޭނަގެ ކުރިމަތީގައި ހުއްޓުން އަރާފައި ހުރި އޭނަގެ ބައްޕަ ފެނިފައި އޭނަގެ ހިތް ހުއްޓުމަކަށްއައެވެ. ބައްޕަ އެ ހުރިގޮތަށް ހުއްޓާ ބައްޕަގެ ލޮލުން ކަރުނައެއް ފައިބައިގެން އައި މަންޒަރު ފެނިފައި މުޙްސިން އޭނަގެ ލޮލަށް ޖަމާވާންފެށި ކަރުނަތައް ހިފަހައްޓަން ވަރަށް މަސައްކަތް ކުރަން ޖެހުނެވެ. މުޙްސިން ބަލަބަލާ ހުއްޓާ ހިތް ދުވަހަކުވެސް ހަލާކުނުވާވަރަށް ހަލާކުވި މިރްޒާން މަޑުމަޑުން ބޯޖަހާލީ އެނގިއްޖެއޭ ބުނާ ފަދައަކުންނެވެ. އެއަށްފަހު އޭނަގެ މެއަށާއި އެހެން ފަހަރުތަކާއި ޚިލާފަށް ކޮނޑާއި ދިމާލަށް ވެސް ފެތުރެން ފެށި ތަދާއެކީ މިރްޒާން ލަސް ފިޔަވަޅުތަކެއްގައި މުޙްސިނަށް ފަސްދީފައި އަނެއްކާވެސް އޭނަގެ ކެބިންއާއި ދިމާލަށް މިޞްރާބުޖެހިއެވެ. އެ ހިނދު އެތާތިބި އެންމެންހެން މިރްޒާނަށް ޙަމްދަރުދީގެ ނަޒަރަކުން ބަލަން ތިއްބެވެ. މިރްޒާން ކެބިންގެ ދޮރާއި ހަމަވީ ވަގުތު އެތާ ކައިރީގައި ހުރި އާތިފް ވެސް ދެރަ މޫނަކާއެކީ މިރްޒާނަށް ގޮވާލާނެހާ ހިތްވަރެއްވެސް ނެތި އޭނަގެ އެކުވެރިޔާއަށް ބަލަން ހުއްޓެވެ. އެންމެން ތިބި ގޮތަށް ތިއްބާ މިރްޒާން ކެބިންގެ ދޮރު ހުޅުވާލި ވަގުތު ކުއްލިއަކަށް އޭނަ މާ ބޮޑަށް ތަދުވެގެން އުޅޭ ފަދައަކުން މޭމަތީގައި އެއްއަތް އަޅާލިއެވެ. އޭނަގެ އަނގައިން ނުކުތް ވޭނީ އާހުގެ އަޑާއެކީ އޭނަ އަރިއަޅާލަން އުޅުނު ހިނދު މަންޒަރު ފެނުނު އާތިފް ހަރުއަޑުން މިއްޒޭއޭ ކިޔައި ގޮވާލި އަޑު މުޅި އެތާނގައި ގުގުމާލިއެވެ. އެއާއެކު ބައްޕައަށް ނުބަލަން ހުރި މުޙްސިނަށް ވެސް އެދިމާލަށް ބަލާލެވުނީ ކުއްލިއަކަށެވެ. އެހިނދު މިރްޒާންގެ ކައިރިއަށް ޖެހިލި އާތިފަށް އޭނަ ގައިގައި ނުހިފެހެއްޓެނީސް ކެބިންގެ ދޮރަށް ލެނގިގެން ގޮސް ދޮރު ހުޅުވި، މިރްޒާން ކެބިންގެ ތެރެއަށް ވެއްޓުނެވެ. މަންޒަރު ފެނުނު މުޙްސިންގެ ދެލޯ ބޮޑުވެގެން ދިޔައެވެ. އިސާހިތަކު އޭނައަށް ބައްޕާއޭ ކިޔައި ގޮވާލެވެން އުޅުނެވެ. އެހެނަސް އޭނަގެ އަނގައިން ވައި އަޑުން ނިކުތީ ހަމައެކަނި އެ ބަހުގެ ފުރަތަމަ އަކުރެވެ. އޭގެ ދެވަނަ ސިކުންތުގައި އާތިފް މިއްޒޭއޭ ކިޔައި މިރްޒާންގެ ކައިރިއަށް ގޮސް ތިރިވެލަމުން އެމްބިއުލާންސަކަށް ގުޅާލުމަށްބުނެ ހަޅޭއްލެވިއެވެ. އެއާއެކު ހަމަހޭވެރިކަމެއް ލިބިގެން ދިޔަ މުޙްސިން ވަގުތުން އެކަން ކުރިއެވެ. އޭގެ އިރުކޮޅެއްގެ ތެރޭގައި އޮފީސް ޢިމާރާތާއި ގާތްކުރި އެމްބިއުލާންސަށް މިރްޒާން އެރުވުނެވެ. މިރްޒާނާއެކީ އެމްބިއުލާންސަށް އެރީ އާތިފެވެ. އެ މަންޒަރު ބަލަން އެންމެ ގާތުގައި ހުރި މުޙްސިން ވެސް ހޭނެތިފައި އޮތް ބައްޕަ ލޯމައްޗަށް ގެއްލުނު ވަގުތު އެއަށް ނުހަނު އަރަން ބޭނުންވިއެވެ. އެހެނަސް އެމްބިއުލާންސްގެ ދޮރު ލެއްޕި އޭތި ދުއްވާލި ވަގުތުވެސް ރަތްވެފައިވާ ދެލޮލާއެކީ އެއަށް ބަލަހައްޓައިގެން ހުރުން ނޫންކަމެއް މުޙްސިނަކަށް ނުކުރެވުނެވެ. އެމްބިއުލާންސް ވެސް އޭނަގެ ލޯމައްޗަށް ގެއްލުނު ވަގުތު މުޙްސިން ޓެކްސީއެއް ހިފައި އެމްބިއުލާންސްގެ ފަހަތުން ދިޔުމަށް އަވަސްވިއެވެ.\n“ހެލޯ އާޝިޔާ….އަހަންނަށް ހިއެއްނުވޭ އެ ކުއްޖާއަކީ މުޙްސިން ހެންނެއް.” އޮފީހުގެ ހުރިހާ ކަމެއް ހަމައަކަށް އެޅިގެން ދިޔަ ވަގުތު ޝަހާނީ އޭނަގެ ކެބިންގެ ސޯފާގައި ހިސާބެއްގެ ހާސްކަމެއްގެ ތެރޭގައި އިނދެ ބުނެލިއެވެ.\n“ކީކޭ؟ ވަރަށް ހިއެއްނުވޭ އިނގޭ. އަހަންނަށް މި ޚަބަރު ދިން މީހަކު ބުނި އެކުއްޖާ މިރްޒާންއާ ވަރަށް ވައްތަރޭ ވެސް.” އާޝިޔާ އެކޮޅުން ބުންޏެވެ.\n“އާނއެކޭ! މާ ބޮޑަށް ވެސް ވައްތަރު. އެކަމަކު މިއަދު ވީ އެއްޗަކުން މިހިރީ ބުނާނެ އެއްޗެއް ނޭނގިފަ. މިރްޒާން ތިއީ މުޙްސިން ދޯ އޭ ކިޔާފަ ވާހަކަ ދައްކަން ފެށީމަ އެކުއްޖާ ހަޅޭއްލަވާފަ އެކަމަށް އިންކާރު ކުރީ.” ޝަހާނީ ކިޔައިދިނެވެ.\n“އެހެންތަ؟” އާޝިޔާގެ އަޑުގައި ވެސް ޙައިރާންކަމެއް އެކުލެވިގެންދިޔައެވެ.\n“އާނ…ވަރަށް ހިއެއްނުވޭ އެއީ އެކުއްޖާހެން. އެހެންވީމަ އަހަރުމެން ހާސްވާންވީ ސަބަބެއް ނެތް.” ޝަހާނީ އެހެން ބުނެލީ ހިސާބެއްގެ ހަމަޖެހުމެއް ލިބުނު ފަދައަކުންނެވެ. އެއާއެކު އެކޮޅުން އާޝިޔާވެސް ފުން ނޭވައެއް ދޫކޮށްލި އަޑުއިވުނެވެ.\n“ލެޓްސް ހޯޕް ދޯ؟ ދެރަކަމަކީ އަހަންނަށް ވެސް އަދި ސޫންއަށް ވެސް އެކުއްޖާ ހުންނަ ގޮތެއް ނޭނގޭ ކަން. ސޫންއަށް ވެސް އެކުއްޖާ ފެނިފަ ހުރީ5އަހަރުގަ ވިއްޔާ….އެންމެ ދަތްވިކެނީ އެ އަންހެނާއަށް އަހަރުމެންގެ އަތްދަށުން ސަލާމަތް ވެވުނީމަ! އަންނަ ރުޅިއެއްގަ ހިތަށްއަރާ ފަޅިފަޅި ކޮށްފަ ވަލު ޖަނަވާރަކަށް ކާންދީފާނަމޭ!!!” އެކޮޅުން އިވުނީ އާޝިޔާގެ ރުޅިވެރިކަމުން ފުރިފައިވި އަޑެވެ.\n“ހާސްނުވޭ އާޝިޔާ. އަދި އަހަރުމެންގެ ދުވަސްވެސް އަންނާނެ.” ޝަހާނީ މަޑުމައިތިރި އަޑަކުން އެހެން ބުނެލިއިރު އެ މޫނުމަތިން އޭނަވީ ވަރުގަދަ ޢަޒުމެއްގައިކަން އެނގެއެވެ. ފޯނުގެ އަނެއްކޮޅުގައި ހުރި އާޝިޔާ އެ ބަސްތަކުން ސާބިތުކަން ހޯދަމުން ހޫންލައްވާލި އަޑު އިވުނެވެ.\nއެދުވަހުގެ ރޭގަނޑުވާން ގާތްވަމުން ދިޔަ ވަގުތު ހޮސްޕިޓަލުގައި އޮތް މިރްޒާންގެ ޙާލަތު ރަނގަޅުވާން ފަށާފައިވިއެވެ. ހޮސްޕިޓަލަށް ގެންދެވުމާއެކު އޭނަ ވައްދާލެވުނީ އެމަޖެންސީ ރޫމަށެވެ. ވަގުތުން އީސީޖީއާއެކީ އެހެނިހެން ޓެސްޓްތައް ހެދި އޭނައަށް ފަރުވާކުރެވެން ފެށިއެވެ. ފަރުވާގެ ތެރެއިން އައިވީއެއް އެޅެން ފެށިތާ މާ ގިނައިރެއްނުވެ މިރްޒާންގެ ވިންދުތައް ރަނގަޅުވާން ފެށުމުން އޭނަ ވޯޑަކަށް ބަދަލުކުރަން ހުއްދަދެވުނެވެ. މިރްޒާންގެ އެހީތެރިއެއްގެ ގޮތުގައި އައިސްފައިހުރީ އާތިފް ކަމަށްވިޔަސް އާތިފަށް ވެސް ނިވާވެގެން ހުރެ މުޙްސިން ދުރުދުރުން ހުރިހާ މަންޒަރެއް ބަލަމުން ދިޔައެވެ. އެހެންކަމުން މިރްޒާން ވޯޑަށް ބަދަލުކުރުމުގެ ހުއްދަދެމުން ޑޮކްޓަރު އާތިފާއި ދެއްކި ވާހަކަތައް ވެސް އޭނައަށް އިވުނެވެ.\n“އިރުކޮޅަކުން ހޭއަރާނެ ކަމަށް ލަފާކުރެވެނީ. ހުރިހާ ކަމެއްވެސް ރަނގަޅުވާނެހެން ހީވަނީ. އެކަމަކު ޕޭޝަންޓް ސްޓްރެސް ފްރީކޮށް އުޅުން މުހިއްމު. މި ހާޓް އެޓޭކަށް މެދުވެރިވެފައި މިވަނީ ޕޭޝަންޓަށް ދިމާވި ހިތާމަވެރި ޙާދިސާއަކުންކަމަށް ޤަބޫލުކުރެވޭ ތި ކިޔައިދީފައިވި ވާހަކަތަކުން. އެ ހިތާމަވެރިކަމުގެ މަތިން ހަނދާން ނައްތާލަން މިވަގުތަށް ޕޭޝަންޓަށް އެހީތެރިވުން މުހިއްމު. ރެކޮމެންޑް ކުރާނީ ކައުންސެލަރަކާވެސް އެޕޮއިންޓްމެންޓެއް ހަދާލުން.” އެ ދިވެހި ޑޮކްޓަރު އާތިފަށް ލަފާ ދިން އަޑު މުޙްސިނަށް އިވުނެވެ. އެ ހިނދު އެ މޫނުމަތިން ވެސް ފެންނަމުން ދިޔައީ ރޮމުން ގޮސް ވަރުބަލިވެފައިވި ކުލަވަރެކެވެ. ހަމައެކަނި އޭނަ ބުނި ބަސްތަކެއްގެ ސަބަބުން ބައްޕައަށް ދިމާވެފައިވި ޙާލު ހިތަށް ގެނެވޭ ކޮންމެ ފަހަރަކު މުޙްސިންގެ ލޮލުން ކަރުނަ ހިލެމުން ދިޔައެވެ. ހޮސްޕިޓަލަށް ދިޔަ މަގުމަތީގައި ޓެކްސީ ތެރޭގައި އިނދެވެސް އޭނައަށް ރޮވުނެވެ. ބައްޕަ އެނދަކަށް އަރުވައި ބާރު މިނެއްގައި އެމަޖެންސީ ރޫމަށް ވައްދާލެވުނު ވަގުތު އޭނަގެ ހިތަށް ބިރުވެރިކަމެއް ވެރިވެފައިވިއެވެ. އޭނަ މުޅި ދުވަސް ހޭދަކޮށްލީ ރޮއިރޮއިފައި ބައްޕައަށްޓަކައި ދުޢާކުރުމުގައެވެ. ބައްޕައަށް އެހެންވުމުން އޭނައަށް އެދުވަހު އެއްވެސް އެއްޗެއް ކެވޭ ގޮތެއްވެސް ނުވިއެވެ. އެހެނަސް ދެންމެ ޑޮކްޓަރު ދެއްކި ވާހަކަތަކުން އޭނަގެ ހިތަށް ކުޑަނަމަވެސް ހަމަޖެހުމެއް ލިބުނެވެ. ބައްޕަ ހޭ އެރުމުން ވެސް އޭނަ ދެކެން ބޭނުންވާނެތާއޭ ހިތަށްއެރި ވަގުތު މުޙްސިން ވިސްނުމެއްގެ ތެރެއަށް ގެއްލުނެވެ. އޭނަ އިރުކޮޅެއް ވަންދެން ހުރިގޮތަށް ހުރެފައި އެމަޖެންސީ ރޫމުގައި ހުރި އެނދެއްގައި ދެލޯ މެރިފައި އޮތް މިރްޒާނަށް ބަލާލަމުން އެތަނުން ދާން ހިނގައިގަތީ ކަމެއް ރާވަމުންކަން އެމޫނަށް ބަލާލި ކޮންމެ މީހަކަށް ވެސް އެނގޭނެއެވެ.\nއެރޭގެ 8:30 ވާން އުޅުނު ވަގުތު އާތިފް އިނީ މިރްޒާން ބޭއްވިފައި އޮތް ޕްރައިވޭޓް ރޫމުގެ އެހީތެރިޔާ ހުންނަ ގޮނޑީގައެވެ. މިރްޒާން ދޭތެރެދޭތެރެއިން ހޭއެރިއެއްކަމަކު އޭނަ ލުއި އާހުތަކުގެ އަޑާއެކީ ޤަޞްދުގައި ދެލޯ މަރަމުން ދިޔައެވެ. އޭނަ ދެން ދެލޯ ހުޅުވަން ބޭނުންނުވި ފަދައެވެ. އޭނަގެ މޭގައި އުފެދިފައިވި ރިހުން އޭނައަށް ބަރުދާސްތުކުރެވޭ ވަރަށްވުރެ ބޮޑުވެފައިވި ފަދައެވެ. ޑޮކްޓަރުން އެކަމަށްޓަކައި ވެސް މިރްޒާނަށްޓަކައި އިތުރު ބޭހެއް ލިޔުނެވެ. އެހެނަސް އެއަށްވުރެ ވެސް ބޮޑަށް މިރްޒާނަށް ބޭނުންވަނީ އޭނަގެ ހިތުގެ ހަމަޖެހުންކަން ޑޮކްޓަރުން ބުނަމުން ދިޔަ ގޮތުން އާތިފް އޭނަގެ އެކުވެރިޔާއަށްޓަކައި އިހުނަށްވުރެ ދެރަވިއެވެ. އޭނައަށް ވެވޭނެނަމަ އޭނަ މިރްޒާން އުފާވާނެ ގޮތަށް ކަންތައް ކޮށްދިނީހެވެ. އެހެނަސް އެއީ އޭނަގެ ބާރުގެ ދަށުގައިވާ ކަމެއްނޫންކަން އެނގުންވާ ކޮންމެ ފަހަރަކު އާތިފަށް ފުން ނޭވައެއް ދޫކޮށްލެވެއެވެ.\nއާތިފް މިރްޒާންގެ ކައިރީގައި އިނދެފައި އެރޭ ގެއަށްދާން ޖެހުނީ ލަސްވެގެން އޭނަގެ އަންހެނުން ގުޅަން ފެށުމުންނެވެ. އާތިފް މިރްޒާންގެ ވޯޑުން ގެއަށް އިރުކޮޅަކަށް ގޮސް އަނެއްކާވެސް އަނބުރާ އައުމަށް ނިންމަމުންނެވެ. އާތިފް އެ ވޯޑުން ނިކުމެގެން ދިޔަތާ މާގިނައިރެއްނުވެ އެހެން މީހަކު އެ ވޯޑަށް ވަނެވެ.\nނިމުމެއްނެތް ވޭނެއްގެ ތެރޭގައި އޮތް މިރްޒާނަށް އަނެއްކާވެސް ހޭލެވޭ ގޮތްވީ އާތިފް ދިޔަތާ ބައިގަޑިއެއްހާއިރު ފަހުންނެވެ. ތަގުޅިވެގެން ދިޔަ ދެލޯ ހުޅުވާލެވުމާއެކު ބޮކީގެ ގަދަ އަލީގެ ސަބަބުން އޭނައަށް ދެލޯ ހަނިކޮށްލެވުނެވެ. އެވަގުތުވެސް އޭނަގެ މޭގައިވި ރިހުން ނުފިލާ ގޮތެއްގައި އޭނައަށް އިޙްސާސް ކުރެވެމުން ދިޔައެވެ. އޭނަގެ މޭގައި ރިހެނީ ކީއްވެކަން ހަނދާންވުމުން އެ ރިހުން އިތުރަށް ތޫނުވުން ނޫންކަމެއް ނުވިއެވެ. ހާސްވަނަ ފަހަރަށް އެއް ހިތާމައެއްގެ ސަބަބުން އޭނަގެ ލޮލުން ކަރުނަ ހިލުނު ވަގުތު އޭނަގެ އައިވީ ގުޅާލެވިފައިވި އަތްނޫން އަނެއްއަތުގެ ދަށުގައި ފޮތިކޮޅެއް ކަހަލަ އެއްޗެއް ބޭއްވިފައި އޮތްހެން އޭނައަށް ހީވިއެވެ. މިރްޒާން އޭގައި ރަނގަޅަށް ހިފައި ނަގާލިތަނާހެން އޭނަގެ އަތް ފިނިވެގެން ދިޔައެވެ. އެއީ މުޙްސިން ޅަ ފުރައިގައި ލައިއުޅުނު ނޫ ކުލައިގެ ޓީޝާޓް ނޫން އެހެން އެއްޗެއް ނޫނެވެ. އެ ޓީޝާޓަކީ އޭނަ މުޙްސިން އެންމެ ފަހު ފަހަރަށް އަތްމައްޗަށް ނެގި ދުވަހު ލައިގެން އޮތް ޓީޝާޓްކަން އެނގުންވުމުން ހިތަށް ވެރިވި ނުތަނަވަސްކަމާއެކީ މިރްޒާނަށް ފުންމައިގެން ތެދުވެ އެނދުގައި އިށީނދެވުނެވެ. އޭނަ ދެލޯ ބޮޑުވެފައި އިނދެ ބާރަށް ތެޅެމުން ދިޔަ ހިތަކާއެކީ އެ ޓީޝާޓަށް ބަލަން އިންދާ އެއްލިކަޅިއަކުން ޓީޝާޓް ބޭއްވިފައި އޮތް ދިމާލުން ފޮޓޯއެއްވެސް ފެނުނެވެ. މިރްޒާން މުޙްސިންގެ ޓީޝާޓް އެއްއަތަށް ލައި އެ ފޮޓޯގަނޑު އަނެއްއަތުން ނެގީ ރަތްވާން ފެށި ދެލޮލާއެކީގައެވެ. އެ ފޮޓޯގައި އޭނައާއި އަމްނާ މުޙްސިނާއެކީ ނުހަނު އުފާވެރިކަމާއެކީ ވިނަގަނޑެއްގެ މަތީގައި ތިބިތަން ފެނިފައި މިރްޒާންގެ ލޯ ކަރުނުން ފުސްވިއެވެ. އެ ހިނދު އޭނަގެ ހިތް މާ ބޮޑަށް ދެރަނުވީ އެ ހިތަށް ވެރިވެފައިވި ޙައިރާންކަމެއްގެ ސަބަބުންނެވެ. މި އެއްޗެހިތައް އޭނައާއި ހިސާބަށް ގެންނާނީ ކާކުތޯ ހިތަށްއެރި ވަގުތު އޭނައަށް ވޯޑުގެ އެއްފަރާތުން މީހެއްގެ އަޑު އިވުނެވެ.\n“ބައްޕާ!” އިވުނު ބަހަކުން މިރްޒާންގެ ނޭވާ ހުއްޓި ހިތުގެ ތެޅުމަށްވެސް މެދުކެނޑުމެއް އައިހެން އޭނައަށް ހީވިއެވެ. މޭތެރޭގައިވި ރިހުން އިސާހިތަކު ނެތިގެން ދިޔަ ހިނދު އޭނަގެ އަނގައިން ކުރު އާހެއް ނިކުތެވެ. އޭގެ ދެވަނަ ސިކުންތުގައި ތުންފަތްމައްޗަށް ވެރިވި ހިނިތުންވުމާއެކީ އޭނައަށް އަޑު އައި ދިމާލަށް ބަލާލެވުނީ އުފާވެރިކަމުގެ ކަރުނަތަކުން ފުރެން ފެށި ދެލޮލާއި އެކީގައެވެ. އެ ހިނދު ވޯޑުގައި ހުރި ސޯފާގެ ކައިރީގައި ހަމަ އެފަދަ ޙާލެއްގައި ހުރި މުޙްސިން މިރްޒާނަށް ފެނުނެވެ. ނޭނގޭ ސަބަބަކާހުރެ މުޙްސިން އޮފީހުގައި އޭނައާއި ދިމާލަށް ދެއްކި ހުރިހާ ވާހަކައެއް އޭނަގެ ހަނދާނުން ފިލައިދިޔައެވެ. އެއީ ހަމަ އޭނަގެ ދަރިފުޅޭ ހިތް ބުނި ހިނދު އޭނައަށް ހީލެވުނީ ހިތަށް ވެރިވި އުފާވެރިކަމެއްގެ ސަބަބުންނެވެ. އެ ހީލި ވަގުތު ލޮލުން ފޭބި ކަރުނަތައް ފޮހެމުން މިރްޒާން ދަރިފުޅޭ ކިޔައި މުޙްސިނާއި ދިމާލަށް ދެއަތް ދިއްކޮށްލީ އިތުރު އެއްޗެކޭ ބުނަން ވެސް އޭނަ ނުކުޅެދުމުންނެވެ. އެ މަންޒަރު ފެނިފައި ކޯތާފަތް ތެމިގެން ދިޔަ މުޙްސިނަށް ގިސްލެވުނު ތަނާހެން އޭނަ ދިގު ފިޔަވަޅުތަކެއްގައި ގޮސް އޭނަގެ ބައްޕަގެ ގައިގައި ބާރަށް ބައްދާލިއެވެ. އެއާއެކު ދެބަފައިންނަށް އެކުއެކީގައި ގިސްލެވެން ފެށިއެވެ. އެތައް ޒަމާނެއް ވަންދެން އެ ހިތްތަކުގައި އަޅަމުން ދިޔަ ވޭންތަކުގެ ދިލަކަން ކަރުނަތަކެއްގެ ސިފައިގައި ނެތިދާން ފެށިފަދައެވެ. ހަމަ އެ ވަގުތުކޮޅުން ފެށިގެން ވެސް އެ ހިތްތަކަށް ލިބިފައިވި ޒަޚަމްތަކަށް ރާހަތެއް ލިބެން ފެށިކަން ޔަޤީނެވެ. އެ ވަގުތުކޮޅުގައި އޭނައަށް ވާހަކަ ނުދެކެވޭނެހެން ހީވި މުޙްސިނަށް ވާހަކަ ދެކެވުނީ އެހެންވެއެވެ.\n“އަ…އައި އެމް ސޮރީ ބައް…ޕާ. އަހަންނަށް މަޢާފުކޮށްލަދީ. ބައްޕަ މިއަދު ތިހާ ބޮޑަށް ބަލިވީ އަ…ހަންނާ ހެދި. އެކަމަކު ބައްޕަ ދެން ދެރަނުވައްޗޭ. އަހަރެން މީ ބައްޕަ އެތައް އަހަރެއް ވަންދެން އިންތިޒާރުކުރި ދަރިފުޅު. ބައްޕަ ބުނިހެން ﷲ އަކީ ހަމަ ޔަޤީނުންވެސް ދުޢާތައް އިޖާބަކުރައްވާ ރަސްކަލާނގެ…” މުޙްސިން އޭނަގެ ގިސްލުމުގެ ތެރެއިން ދެއްކި ވާހަކައިން ދެމީހުންނަށް ވެސް އިތުރަށް ގިސްލެވުން ނޫންކަމެއް ނުވިއެވެ. އޭގެ އިރުކޮޅެއްފަހުން މުޙްސިން ދެންވެސް ވާހަކަ ދެއްކިއެވެ.\n“އަހަރެން ބައްޕައަށް ދޮގު ހެދިކަމަށްޓަކައި އަހަންނަށް މަޢާފުކޮށްދީ ބައްޕާ. އެކަމަށްޓަކައި ބައްޕަ ބޭނުން ކޮންމެ އަދަބެއް ދިނަސް އަހަރެން ޤަބޫލުކުރާނަން.” މުޙްސިން މިރްޒާންގެ ކޮނޑުގައި ބޯއަޅައިގެން އޮވެ ބުންޏެވެ. މުޙްސިންގެ އެ ވާހަކައާއެކީ މިރްޒާން ވަގުތުން އޭނަގެ ރުއިން ހުއްޓަމުން މުޙްސިންގެ ކޮނޑުގައި ހިފައި އޭނައާއި ދުރުކޮށްލަމުން މުޙްސިންގެ މޫނަށް ބަލާލިއެވެ.\n“ބައްޕަ މިއަދު ދަރިފުޅަށް ދޭނީ ކޮން އަދަބެއްތަ؟ ހަމަ އެއްގޮތަކަށް ވެސް ނުވިސްނޭ….އެކަމަކު ވަރަށް ދެރަވެފަ މި ހުރީ ވެސް މި ހުރިހާ ދުވަހު ދަރިފުޅު ބައްޕައަށް ޙަޤީޤަތް ފޮރުވީތީ. ކީއްވެ އެހެން ހެދީ ދަރިފުޅު؟” މިރްޒާން ކަރުނަތަކުގެ ތެރެއިން ޝަކުވާގެ ރާގަކަށް ސުވާލުކުރިއެވެ.\n“ޙަޤީޤަތް ފޮރުވަން ޖެހުނު ބައިވަރު ސަބަބުތައް އެބަހުރި ބައްޕާ. އޭގެތެރެއިން ގިނަ ވާހަކަތަކަކީ މިވަގުތު އަހަންނަށް ބައްޕައާއި ޙިއްސާ ނުކުރެވޭނެ ވާހަކަތައް. އެކަމަކު ބައްޕައަށް އެންމެ ފުރަތަމަ ޙަޤީޤަތް ފޮރުވި ސަބަބަކަށްވީ މަންމަ އަހަރެން ކައިރީގަ ދައްކާފަ ހުރި ވާހަކަތައް. މަންމަ ވާހަކަ ދެއްކި ގޮތުން އަހަންނަށް ހީވީ ބައްޕައަކީ ވަރަށް އަނިޔާވެރި މީހެއްހެން. ޢާއިލާ ނިކަމެތިކަމުގެ ތެރެއަށް އެއްލާލާފަ އަޅާލުމެއްނެތި އުޅޭ މީހެއްހެން. އެކަމަކު އެންމެ ފަހުން ބައްޕައާއި ދިމާވީމަ މި އެނގުނީ އެއީ ކިހާ ބޮޑު ކުށްހީއެއްކަން. ހިއެއްނުކުރަން ބައްޕަ އަހަރެން ނެތިގެން އެހާ ބޮޑު ހިތާމައެއްގަ އުޅޭނެކަމަށް…” މުޙްސިން މިރްޒާންގެ ކައިރީގައި އެނދުމަތީގައި އިށީނދެ ދެރަވެފައި އިނދެ ކިޔައިދިނެވެ. މުޙްސިން ބުނެލި ފަހު ޖުމްލައިން މިރްޒާންގެ ހިތަށް ތަދުވިއެއްކަމަކު އެވަގުތު އޭނަގެ ހިތަށް ސަވާރުވެގެން ދިޔައީ އެންމެ ސުވާލެކެވެ.\n“މަންމަ ކޮބާ؟” މިރްޒާނަށް ފިނިވެގެން ދިޔަ ހިތަކާއެކީ އަވަސްއަވަހަށް އަހާލެވުނެވެ.\nAssalaam’alaikum. next part sunday ga In Sha Allah. mi bai kuree bayahvure dhigu vaane. ekamaku haqeeqathuga adhives jana genesdheyn beynunvi hisaabakah noon genesdhevifa miothy. ekamaku dhen feshigen dhaany vaahakaige mulhin aa baabeh anehhen bunanya. mulhin ehen sifathah hunnaanyebaabuga. ehenveema eythi vakin fashanvegen.\nIn Sha Allah jana maadhamaa vaahaka nugenesdhinas komme hafthaa egge hukuru dhuvahu arabi filaavalhuthah kuriah gendhaanan. Arabi kiyavaa kiyuntherin ehen noony foohi vedhaane dho? hehe…ehenveema maadhama Arabi filaavalhu onnaane. adhi mi bayaai gulhey post ves mirey genesdheynan In Sha Allah 🙂\nMasha Allah. V furihama.\nYal third mifaharu. not bad ingey? congrats! 😀\nNoo.. god.. I’m crying.. Masha Allah vvvvvvv furihama ❤ alhe haadha curious eyy dhn.. aneh part avahah genes dhehche plxx☹☹☹\nThitha jana ahves rovuney mi bai liyunuiru. naseebeh jana ekani thaneggai hure vaahaka liyaakan. ehen noony laptopaai dhemeehun massala jehigen rony kamah kanneynge meehun heekuraany ves *facepalm* weird life ofawriter. hehe 😀 Alhamdhulillah! next part sundayga genesdheven othy In Sha Allah 🙂enoon gothakah buneven neh jana kuran huri masakkaiy thakah balaafa. kudakoh luivee dhuvahakun avas kohdheveytho balaanan In Sha Allah. 🙂\nOh no ? jana sis pls don’t say Amna is dead pls pls pls ???? but sis ah varah heevey dhn ehn hen vaani.. ☹☹ mirzaan dhn ulheyni minha aa eki dhw? ?? Ik he doesn’t like it but he will give it another chance I guess??? butemeehunnakah vx ufaluga noolheveyne eh nu with that shahaani maisoon and everyone? ??? varah fooohi veyey ??? Ekamemeehun keeh ve baa Hassan ah evarah undhagoo kurani? ?? Hassan ah engeni kanneyngeemeehun Amna ah hedhi goh.. ??? but finally alhamadhulillah mirzaan got to know the truth right.. ???anyway Mi part vx hama varah reethi ingey masha Allah ???? dhn hama abadhu vx beynun kuraa words beynun Mi kurani. Hehe ???? I’m not so good at dhivehi. ??? waiting for the next part jana sis.. ??????????????❤❤❤❤❤❤❤❤ and pls don’t kill Amna IF you can help it ???\nSubhaanallah Sis haadha asarun furigenvi commentekey. 😀 Amna aa beheygothun hama no comments ingey *mouth zipped* sis thi anna rulhi Maisoon mennah jana ves aadhey. adhi vakin khaassakoh Ashiya ah. Ashiya ge character adhi rangalhah engunyma thiavvure bodah sis rulhi annaane ingey. its coming soon. hehe…sis adhives thiulheny nanthah olhuvaigentha. Hassan noonennu dho mihaaru? Muhsin! 😀 dhen aneh kujjaa ahves kiyany Manha. Manha ves hury kommeves kamaku. balamaa keekkurankan. Let’s see In Sha Allah. jana ves dhivessah ehaa molheh noon. ekamaku vaahaka liyan feshifahun dhivessah loabi jehuny. adhi Arabives kiyavan feshi fahun hurihaa basthakeh dhekeves v loabivey. komme bahevves eyge zaathugai mussandhikan jana ah mi veythuve dhiya aharuthakugai ihsaas kurevigen dhiyaee. ehenveema ‘not so good’ viyas Sis ves dhivehi dhookohnulahchey. mee ves vvv salhi baheh jana men kahala meehunnah reehchah liyan adhi neyngunas. 😀\nMasha allah. Mi part vx varah varah interesting. Alhey. Shifoo heekuri gothah dho mi v. Hassan akee hama mirzaan ge dharifulhu. Alhamdhulillah. Mirzaan ah mirzaan ge dharifulhu libijje. Mihaaru mi visneny dhn vaanee kihinei baa ey. Varah reethi hisaabakun thi vaahaka ninmaalee. Mihaaru varah inthizaaru kurevey mi vaahaka ah. Ekamu dhn sunday annandhen wait kuran dho jeheynee. Mee mihaaru mi site in Shifoo enme kiyaa hiy vaa vaahaka. Thanks jana sis ah. Mi vaahaka mihaa reethi koh genesdhey thy. May allah reward u. Curiously waiting4next part…\nAlhamdhulillah! jana ves varah ufaavejje Mirzaan ah haqeeqaiy enguneema 🙂 aan dhen sunday ga engeyny dhen vaane gotheh In Sha Allah. May Allah bless you more. Ameen! <3 Much love <3 <3 <3\nIt’s one thing to say that “Allah Listens to the call” while you are calling upon Him. But it’s another, to say those same words, when the very thing you are calling for has happened right before your eyes. What we often forget is that we have to keep calling from that very first moment, to that happy ending in order for us to taste the true sweetness of that blessing. Because at the end of the day, that’s one of the ways that we get to feel the Love of the One Who Loves us the most.\nދުޢާއެއް ކުރަމުން ދާހިނދު “ﷲ އަކީ ދުޢާގެ އަޑުއައްސަވާ ރަސްކަލާނގެ’އޭ ބުނުމަކީ އެއްކަމެވެ. އެހެނަސް އެ ދުޢާ ކުރިކަމެއް ލޯ ކުރިމަތިން ޙަޤީޤަތަކަށް ވާ ހިނދު އެ ބަސްތައް ބުނުމަކީ މުޅިން އެހެން ކަމެކެވެ. އަހަރުމެން ހަނދާން ނައްތާލާ ކަމަކީ އެ ފުރަތަމަ ވަގުތު ކޮޅުން ފެށިގެން އެ އުފާވެރި ނިމުމާއި ހަމައަށް ދަންދެން ވެސް އަހަރުމެން ދުޢާ ކުރުމުގައި ދެމިތިބެން ޖެހޭކަމެވެ. އެ ލިބޭ ނިޢުމަތެއްގެ ފުރިހަމަ ފޮނި މީރުކަން އިޙްސާސް ކުރެވޭނީ އޭރުންނެވެ. އެހެނީ އަހަރުމެންދެކެ އެންމެ ބޮޑަށް ލޯބިވާ ފަރާތުގެ ލޯބި އިޙްސާސް ކުރެވޭ ގޮތްތަކުގެ ތެރެއިން އެއްގޮތަކީ އެއީއެވެ.\nAssalaam’alaikum. miadhuge arabi filaavalhuge link:\nmi filaavalhuga jana english taawaluga mulhinves beynun koffa hunnaany english basthah. ey faseyha kurumuge gothun. ekamaku dhivehin singular plural kahala basthakah basthah nuhunnathy arabi basthah beynun koffa hunnaany.ebasthakaa eky dhivehin kiyavaa kiyuntherinnah undhagoo vanya angaala dhinun edhen. ekamaku asluebasthakaa eky kiyeveema ‘pro’ vamun dhaakan ihsaas vaany ves 😀 hehe….english in kiyavaa kiyuntherin ves beynumiyya dhivehi taawalun balaigenebasthakaa eky kiyeviyas massala eh neh In Sha Allah 🙂\nMasha Allah.. Vrh reethi Avahah aneh part up kohlahvaa <3 <3\nލޯބި July 27, 2016\nސިއްރެއް 24 (ފަހުބައި)\nހިތާމަ އެހެނިހެން ލޯބި June 17, 2020\nކުރިން އެނގުނުނަމަ (ނުވަވަނަ ބައި)\nތިން ލަފްޒުން (2)\nހިތާމަ އެހެނިހެން ލޯބި2weeks ago


Driver In Muzaahara Kuriyas Aa Agu Dhamahataanan - Transport - Vaguthu\nމުޒާހަރާ ކުރިއަސް ޓެކްސީގެ ޚިދުމަތުގެ އާ އަގު ތަންފީޒު ކުރާނަން - ޓްރާންސްޕޯޓް\nޓެކްސީ ޑްރައިވަރުން މުޒާހަރާ ކުރަން އުޅުނަސް މާލޭގައި ދުއްވާ ޓެކްސީގެ ޚިދުމަތަށް އެންމެ ފަހުން ކަނޑައެޅި އަގުތަކާއި ހިދުމަތް ދިނުމުގެ އުސޫލަށް ގެނައި ބަދަލުތައް ތަންފީޒު ކުރާނެ ކަމަށް ޓްރާންސްޕޯޓް މިނިސްޓްރީން މިއަދު ވިދާޅުވެއްޖެ އެވެ.\nޓްރާންސްޕޯޓް މިނިސްޓްރީން ވިދާޅުވީ އާ އުސޫލާ މެދު ހިތްހަމަ ނުޖެހިގެން އުޅެނީ ހުރިހާ ޑްރައިވަރުން ނޫން ކަމަށާއި މާލޭގައި ދުއްވާ ޓެކްސީގެ ޚިދުމަތަށް އަގު ކަނޑައެޅީ އާމްދަނީއަށްވެސް ގެއްލުމެއް ނުވާނެ ގޮތް ބަލައިގެން ކަމަށެވެ.\nޑްރައިވަރުންގެ ޖަމިއްޔާއިން އިއްޔެ ބުނީ އާ އުސޫލުގެ ދަށުން އަގު ނަގަން ފަށަން ޖެހޭނެ ކަމަށް ސަރުކާރުން ކަނޑައަޅާފައިވާ ތާރީހުގައި (އަންނަ ބުދަ ދުވަސް) ޑްރައިވަރުން މުޒާހަރާ ކުރާނެ ކަމަށެވެ. އަދި އަގު ނެގުުމުގެ އާ އުސޫލަށް އަމަލު ކުރުން ހުއްޓުވައިދޭން އެދި ސިވިލް ކޯޓަށް ދާން ވެސް ޑްރައިވަރުންގެ ޖަމިއްޔާ އިން ވަނީ ނިންމައިފަ އެވެ.\nމާލެ ސަރަހައްދުގައި ކުރާ ދަތުރުތަކަށް މިހާރު ނަގަމުން އަންނަ އެންމެ ބޮޑު އަދަދަކީ 100 ރުފިޔާއެވެ. ބައެއް ޓެކްސީ ޑްރައިވަރުން ޑިކީއަށް އެއްޗެއް ލާނަމަ އިތުރަށް ޗާޖު ކުރެއެވެ.\nމި މަހުގެ ހަތް ވަނަ ދުވަހުން ފެށިގެން މި އަދަދު ކުޑަކޮށް، މާލެ ސަރަހައްދުގައި ޓެކްސީ ދަތުރުތަކަށް ނެގޭނެ އެންމެ ބޮޑު އަގަކީ 75 ރުފިޔާ ކަމަށް ވަނީ ހަމަޖައްސާފައެވެ.\nމިގޮތަށް ހަމަޖެއްސުމާ ގުޅިގެން ބައެއް ޓެކްސީ ޑްރައިވަރުން މިހާރު ވަނީ މުޒާހަރާއަށް ނުކުތުމަށް ނިންމާފައެވެ. އަންނަ ބުދަ ދުވަހު މި މުޒާހަރާ ކުރަން ނިންމާފައިވާއިރު، މީގެ ކުރިންވެސް ޓެކްސީ ޑްރައިވަރުން ވަނީ މުޒާހަރާކޮށްފައެވެ.\nޓެކްސީ ޑްރައިވަރުން އޭރު މުޒާހަަރާކޮށްފައި ވަނީ ބުރިޖް ހުރަސްކޮށް ހުޅުލެއަށާއި ހުޅުމާލެއަށް އަދި ހުޅުމާލެއިން މާލެއަށް ކުރާ ދަތުރުތަކުގެ އަގާ ގުޅިގެންނާއި ޕާކު ކުރުމުގެ ގަވާއިދަށް ގެނައި ބަދަލާއި ގުޅިގެންނެވެ. އެކަން މިނިސްޓްރީން ވަނީ ކޮންމެވެސް ވަރެއްގެ ހައްލެއް ގެނެސްފައެވެ.\nއޮގަސްޓް 5, 2019 14:13\nރައްޔިތުންވެސް އެބަޖެހޭ މި މީހުން ސައިޒް ކުރަން މަސައްކަތް ކުރަން، ގެއިން ބަދިގެއަށް ވެސް މިދެވެނީ އެއަށް އެރިގަނެގެން، އެހެން ވީމަ އޭގެ ފައިދާ މިނަގަނީ، ހިތްވަރެއް ކޮށްލާފަ ޓެކްސީގަ ކުރާ ދަތުރުތައް %90 ދަށް ކޮށްލަބަ ވާގޮތެއް އެނގިދާނެ، މި މީހުން މިވަރަށް ހިފަނީ މިކަމަށް އިތް ޑިމާންޑް އެމީހުންނަށްވެސް އެނގޭތީ، އެ ޑިމާންޑް ކުޑަކުރެވޭނީ ދަތުރު ކުރާ މީހުންގެ ވެސް ހިތްވަރެއް ހުރެގެން\nއޮގަސްޓް 5, 2019 14:20\nކޮން އެއްޗެކޭ ކިޔާކަށްތަ ހުރިހާ ބުރައެއް އުފުލަން ޖެހެނީ ރައްޔިތުންނަށް މިތިބަ ޓެކްސީ ތަކުގަ ހުޅުމާލެއިން މާލެ އަށް މާލެ އިން ހުޅުމާލެ އަށް ދަތުރަކަށް 100 ރުފިޔާ ކުޑައެއްނޫން. މުޒާހަރާ ވެސް މިތިބަ6އެއްކަ މީހުން ވެގެން ކުރާއިރު އެހެންމީހުންގެ ހާލަތަށް ވެސް ބަލަން ޖެހޭނެ ދޯ އެވަރަށް މީހުން އަތުން ފެލޭއިރު.\nކިތަންމެހާވެސް ރަނގަޅު ތި ޓެކްސީތައް މާލޭގައި ނުދުއްވިޔާ.\nއޮގަސްޓް 5, 2019 17:56\nރަގަޅު. ސަރުކާރު ނުޖެހޭ މިމީހުންގެ ދަށުވާކަށް. ކަންތައްތައް ހުންނަންވާނީ ހުރިހާ ރައްޔިތުންނަށް ފައިދާއާއި ފަސޭހަ ވާގޮތަށް. އެކަމަކު އީދު ބަންދާ ދިމާކޮށް މިގަވާއިދު ތަންފީޒު ކުރީމަ ދެރައީ. ޑްރައިވަރުންތައް ހަޅުތާލު ހަދައިގެން ދަތުރު ކުރުން ހުއްޓާލީމަ ގެއްލުންވާނީ ބަންދުގަ ތަންތަނަށް ދަތުރު ކުރަން ތައްޔާރު ވެގެންތިބި މީހުންނަށް. އީދުބަންދު ނިމުނީމަ ގަވާއިދު ތަންފީޒު ކުރާގޮތަށް ހެދިނަމަ ވަރަށް ރަގަޅު ވީސް. އެކަމަކުވެސް ތިޑްރައިވަރުންތައް ސައިޒަށް ތިރިކުރުމަކީވެސް ކޮންމެހެން ކުރަން ވެެއްޖެ ކަމެއް.\nއޮގަސްޓް 6, 2019 12:31\nމިނިސްޓަރ ނަހުލާއަށް އަޅުގަނޑު ސެލިުޓް އަރުވަން. އަދި ކަމަނާގެ ތިޔަ ނިންމެވުމަށް މަރުޙަބާކިޔަން. ވަކި ބަޔަކުގެ އަމިއްލަ ފައިދާއަށްޓަކާ ބޯހަރުކަން ދެއްކިޔަސް އެކަމަކާ ވިސްނަވާނެ ކަމެއްނެތް. ގިނަ ރައްޔިތުންނަށް ފައިދާހުިގޮތަށް ކަންނިންމެވީމާ ރަނގަޅުވާނެ. ވަރަށްބޮޑަށް ޝުކުރިއްޔާ.\nއޮގަސްޓް 6, 2019 14:54\nޓެކްސީ ތަކުން މުޅި މާލެ ފުރިފައި، ސަރުކާރު ހުށައެޅި އަގުތަކަށް ޓެކްސީ ދަތުރު ނުކުރެވޭނަމަ އެ ޓެކްސީ ސެންޓަރެއްގެ ލައިސެންސް ސަސްޕެންޑް ކުރީމަ މިކަންތައް ހައްލު ކުރެވޭނެ


Roadha vihlumakun hiyyfuraidhin ufaaverikan!\nރޯދަ ވީއްލުމަކުން ހިތްފުރައިދިން އުފާވެރިކަން!\nއޮމަދޫން: ނާޒިމް ހަސަން\nއދ. އޮމަދޫގައި ތިބި ހާއްސަ އެހީއަށް ބޭނުންވާ ކުދިންނަށް ބޭއްވި ހާއްސަ ރޯދަ ވީއްލުމުގެ ތެރެއިން - އަހުމަދު ޝުރާއު | އަވަސް\nލޯންޗެއްގައި މާލެއިން ފުރައިގެން ގަޑިއެއްހާއިރުގެ ދިގު ރާސްތާއަކުން މި އާދެވުނީ އދ. އޮމަދޫއަށެވެ. ރަށަށް ފައިބައި އެއްގަމަށް ދެވޭ ވަރަކަށް ފެންނަމުން މިދަނީ ރަށްފުށު ކަމެވެ. ހިސާބަކަށް ފަޅު ކަމެކެވެ. އެކަމަކު، ގޭގެ ދޮރާށިތަކުގެ ފަހަތުން ފެނިލާ މޫނުތަކުންނާއި އަތިރިމަތީ ޖޯލިތަކުގެ ތިބި މީހުންގެ މޫނުމަތީން އުފާވެރި ކަމާއި އުއްމީދު ފެނެ އެވެ. ނުކުޅެދުންތެރިކަން ހުންނަ މީހުންނާއި އެހީއަށް ބޭނުންވާ މީހުންނާ ހާއްސަ ގުޅުމެއް އޮންނަ އަހުމަދު ހިޝާން އެ ރަށަށް ދިޔައީ ވެސް ބައެއްގެ މޫނަށް ހިނިތުންވުން ގެނެސްދޭށެވެ. ދަތުރުގައި ބައިވެރިވާން އަވަސް އަށް ފުރުސަތު ލިބުނެވެ.\nއެހީއަށް އެދޭ މީހުންގެ އެންމެ ގާތުގައި އަބަދުވެސް ހުންނަ ހިޝާންގެ މަސައްކަތަށް އެކި ގޮތްގޮތުން އެހީވާ މީހުން ވަރަށް ގިނަ އެވެ. ފަހަތުގައި ތިބެގެން ނިކަމެތިގެން ދިރިއުޅުން މުއްސަނދި ކޮށްދޭން މަސައްކަތްކޮށްދޭ މީހުން ގިނަ އެވެ. އޭގެ ތެރެއިން އެކަކީ ވިޔަފާރިވެރިއެއް ކަމަށްވާ ހުސެއިން އިރުފާނެވެ.\nމީގެ ފަސް އަހަރު ކުރިން އިރުފާން ހާއްސަ ކަމެއް ފެށި އެވެ. ކޮންމެ ރޯދަ މަހެއްގައި ވެސް އެކަން އޭނާ އަންނަނީ ކުރަމުންނެވެ. ރޯދަ ވިއްލުމަކުން އުފާވެރި މާހައުލެއް ބަޔަކަށް ހޯދައިދިނުމަކީ އޭނާގެ ކޮންމެ އަހަރެއްގެ ވެސް އަމާޒެވެ. މި އަހަރު އެ ރޯދަ ވިއްލުން އިންތިޒާމްވީ އޮމަދޫގަ އެވެ. އޮމަދޫގެ ސްކޫބާ އިން ގެސްޓްހައުސްގެ ހިތްފަސޭހަ މާހައުލުގަ އެވެ.\nއެ ގެސްޓްހައުސްއާ އެއް މަގެއްގައި ހުރީ އެ ރަށުގެ އެންމެ ނިކަމެތި އެއް އާއިލާ ދިރިއުޅެމުންދާ ގެ އެވެ. މުސްކުޅި މަންމައަކާއި އެތައް ދަރިންނެއް އުޅޭ ކުޑަކުޑަ ގެ އެވެ. އެމީހުންގެ ނިކަމެތިކަމާއެކު އެ ގޭގައި ދިރިއުޅޭ ގިނަ މީހުންނަކީ ސިކުނޑީގެ އުނިކަން ވަރަށް ބޮޑަށް ހުންނަ މީހުންނެވެ. އެ ކުޑަ ގޭގެ ތެރޭގައި އެމީހުން އުޅެމުން ދަނީ އަބަދުވެސް އުފާވެރިކަމަށް އިންތިޒާރު ކުރަމުންނެވެ. އެ މުސްކުޅި މަންމަ ކުޑަކުޑަ ކޮޓަރިއެއްގެ ތެރެއިން ބޭރަށް ބޯ ދިއްކޮށްގެން އިންނަނީ ބޭރަށް ގެންގޮސްދީ، ސާފު ވައިގައި ޖައްސާލަދޭނެ މީހެއްގެ އިންތިޒާރުގަ އެވެ.\n"ދައްތާ ހިނގާ ރޯދަ ވިއްލަން ދާން، ދާން ވާނެ ދައްތަ ވެސް،" ހިޝާން އެ ގެއަށް ވަދެ އެންމެ ފުރަތަމަ ވެސް ރޯދަ ވިއްލުމުގެ ދައުވަތު ދިނީ އެ މުސްކުޅި މަންމައަށެވެ.\nހިޝާންގެ ދައުވަތަށް އިޖާބަދީ، ފުރޮޅުލީ ގޮނޑީގައި މަންމަ ގެސްޓްހައުސްއަށް އަ އެވެ. އެކުގައި އައީ، އޭނާގެ އަންހެން ދަރިންނެވެ. ސިކުނޑީގައި އުނިކަން ހުރި އެ ދަރިންނަށް މިފަދަ މާހައުލަކަށް ދިޔަ ފުރަތަމަ ފަހަރެވެ. ރެސްޓޯރެންޓެއް ފަދަ ތަނަކަށް ވަތް ފުރަތަމަ ފަހަރެވެ.\nއެ އާއިލާ އެކަންޏެވެ. އޮމަދޫގެ އާބާދީއަށް ބަލާއިރު އެ ރަށުގައި އަޑުނީވޭ ވާހަކަ ނުދެއްކޭ ކުދިންނާއި ޒުވާނުން ގިނަ އެވެ. އެފަދަ ހަ ދަރިން ތިބި އާއިލާއެއް ވެސް ރޯދަ ވިއްލުމުގައި ބައިވެރިވި އެވެ. ހިޝާންގެ ފިރުމުންތަކާއެކު އެމީހުންގެ މޫނު މަތިން ފެނިގެން ދިޔައީ ހިތްހަމަ ޖެހުމާއި އުފާވެރިކަމެވެ. އެފަދަ ތަނެއްގައި ހީ ސަކަރާތް ޖަހާލަން ލިބުމުން ކުދިން ވެސް ތިބީ އުފަލުން ފޮޅިފަ އެވެ.\nމުޅި މާހައުލަށް އުފާވެރިކަމާއި ހިތްހަމަޖެހުން ގެނުވި މި ރޯދަ ވިއްލުމުގައި އޮމަދޫގައި ތިބި ނުކުޅެދުންތެރިކަން ހުންނަ ފަރާތްތަކާއި ހާއްސަ އެހީއަށް ބޭނުންވާ ގިނަ ފަރާތްތަކުން ބައިވެރިވި އެވެ. އަދި، އެކުގައި ވަގުތު ހޭދަކޮށް ހަނދާނުން ފިލައިގެން ނުދާނެފަދަ ފޮޓޯތަކާއި ސެލްފީތައް ނެގި އެވެ.\nތަނުގެ ހިތްފަސޭހަ މާހައުލުން ކޮންމެ މީހަކު ވެސް ނުކުމެގެން ދިޔައިރު ލޮލުން ފެންނަނީ ޝުކުރުވެރިވުމުގެ ކަރުނަ އެވެ. ހިތްހެޔޮކަމާއެކު ސަލާމްކޮށްލުމަށް ބުނެލަނީ "ޝުކުރިއްޔާ" އެވެ.\nއަވަސް އެހީ ރޯދަ މަސް އދ. އޮމަދޫ


Budget eh Nei, Anehkaa Ves Siyaasee Magaamu Thakeh - Vaguthu\nބަޖެޓް ނެތް, އަނެއްކާވެސް ސިޔާސީ މަގާމު ތަކެއް\nއައްޔަން ކުރެވުނު ދެ ސްޓޭޓް މިނިސްޓަރުން- ފޮޓޯ: ރައީސް އޮފީސް\nސަރުކާރުން ތަރައްގީގެ މަޝްރޫއު ތަކަށް ބަޖެޓް ނެތް ކަމަށް ބުނުމަށް ފަހު އަނެއްކާވެސް ސިޔާސީ މަގާމު ތަކެއް އުފައްދާ އެމަގާމުތަކަށް ބޭފުޅުން އައްޔަން ކޮށްފިއެވެ.\nއެގޮތުން މިއަދު ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަނީ ދެ މިނިސްޓްރީއެއްގެ ސްޓޭޓް މިނިސްޓަރުގެ މަޤާމަށް ދެ ބޭފުޅަކު ޢައްޔަން ކުރައްވައި އެ ބޭފުޅުންގެ މަޤާމުގެ ފަތްކޮޅު އަރުވާފައެވެ.\nމި ދެ ބޭފުޅުންގެ މަޤާމުގެ ފަތްކޮޅު އެރުވުމުގެ ރަސްމިއްޔާތު ބާއްވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމިއަދު ރައީސުލްޖުމްހޫރިއްޔާ ސްޓޭޓް މިނިސްޓަރގެ މަޤާމަށް އައްޔަން ކުރައްވާފައިވަނީ، މިނިސްޓަރ އޮފް ސްޓޭޓް ފޮރ އެޑިއުކޭޝަންގެ މަގާމަށް އައްޔަން ކުރެއްވި ފުވައްމުލަކު ސިޓީ، މާދަޑު، ހަޒާރުމާގެ ޢާއިޝަތު ޢާޠިޔާ ނަޞީރާއި މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސްގެ މަގާމަށް އައްޔަން ކުރެއްވި ހުވަދުއަތޮޅު ދެކުނުބުރި ތިނަދޫ، ނީލުގެ، ޒިފްލީނާ ޙަސަންއެވެ.\nމިއަދު ފަތްކޮޅު ހަވާލުކޮށްފައިވާ ޢާޠިޔާ ނަޞީރު މާސްޓަރސް ޑިގްރީ ހާޞިލުކުރައްވާފައި ވަނީ އިނގިރޭސި ވިލާތުގެ ޔުނިވަރސިޓީ އޮފް ނޮޓިންހަމް އިން އެޑިއުކޭޝަނަލް ލީޑަރޝިޕް ދާއިރާއިންނެވެ.\nޢާޠިޔާ އެންމެ ފަހުން އަދާކުރައްވާފައި ވަނީ އޭޑީކޭ ހޮސްޕިޓަލްގެ ޗީފް އެޑްމިނިސްޓްރޭޓަރ ގެ މަޤާމެވެ. އޭގެ އިތުރުން އަމީނިއްޔާ ސްކޫލުގެ ޕްރިންސިޕަލްކަމާ ތަޢުލީމީ ދާއިރާގެ އެކިއެކި މަޤާމުތައް ވެސް ޢާތިޔާ ވަނީ އަދާކުރައްވާފައެވެ.\nޖެންޑާ މިނިސްޓްރީގެ ސްޓޭޓް މިނިސްޓަރު ކަމަށް އައްޔަން ކުރެއްވި ޒިފްލީނާއަކީ މިހާރު ޕީއެޗްޑީއަށް ކިޔަވާ ވިދާޅުވަމުންގެންދަވާ ބޭފުޅެކެވެ. ޒިފްލީނާ މާސްޓަރސް ޑިގްރީ ޙާޞިލު ކުރައްވާފައި ވަނީ ބިޒްނަސް އެޑްމިނިސްޓްރޭޝަންގެ ދާއިރާއިން އޮސްޓްރޭލިޔާގެ ޔުނިވަރސިޓީ އޮފް ސަދަން ކުއީންސްލޭންޑުންނެވެ.\nޒިފްލީނާ ވަނީ އެމްޑީޕީގެ ކޮންގްރެސް ކޮމެޓީގެ މެންބަރުކަމާއި އެޕާޓީގެ އެކި އެކި މަޤާމުތަކުގެ އިތުރުން ބައެއް މެގަޒިން ތަކުގެ އެޑިޓަރކަމާއި ތަޢުލީމީ ދާއިރާގެ ބައެއް މަޤާމުތައް ވެސް ފުރުއްވާފައެވެ.\nސަރުކާރުގެ ގިނަ މުއަސާސާތަކާއި ކުންފުނިތަކުން ގިނަ ބަޔަކު ވަޒީފާއިން ވަކި ކުރަމުންދާ ދަޑިވަޅެއްގައި ސަރުކާރުން އިތުރު ސިޔާސީ ވަޒީފާތައް އުފައްދާ ބޭފުޅުން އައްޔަން ކުރަމުންދާތީ ގިނަ ބަޔަކު ދަނީ ފާޑު ކިޔަމުންނެވެ.\nރައީސް އިބްރާހީމް މުހައްމަދު ސޯލިހު ވިދާޅުވީ، ކުރީ ސަރުކާރުގެ ސިޔާސީ މަގާމުތަކަށް ވުރެ މި ސަރުކާރުގެ ސިޔާސީ މަގާމުތަށް އިތުރު ނުވާނެ ކަމަށެވެ.\nއޮގަސްޓް 19, 2019 17:25\nޒިފްލީނާ އާއި ފޮރިން މިނިސްޓަރު ޝާހިދު އާ ޤާނޫނީ ގޮތުން އެއްވެސް ގުޅުމެއް އޮތްތޯ މީޑިއާއިން ސާފުކޮށްލުން ކިހިނެއްވާނެތޯ؟ އެމް.ޕީ. އެއްގެ އަބިކަނބަލުންނަށްވެސް ސްޓޭޓް މިނިސްޓަރުކަން ދެއްވާއިރު!\nއޮގަސްޓް 19, 2019 17:53\nއަޑުު އަހަނީ ޝާހިދުގެ ހަގު އަނބި ޔޭ އެއީ\nއޮގަސްޓް 19, 2019 17:30\nއާތިޔާ އަކީއެމްޑީޕީގެ އިހަވަންދޫ ދާއިރާގެ ކުރީގެ މެމްބަރު އަހުމަދު އަބްދުﷲގެ އަންހެނުން. މިހާރުވެސް މެމްބަރެއް\nއޮގަސްޓް 19, 2019 18:39\nބަންޑުންވާއިރު ވެސް ދޭން ޖެހޭމީހުން ގިނަ ވެގެން ހުއްޓާނުލެވިގެން އުޅޭސަރުކާރެއް\nއޮގަސްޓް 19, 2019 18:49\nއަންހެންކުދިންނޭ މޑޕ މޕ އަކާ އިނދެވޭތޯ ބަލާ. ރަނގަޅު ވަޒީފާ އަށް އެޕްލައި ނުކޮށް ތަބަކަކަށްލާފަ ލިބޭނެ ކެރެންޏާ. މޕ އަކަށް މަފަހަރު ކުރިމަތިލާފ ނޮހޮވުނު އެންމެންނަށް އޮތީ ވަޒީފާ ކަށަވަރުވެފަ. ދެރަވޭ ފަގީރު އާއިލާ ތަކުގެ ކުދިންނަށް ރަނގަޅަށް ކިޔެވެނީކީވެސް ނޫން އުޅޭލެއް ދަތިކަމުން. ލިބޭ މީހުންނަށް އިތުރަށް ދެނީވެސް.\nބަލަދު އަރާމީހުންނައް ދޯ މަގާމްތައް ދެވޭނީ. ގޯހެއްނޫން... މައްސަލަޔަކީ ވަޒީފާ އިން ވަކިނުކުރާނަމޭ ކިޔާފަ ވަޒީފާ އިން އެންމެންތައް ކަޑާތީ\nތަމެން ހަމަ ތިބެންޖެހޭނީ ބޭނުން އެއްޗެއް ހަދާނީ...........\nއޮގަސްޓް 20, 2019 12:09\nބަޖެޓް ނެތްކަމަށްވޭ ރަށްޔިތުންނަށް ކަމެއްކޮށްދެއްވުަމަށް ސިޔާސީ މަގާމުތަކުގައި ތިއްބަވާބޭފުޅުން\nކުރައްވާކަމެއްކުރައްވަނީ ހިލޭސާބަހަށްތޯ؟ އެހެންވެތޯ ބަޖެޓްނެތް ސިޔާސީ މަގާމު އުފައްދަވަނީ އެހެންކަމަށްވާނަމަ އަރަތަކަށްވަނީ


Uefa Pro Licence Shaazly Furihama koffi\nޔޫއޭފާ ޕްރޯ ލައިސަންސް ޝާޒްލީ ފުރިހަމަކޮށްފި\nބީޖީގެ ކުޅުންތެރިންނާއި އޮފިޝަލުންނާއެކު ޝާޒްލީ (މ): އޭނާ ވަނީ ކޯސް ފުރިހަމަކުރުމަށްފަހު ރޭ މާޒިޔާ ބަލިކުރި އިރު އލުން ބެންޗުގައި އިނދެފައި.\nޔޫރަޕުގެ ފުޓްބޯޅަ ޖަމިއްޔާ ޔޫއޭފާއިން ކޯޗުންނަށްދޭ އެންމެ މަތީ ފާސްކަމަށްވާ ޔުއޭފާ ޕްރޯ ލައިސަންސް ކޯޗިން ކޯސް ބީޖީގެ ކޯޗު މުހައްމަދު ޝާޒްލީ ފުރިހަމަކޮށްފި އެވެ.\nސްވިޒަލޭންޑުގައި ދެ ހަފުތާ މަޑުކޮށް، ކޯސް ފުރިހަމަކުރުމަށްފަހު އޭނާ މާލެ އައީ ބުރާސްފަތި ދުވަހު އެވެ. އަދި ރޭ އުރީދޫ ދިވެހި ޕްރެމިއާ ލީގުގައި ވަރުގަދަ މާޒިޔާ އަތުން ބީޖީ މޮޅުވި މެޗުގައި އޭނާ ވަނީ އަލުން ބެންޗުގައި ހުރެ ޓީމަށް އިރުޝާދު ދީފަ އެވެ.\nކުރިން ވިކްޓަރީ އަށް ކުޅުނު ޝާޒްލީ އަކީ ބީޖީ ފުރަތަމަ ޑިވިޝަނަށް ކޮލިފައިކޮށްދިން ކޯޗުވެސްމެ އެވެ. އޭނާ އަކީ އޭ ލައިސަންސްގެ ކޯޗަކަށްވާއިރު ރާއްޖޭގައި ހުރި ފުޓްސަލް ކޯޗިން އިންސްޓަކްޓަރަކީ ވެސް އޭނާ އެވެ.\nޝާޒްލީގެ ބެލުމުގެ ދަށުން ބީޖީ ވަނީ ލީގުގެ މިހާތަނަށް ކުޅުނު9މެޗުން 11 ޕޮއިންޓާއެކު ހަ ވަނާގަ އެވެ. އަދި ޕްރެޒިޑެންޓްސް ކަޕުގެ ސެމީ އަށް ނުގޮސް އެ ޓީމު ކެޓީ ނިއު އާއ ޓީސީއާ ޕޮއިންޓުން ހަމަހަމަވި ނަމަވެސް ފައިދާ ގޯލުގެ ތަފާތުންނެވެ.\nނިއުއާ ދެކޮޅަށް ކުޅޭނެ ޓީމަކަށް ބީޖީ


Dhuvaalehge mahchah average koh 3,278 Fathuruverin ziyaaraaiy kurey - vNews.mv\nދުވާލެއްގެ މައްޗަށް އެވްރެޖްކޮށް 3،278 ފަތުރުވެރިން ޒިޔާރަތްކުރޭ\nމަރްޔަމް ލީން 19 February 2021, 16:49\nމިހާރު ދުވާލެއްގެ މައްޗަށް އެވްރެޖްކޮށް 3،278 ފަތުރުވެރިން ޒިޔާރަތްކުރާކަމަށް ޓުއަރިޒަމް މިނިސްޓްްރީން ބުނެފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ފަތާސްހިސާބުތައް ދައްކާގޮތުން މިދިޔަ ޖެނުއަރީމަހު އެވްރެޖްކޮށް ދުވާލެއްގެ މައްޗަށް ރާއްޖެ ޒިޔާރަތްކޮށްފައިވަނީ 2،971 ފަތުރުވެރިންނެވެ. އެހެންނަމަވެސް މިހާރު މިއަދަދު މަތިވެ ރާއްޖެ ޒިޔާރަތްކުރާ ފަތުރުވެރިންގެ ދަދަދު ވަނީ 3،278 އަށް އަރާފައެެވެ.\nމިމަހު އެންމެ ގިނަ ފަތުރުވެރިން ޒިޔާރަތްކޮށްފައިވަނީ 14ވަނަ ދުވަހުގައެވެ. އެދުވަހު ރާއްޖެއަށް 4،856 ފަރުތުވެރިން ޒިޔާރަތްކޮށްފައިވެއެވެ. ދެން އެންމެ ގިނަ ފަތުރުވެރިން ޒިޔާރަތްކުރި 12ވަނަ ދުވަހު 4،809 ފަތުރުވެރިން ވަނީ ޒިޔާރަތްކޮށްފައެވެ.\nމިއާއެކު މިމަހު ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ، 59،010 އަށް އަރާފައެވެ. އަދި މިއަހަރު ޒިޔާރަތްކުރި ފަތުރުވެރިންގެ އަދަދު ވަނީ 151،113އަށް އަރާފައެވެ. މިދިޔަ އަހަރުގެ މި މުއްދަތުގައި ޒިޔާރަތްކޮށްފައިވަނީ 268،034 ފަތުރުވެރިންނެވެ.\nމިއަހަރު ރާއްޖެއަށް 1.5 މިލިއަން ފަތުރުވެރިން ޒިޔާރަތްކުރާނެކަމަށް ސަރުކާރުން ވަނީ ލަފާކޮށްފައެވެ.\nމިއަހަރުގެ މިހާތަނަށް އެންމެ ގިނަ ފަތުރުވެރިން ޒިޔާރަތްކޮށްފައިވަނީ އިންޑިއާއިންނެވެ. އެގައުމުން 32،970 ފަތުރުވެެރިން ޒިޔާރަތްކޮށްފައިވެއެވެ. ދެން އެންމެ ގިނަ ފަތުރުވެރިން ޒިޔާރަތްކުރި ރަޝިއާއިން 32،019 ފަތުރުވެރިން ޒިޔާރަތްކޮށްފައިވެއެވެ.\nއަހަރުގެ މިހާތަނަށް ފަތުރުވެރިންނަށް ޚިދުމަތްދޭ 646 ތަނެއް ހުޅުވާފައިވާއިރު، މީގެތެރޭގައި ހިމެނެނީ 146 ރިސޯޓާއި، 11 ހޮޓެލް އަދި 137ސަފާރީގެ އިތުރުން 352 ގެސްޓްހަސްއެވެ. މީއީ 44،277 ބެޑް ކެޕޭސިޓީއެވެ.\nބެޑް ކެޕޭސިޓީ އެންމެ ގިނައީ ރިސޯޓްތަކުގައެެވެ. ރިސޯޓުތަކުގެ ބެޑް ކެޕޭސިޓީއަކީ 33،672 އެވެ. ދެން ބެޑް ކެޕޭސިޓީ އެންމެ ގިނައީ ގެސްޓްހައުސްތަކުގައެވެ. އެގޮތުން ގެސްޓްހައުސްތަކުގެ ބެޑް ކެެޕޭސިޓީއަކީ 6482އެވެ.


BREAKING NEWS: Copy Mohamed Rasheed Avahaaravejje - Vaguthu\nކޮވިޑް-19: ނުތަނަވަސްކަން ވަނީ އިތުރު - 10 ގަޑިއިރު ކުރިން\nކޮޕީ މުހައްމަދު ރަޝީދު އަވަހާރަވެއްޖެ\n2 ހަފްތާ ކުރިން ( ނޮވެމްބަރު 11, 2021 )\nދިވެހި އަދަބިއްޔާތަށާއި ދިވެހި ފިލްމީ ދާއިރާއަށް ވެސް ގިނަގުނަ ހިދުމަތްތަކެއް ކުރައްވާފައިވާ ކޮޕީ މުހައްމަދު ރަޝީދު އަވަހާރަވެއްޖެއެވެ.\nކޮޕީ މުހައްމަދު ރަޝީދަށް ވަނީ ދިވެހިބަހާއި އަދަބިއްޔާތުގެ ދާއިރާއިން، މިދިޔަ އަހަރު ޝަރަފުވެރިކަމުގެ ޤައުމީ އިނާމު ލިބިވަޑައިގަންނަވާފައެވެ. މުޙައްމަދު ރަޝީދަކީ، ދިވެހިބަހާއި އަދަބިއްޔާތަށް، ޚާއްޞަކޮށް ޅެންވެރިކަމުގެ ރޮނގުން ވަރަށްގިނަ ޚިދުމަތްތަކެއް ކޮށްދެއްވައިފައިވާ ބޭފުޅެކެވެ. ދިވެހި ޅެން ހެދުމުގެ ރޮނގުން 2005 ވަނަ އަހަރު މުޙައްމަދު ރަޝީދަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ.\nމުހައްމަދު ރަޝީދު އަވަހާރަވީ އޭޑީކޭ ހޮސްޕިޓަލްގައި ފަރުވާ ދެމުން ދަނިކޮށް މިރޭގެ ވަގުތެއްގައެވެ.\nދިވެހިބަހާއި އަދަބިއްޔާތުގެ ދާއިރާއަށް މުޙައްމަދު ރަޝީދު ވެދެވަޑައިގަތީ، އުމުރުން 18 އަހަރުގައެވެ. އޭރުއްސުރެން ފެށިގެން އަދަބީ ރޮނގުރޮނގުން ގެންދެވީ ޚިދުމަތް ކުރައްވަމުންނެވެ. ރާއްޖޭގައި ކުރިން ނެރުނު ބައެއް ނޫސް މަޖައްލާތަކުގައިވެސް މުޙައްމަދު ރަޝީދުގެ ޅެންތައް ޝާއިޢުކުރައްވަމުން ގެންދެވިއެވެ. މީގެތެރެއިން ދުވަހު ނޫސް "މޫންލައިޓް" އާއި، "އެކުވެރިންގެ ރޫޙު" އާއި، "ފަތްތޫރަ"އިގައި ޝާއިޢު ކުރައްވައިފައިވާ ޅެންތައް ޚާއްޞަގޮތެއްގައި ފާހަގަކޮށްލެވެއެވެ. އޭގެތެރޭގައި، ދީނީ، ޤައުމީ، ޢިލްމީ، އިޖުތިމާޢީ، ތިމާވެށިފަދަ ރޮނގުތަކުން ހައްދަވައިފައިވާ ލަވަތަކާއި ޅެންތައް ހިމެނެއެވެ. މީގެއިތުރުން، ބޮޑުބެރު ގްރޫޕްތަކަށާއި، ބަނޑިޔާ ގްރޫޕްތަކަށްވެސް ވަނީ ލަވަ ހައްދަވައިދެއްވައިފައެވެ.\nމުޙައްމަދު ރަޝީދަކީ ޤައުމީ މުނާސަބަތުތަކަށާއި، އެކިއެކި ޚާއްޞަ ޙަފްލާތަކަށާއި، މަދަރުސާ ކުދިންގެ ލަވަ މުބާރާތްތަކަށާއި، ރާއްޖޭގައި ނެރެފައިވާ އެކިއެކި ލަވަ އަލްބަމްތަކަށް ގިނަ އަދަދަކަށް ލަވަ ހައްދަވައިދެއްވައިފައިވާ ބޭފުޅެކެވެ. މަދަރުސާ ކުދިންގެ ލަވަ މުބާރާތްތަކަށް ހައްދަވައިދެއްވި ލަވަތަކަކީ، އެ މުބާރާތްތަކުގައި މަތީ ވަނަތައް ހާސިލުކޮށްފައިވާ ލަވަތަކެކެވެ. މީގެއިތުރުން، ދީނީ ޅެންހެދުމުގެ މުބާރާތްތަކުންވެސް މުޙައްމަދު ރަޝީދު ވަނީ މަތީ ވަނަތައް ހާސިލު ކުރައްވައިފައެވެ. އަދި ރާއްޖޭގައި ނެރުނު ވަރަށްގިނަ އޯޑިއޯ އަލްބަމްތަކަށްވެސް މުޙައްމަދު ރަޝީދު ވަނީ ލަވަ ހައްދަވައިދެއްވައިފައެވެ. މިގޮތުން، 10 އޯޑިއޯ އަލްބަމަކަށް ލަވަ ހައްދަވައިދެއްވައިފައިވެއެވެ. އަދި އަމިއްލަ 50 ލަވަ ހިމެނޭ އޯޑިއޯ ސީޑީއަކާއި، "އަބާރަނަ" ނަމުގައި މަދަޙަ އަލްބަމެއް ނެރުއްވައިފައިވެއެވެ.\nކޮޕީ މުޙައްމަދު ރަޝީދު ނެރުއްވައިފައިވާ ޅެން ފޮތްތަކުގެ ތެރޭގައި، "5 ބަޠަލުން"، "ކުޑަކުދިންގެ ޅެންފޮތްބައި" 1 ން9އަށް، އަދި "ޅެން މަޢުލޫމާތު ފޮތްބައި"، ޅެންބަހުން 1ން 12 އަށް، "އެނަމާ ކާރިޘާ" 4، އަލްއަމީރުލްމަރުޙޫމް އިބްރާހީމް ނާޞިރުގެ ހަނދާނުގައި "ނާޞިރު 222"، "100 ޖަވާހިރު 1" އަދި "100 ޖަވާހިރު 2"ގެ ނަމުގައި ނެރުއްވި ޅެންފޮތް ހިމެނެއެވެ. މި ދެ ޅެންފޮތުގެ އޯޑިއޯ ސީޑީވެސް ވަނީ ނެރުއްވައިފައެވެ.\nޅެންބަހުން ބައެއް ތަމްސީލުތަކާއި ޑްރާމާތައްވެސް މުޙައްމަދު ރަޝީދު ވަނީ ލިޔުއްވައިފައެވެ. އޭގެތެރޭގައި، "ކޯޅުން"، "އަސްލު ނަމުގެ ވަބާ"، "ހަނދާނުގެ ފަތްފުށުން"، "މިހާރު މަރުދީދާށޭ ޤައުމާއިގެން ދީނާ"، "ރ ނުކިޔޭ މައްސަލަ" މި ޑްރާމާތައް ހިމެނެއެވެ. ސިލްސިލާކޮށް ނެރުއްވި ބައެއް ދިގު ޅެން ލަވަތަކުގެ ތެރޭގައި، "ވެރިން"، "މުޅި ކެޔޮޅުގެ ވާހަކަ"، "ޙަޤީޤީ ޞަފްޙާތަކުން ޖިންސުލަޠީފުންނަށް ޚާއްޞަ" އަދި "އޮނަސައްތަ މުތުގެ ގިލަފަތި" ހިމެނެއެވެ.\nދިވެހި ކުރު ވާހަކައާއި ދިގު ވާހަކަ ލިޔުމުގެ ރޮނގުގައިވެސް މުޙައްމަދު ރަޝީދަކީ، އަޅުގަނޑުމެންގެ ތެރޭގައި ވަރަށް މަޝްހޫރު ބޭފުޅެކެވެ. ލިޔުއްވި ވާހަކަތަކުގެ ތެރެއިން ޚާއްޞަގޮތެއްގައި ފާހަގަކޮށްލެވޭ އެއް ވާހަކައަކީ "ނުބީހެންޏާ ކަނޑާހަމަ" މި ވާހަކައެވެ. ކުރީގެ ދުވަހު ނޫސް "މޫންލައިޓް"ގައި ކޮންމެ ދުވަހަކު މި ވާހަކަ ޝާއިޢު ކުރަމުން ގެންދިޔައިރު، އެދުވަހެއްގެ ނޫހުގައި ޝާއިޢުކުރާ ވާހަކައިގެ ބައި ކިޔައިލުމަށް އެތައް ބަޔަކު އިންތިޒާރު ކުރަމުންދިޔަކަން އެއީ، އެ ވާހަކައިގެ އަސަރުގަދަކަމުން ނޭވާ ހިފަހައްޓައިލަންޖެހޭ ކިތަންމެ ވަގުތެއްގެ އިންތިޒާރުގައި ގިނަ ބަޔަކު ތިބިކަމުގެ ހެތްކެކެވެ. ކޮޕީ ރަޝީދު ލިޔުއްވި އިތުރު ބައެއް ވާހަކަތަކުގެ ތެރޭގައި، "ގަބުޅިބާދަލާ ރޯގާ"، "އަލަގަހަކުން ކެޔޮނިރެއް ނުފަޅާނެ"، "ކުޅިފަސް"، "ލޯބިހޭލީ މާފަހުން"، "އާނގަވަޅު ފުރޭތަ" ފަދަ ވާހަކަތައް ހިމެނެއެވެ. އަދި ބީރުބޮލުގެ ވާހަކަތަކުގެ މައްޗަށް 13 އެޕިސޯޑުގެ ޓީ.ވީ ސިލްސިލާއެއްވެސް ލިޔުއްވައި ޑައިރެކްޓް ކުރައްވައިފައި ވެއެވެ. "އާބާރު" މަޖައްލާއިން ބޭއްވި ވާހަކަލިޔުމުގެ މުބާރާތްތަކުން މުޙައްމަދު ރަޝީދު ވިދިވިދިގެން ދެ އަހަރު އެއްވަނަ ހޯއްދެވިއެވެ.\nމުޙައްމަދު ރަޝީދު ލިޔުއްވި ވާހަކަފޮތްތަކާއި، ޅެން ފޮތްތަކުގެ އަދަދު 100 އަށްވުރެ ގިނައެވެ. ކޮޕީ ރަޝީދަކީ، ކުޑަކުދިންނަށް ޚާއްޞަ މަޖައްލާއެއްގެ ގޮތުގައި ނެރުއްވި "ހިޔާ" މަޖައްލާގެ މަސްއޫލުވެރިކަމާއި އެޑިޓަރުކަންވެސް ގިނަ ދުވަސްތަކެއް ވަންދެން ކުރެއްވި ބޭފުޅެކެވެ.\nމުޙައްމަދު ރަޝީދު، ތަޢުލީމީ ދާއިރާއަށް ކޮށްދެއްވައިފައިވާ ޚިދުމަތްތަކަކީވެސް ފާހަގަކޮށްލެވޭ ޚިދުމަތްތަކެކެވެ. މިގޮތުން، މާލޭގެ ވަރަށްގިނަ ސްކޫލް މަދަރުސާތަކުގައި މުދައްރިސެއްގެ ގޮތުން ޚިދުމަތް ކުރެއްވިއިރު، މާއްދާއެއްގެ ގޮތުގައި ދިވެހިބަސް ކިޔަވައިދެއްވައިފައި ވެއެވެ. ރާއްޖެތެރޭގެ ވެރިން ތަމްރީނު ކުރެއްވުމަށް މިނިސްޓްރީ އޮފް އެޓޮލްސް އެޑްމިނިސްޓްރޭޝަނުން ހިންގެވި ކޯސްތަކުގައިވެސް ދިވެހިބަސް ކިޔަވައިދެއްވިއެވެ. މުޙައްމަދު ރަޝީދު ވަނީ މަދްރަސަތުލް އަޙްމަދިއްޔާއާއި، ގަލޮޅު މަދަރުސާގެ ޕްރިންސިޕަލްކަންވެސް ކުރައްވައިފައެވެ. އަދި ކުރީގެ މަދްރަސަތުލް އަޙްރާރާއި، އެމް.އެލް. ސްކޫލާއި، މަދްރަސަތުއްޞަބާޙުގެ ނާޒިރުގެ ނައިބުކަމާއި، ނާޒިރުކަންވެސް ކުރައްވައިފައެވެ.\nމުޙައްމަދު ރަޝީދަކީ، ތާނަ ޢަރަބި ލިޔުމުގެ ރޮނގުންވެސް ވަރަށް މަޝްހޫރު ބޭފުޅެކެވެ. ޚާއްޞަކޮށް، ބޮޑުއަކުރު ލިޔުއްވުމަކީ، މުޙައްމަދު ރަޝީދުގެ ޚާއްޞަ ފަންނެކެވެ. ދިވެހި ބޮޑު އަކުރު ލިޔަން ދަސްކޮށްދޭ ގިނަ ކޯސްތަކެއް ރަޝީދުވަނީ ހިންގަވައިދެއްވައިފައެވެ. ތާނަ ޢަރަބި ލިޔުމުގެ ރޮނގުން 1988 ވަނަ އަހަރު މުޙައްމަދު ރަޝީދަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ.\nތަމްސީލު ކުޅުއްވުމަކީވެސް، މުޙައްމަދު ރަޝީދުގެ ޚާއްޞަ ފަންނެކެވެ. އެ ފަންނުގައި ކޮޕީ މުޙައްމަދު ރަޝީދު އެންމެ މަޝްހޫރުވެގެންދިޔައީ، މަޖީދިއްޔާ ސްކޫލްގެ ގޯލްޑަން ޖުބިލީއާ ގުޅިގެން 1977 ވަނަ އަހަރު ބޭއްވުނު ތަމްސީލު ޝޯތަކުންނެވެ. ސްޓޭޖްމަތިން ކޮޕީ ރަޝީދު ފުރަތަމަ ފެނިގެންދިޔަ ތަމްސީލަކީ "ތިން އުނދަގޫ" މި ތަމްސީލެވެ. އުކުނޑި ކޮއްޓުމާއި، ތުނބުން ފުމުމާއި، ކަރުތެރެއިން ލައްވާ އާދަޔާޚިލާފު އަޑެއް ލެއްވުމުގެ އުނދަގޫ ހުންނަ މީހެއްގެ ރޯލު އަދާކުރައްވައި، ގިނަ ބަޔަކު ހެއްވައިލި މަޖާ ތަމްސީލަކަށް އެ ތަމްސީލު ވެގެންދިޔައީ، އެ ތަމްސީލު ގެނެސްދެއްވިލެއް ފުރިހަމަކަމުންނެވެ. މުޙައްމަދު ރަޝީދުގެ މަސްއޫލުވެރިކަމުގެ ދަށުގައި ތަމްސީލު ކުޅުމަށްޓަކައި "ސީ.ޑީ.އެސް."ގެ ނަމުގައި ޚާއްޞަ ސޮސައިޓީއެއް އުފެއްދެވިއެވެ. ތަމްސީލު ކުޅުމުގެ ރޮނގުންވެސް 1984 ވަނަ އަހަރު މުޙައްމަދު ރަޝީދަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ.\nމުޙައްމަދު ރަޝީދަކީ، 32 އަހަރަށްވުރެ ދިގު މުއްދަތެއްގައި ސަރުކާރަށްވެސް ޚިދުމަތް ކުރައްވައިފައިވާ އަދި ތަފާތު މަގާމުތައް ފުރުއްވައިފައިވާ ބޭފުޅެކެވެ. ފުރުއްވައިފައިވާ ބައެއް މަގާމުތަކުގެ ތެރޭގައި، ބ.އަތޮޅު އަތޮޅުވެރިކަމާއި، ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ އެސިސްޓެންޓް ޓު ދަ ޑިރެކްޓަރުކަމާއި، އެސިސްޓެންޓް ޑިރެކްޓަރުކަން ހިމެނެއެވެ. އަދި މިނިސްޓްރީ އޮފް އެޑިޔުކޭޝަންގެ ފޮތް ޗާޕްކުރާ ބައިގެ ޑެޕިއުޓީ ޑިރެކްޓަރުކަމާއި، ޑިރެކްޓަރުކަމާއި، މިނިސްޓްރީ އޮފް އެޑިޔުކޭޝަންގެ ޑިރެކްޓަރުކަމާއި، ޖުޑީޝަލް ސަރވިސް ކޮމިޝަންގެ އެސިސްޓެންޓް ޑިރެކްޓަރ ޖެނެރަލް ކަމާއި، ޑެޕިއުޓީ ޑިރެކްޓަރ ޖެނެރަލްކަމުގެ މަގާމުވެސް ވަނީ ފުރުއްވައިފައެވެ.\nމުހައްމަދު ރަޝީދު އަވަހާރަވުމާއި ގުޅިގެން ވަރަށް ގިނަ ބަޔަކު އަންނަނީ އޭނާއަށް ހެޔޮ ދުއާކޮށް މީސް މީޑިއާގައި ތަފާތު މެސެޖްތައް އާއްމު ކުރައްވަމުންނެވެ.\nނޮވެމްބަރު 11, 2021 23:54\nނޮވެމްބަރު 12, 2021 00:20\nމަރުހޫމްގެ ފުރާނައަށް ސުވަރުގޭގެ މަތިވެރި ނިޢުމަތް މިންވަރު ކުރައްވާށި. ޢާމީން !\nނޮވެމްބަރު 12, 2021 01:08\nނޮވެމްބަރު 12, 2021 05:15\nނޮވެމްބަރު 12, 2021 07:50\nاللهم اغفر له وارحمه و جميع المسلمين\nނޮވެމްބަރު 12, 2021 08:14\nނޮވެމްބަރު 12, 2021 08:52


Mihaaru 61 resort aai4hotel in raiyyithun ah hidhumaidhey\nހެރެތެރަ އައިލެންޑް ރިސޯޓް--\nމިހާރު 61 ރިސޯޓާއި4ހޮޓަލުން ފަތުރުވެރިންނަށް ހިދުމަތްދޭ\n01 އޯގަސްޓް 2020 - 16:02:58\nފަތުރުވެރިންނަށް ހިދުމަތްދިނުމަށް ރާއްޖޭގެ 61 ރިސޯޓް މިހާރު ހުޅުވާފައިވާ ކަމަށް ޓޫރިޒަމް މިނިސްޓްރީ އިން ބުނެފި އެވެ.\nޓޫރިޒަމް މިނިސްޓްރީ އިން ވަނީ ރާއްޖޭގެ ބޯޑަރު އަލުން ހުޅުވާލުމާއި އެކު މިހާރު ހިދުމަތްދޭން ފަށާފައިވާ ރިސޯޓްތަކުގެ ލިސްޓެއް އާންމުކޮށްފަ އެވެ.\nއޭގެން ކޮންމެ ރިސޯޓެއްވެސް ހުޅުވި ތާރީހު ހިއްސާ ކޮށްފައި ވާއިރު، ޖުލައި 15 ވަނަ ދުވަހު ބޯޑަރު ހުޅުވާލުމާއި އެކު އެދުވަހު އެކަނިވެސް 32 ރިސޯޓެއް ވަނީ ހުޅުވާފައެެވެ.\nއޭގެ އިތުރުން އޮގަސްޓް މަހު ހުޅުވަން ހަމަޖެހިފައި ހުރި ގެސްޓްހައުސްތަކާއި ހޮޓަލްތައް ހުޅުވުން ސަރުކާރުން ފަސްކުރި ނަމަވެސް ޓްރާންސިޓް ހޮޓެލްގެ ގެ ގޮތުގައި ބޭނުން ކުރުމަށް ހަތަރު ހޮޓަލަކަށް ވަނީ ހުއްދަ ދީފަ އެވެ. އެއީ ބ. އަތޮޅު އަމިއްލަ ފުށި ރިސޯޓާއި، މާލެ އަތޮޅުން މާގިރި ހޮޓެލް އަދި ހުޅުލޭ އައިލެންޑު ހޮޓެލް ގެ އިތުރުން ގއ. އަތޮޅުގައި ހިންގާ މެކުއާ މޯލްޑިވްސް ކޫއްޑޫ ރިސޯޓެވެ.\nޓޫރިޒަމް މިނިސްޓްރީ އިން ވަނީ ފަތުރުވެރިންނަށް ހިދުމަތް ދިނުމުގެ ފުރުސަތު ސަފާރީތަކަށް ވެސް ހުޅުވާލައިފަ އެވެ. އެގޮތުން މިނިސްޓްރީގެ ހުއްދަ އާއި އެކު 22 ސަފާރީއަކުން މިހާރު ފަތުރުވެރިންނަށް ހިދުމަތް ދެ އެވެ.\nތިން މަސް ދުވަހަށް ވުރެ ގިނަ ދުވަހު ރާއްޖޭގެ ބޯޑަރު ބަންދުކޮށްފައި އޮތުމަށް ފަހު އަލުން ހުޅުވާލުމާއި އެކު ފަތުރުވެރިކަމުގެ ސިނާއަތަށް ދެވަނަ ކުއާޓާ އާއި އަޅާ ބަލާއިރު، ތިން ވަނަ ކުއާޓާގައި އާމްދަނީ އިތުރުވާނެ ކަމަށް ލަފާކުރެވުނު ނަމަވެސް ކޮވިޑް-19 ބަލިމަޑުކަމުގެ ސަބަބުން މާ ބޮޑު ބަދަލެއް އަންނާނެ ކަމަށް ލަފާނުކުރެވޭ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ވަނީ ފާހަގަކޮށްފަ އެވެ. އެއީ ރާއްޖޭގެ ބޯޑަރު ހުޅުވާލި ނަމަވެސް ގިނަ ގައުމުތަކުގައި އަދިވެސް ދަތުރުފަތުރުކުރަން ލުއިތައް ދީފައި ނުވުން ކަމަށް އެމްއެމްއޭ އިން ބުނެ އެވެ.\nފަތުރުވެރިކަމުގެ ސިނާއަތުގެ ވިޔަފާރި އިތުރަށް ގޯސްވުމަކީ އެކަށީގެންވާ ކަމެއް ކަމަށްވެސް އެމްއެމްއޭ އިން ވަނީ ބުނެފަ އެވެ.


China in beynunvaahaa gotheh nuvumun China-Lanka Free Trade...\nވިޔަފާރި - ޗައިނާ - ލަންކާ\nޗައިނާއިން ބޭނުންވާހާ ގޮތެއް ނުވުމުން ޗައިނާ-ލަންކާ ފްރީ ޓްރޭޑް އެގްރިމެންޓް މަޑުޖެހިއްޖެ!\nލަންކާއިން ބޭނުންވަނީ އެޤައުމުގެ އިޤްތިޞާދަށް ގެއްލުންވާނަމަ އެފްޓީއޭ އަށް ބަދަލުގެނައުމުގެ ފުރުސަތު\nޗައިނާއިން އެކަމަށް އެއްބަހެއް ނުވޭ\nވަޒީރުންގެ ފެންވަރުގައި މަޝްވަރާތައް ކުރިއަށް ނުދާތާ އަހަރަކަށްވުރެ ގިނަ ދުވަސްވެއްޖެ\nކ. މާލެ2ޖޫން 2018 | ހޮނިހިރު 20:58 7,069\nޗައިނާގެ އެހީގައި ތަރައްޤީކުރާ ކޮޅުނބުގެ ޕޯޓް ސިޓީ - ރޮއިޓަރސް\nޗައިނާއާ ސްރީލަންކާއާއި ދެމެދު ޤާއިމް ކުރުމަށް މަސައްކަތްކުރަމުން ދިޔަ މިނިވަން ވިޔަފާރީގެ އެއްބަސްވުން 10 އަހަރުފަހުން ރިވިއުކުރުމަށް ސްރީލަންކާއިން ބޭނުންވާ ކަމަށް ބުނުމުން ޗައިނާއިން އެކަމާއި ހިތްހަމަނުޖެހި، އެއްބަސްވުމުގެ މަސައްކަތް މަޑުޖެހިއްޖެއެވެ.\nމިނިވަން ވިޔަފާރީގެ އެއްބަސްވުން އެކުލަވާލުމުގެ މަސައްކަތުގައި ލަންކާ ސަރުކާރުގެ ފަރާތުން މަސައްކަތް ކުރައްވާ އިސް ނެގޯޝިއޭޓަރ ކޭ.ޖޭ. ވީރަސިންހަ ރޮއިޓަރސްއަށް މައުލޫމާތު ދެއްވަމުން ވިދާޅުވީ މިނިވަން ވިޔަފާރީގެ އެއްބަސްވުމުގައި ލަންކާއަށް ގެއްލުންވާ މާއްދާތަކެއް ހުރިނަމަ، 10 އަހަރަށް ބެލުމަށް ފަހު އަލުން އެމާއްދާތައް ރިވިއުކުރަން ލަންކާއިން ބޭނުންވާ ކަމަށާއި، އެކަމަށް އެއްބަސްވުމުގައި މަގުފަހިކުރަން ބޭނުންވާ ކަމަށެވެ. އެހެން ނަމަވެސް ޗައިނާއިން އެކަން ބޭނުމެއް ނުވެއެވެ.\nއެއްބަސްވުން ރިވިއުކުރަން ފުރުސަތު އޮންނަން ޖެހޭނެ ކަމަށް ލަންކާއިން ބުނާ މައިގަނޑު ސަބަބަކީ މިހާރު ވެސް ޗައިނާއިން އެތައް ބިލިއަން ޑޮލަރެއް ލަންކާގައި އިންވެސްޓްކޮށްފައިވާއިރު، އެކަމުގެ ސަބަބުން ލަންކާއަށް ގެއްލުންތަކެއް ވަމުންދާތީއެވެ. ޚާއްސަކޮށް ލަންކާގައި ޗައިނާއިން ހިންގާފައިވާ އުމްރާނީ ތަރައްޤީގެ ބޮޑެތި މަޝްރޫޢުތަކުގެ ސަބަބުން ލަންކާ މިހާރު ވެސް އެތައް ބިލިއަން ޑޮލަރަކުން ޗައިނާއަށް ދަރާފައިވާ މައްސަލައަކީ ލަންކާގެ އޮފިޝަލުން ކަންބޮޑުވުމާއިއެކު ފާހަގަކުރާ މައްސަލައެކެވެ.\nވީރަސިންހަ ވިދާޅުވީ އެއްބަސްވުން ރިވިއުކުރަން ލަންކާއިން ހުށަހެޅި ހުށަހެޅުމަށް ޗައިނާއިން ދެކޮޅު ހަދައި، މިދިޔަ އަހަރުގެ މާޗް މަހުން ފެށިގެން އެއެއްބަސްވުމުގެ ވަޒީރުންގެ ފެންވަރުގެ މަޝްވަރާތައް ހުއްޓިފައިވާ ކަމަށާއި، ފަންނީ މުވައްޒަފުންގެ ފެންވަރުގައިވެސް މަޝްވަރާތައް ކުރިއަށްދަނީ ވަރަށް ލަސްލަހުންކަމަށެވެ.\nލަންކާއާއިއެކު ޤާއިމްކުރަން ޗައިނާއިން މަސައްކަތް ކުރާ މިނިވަން ވިޔަފާރީގެ އެއްބަސްވުމުގައި ސޮއެނުކުރެވި ލަސްވާ އަނެއް ސަބަބަކީ ދެޤައުމުން އެއް ޤައުމުން އަނެއް ޤައުމަށް އިމްޕޯޓް ކުރާ މުދަލަށް ނަގާ ޓެރިފްތަކުގެ މައްސަލައިގައިވެސް ޗައިނާއިން ބޭނުންވާހާ ގޮތެއް ހަދަން ލަންކާއިން އާނ ބަސް ނުބުނެގެންނެވެ. ޗައިނާއިން ބޭނުންވަނީ އެއްބަސްވުމުގައި ސޮއެކުރެވޭ ދުވަހުން ފެށިގެން ދެޤައުމުގެ މެދުގައި ބަދަލުކުރެވޭ މުދަލުގެ 90 އިންސައްތައަށް ޓެރިފް ނެގިން ހުއްޓާލުމަށެވެ. އެހެން ނަމަވެސް ލަންކާއިން ބޭނުންވަނީ 50 އިންސައްތަ މުދަލަށް ޓެރިފް ނަގައި، އެއްބަސްވުމުގައި ސޮއެކުރާތާ 20 އަހަރުގެ ތެރޭގައި މަޑުމަޑުން އިތުރުކުރަމުން ގޮސް 90 އިންސައްތައަށް އިތުރުކުރުމަށެވެ.\nޗައިނާއިން ބޭނުންވާހާ ގޮތެއް ހަދަން މިނިވަން ވިޔަފާރީގެ އެއްބަސްވުން ދޫކޮށްލަން ލަންކާއިން ބޭނުން ނުވެ، އަދިވެސް މަޝްވަރާގެ މަރުހަލާގައި އޮތްއިރު، ޗައިނާއިން ބޭނުންވާހާ ގޮތަކަށް ދިވެހި ސަރުކާރުން އެއްބަސްވެ، ރައްޔިތުންގެ މަޖިލީހުން 10 ވަރަކަށް މިނެޓް ތެރޭގައި ރުހުން ދީ، މަޝްވަރާކުރުމެއް ނެތި ޗައިނާއާއި އެކު މިނިވަން ވިޔަފާރީގެ އެއްބަސްވުމެއްގައި ރާއްޖެއިން މިދިޔަ އަހަރު ވަނީ ސޮއެކޮށްފައެވެ. އެހެން ނަމަވެސް ލަންކާއިން ބުނަމުންދަނީ އެޤައުމުން މިނިވަން ވިޔަފާރީގެ އެއްބަސްވުމެއްފަދަ މުހިއްމު އަދި އިޤްތިޞާދާއި ގުޅުން ހުރި އެއްބަސްވުމެއް އެކުލަވާލަން ވަގުތު ބޭނުންވާކަމަށެވެ.\nޗައިނާއިން ދަނީ އެޤައުމުގެ ބެލްޓް އެންޑް ރޯޑް އިނީޝިއޭޓިވް ޕްރޮޖެކްޓްގެ ދަށުން މިސަރަހައްދުގެ ގިނަ ޤައުމުތަކާއިއެކު މިނިވަން ވިޔަފާރީގެ އެއްބަސްވުން އެކުލަވާލުމަށް މަސައްކަތްކުރަމުންނެވެ. އެހެން ނަމަވެސް ޗައިނާއިން މިސަރަހައްދުގެ ޤައުމުތައް އިޤްތިޞާދީ ގޮތުން އަޅުވެތިކުރަމުންދާކަމަށް ފެނިގެން ގިނަ ޤައުމުތަކުން މިހާރު ދަނީ މިފަދަ އެއްބަސްވުންތަކާއިމެދު ސަމާލުވަމުންނެވެ. ސްރީލަންކާގެވެސް ބޭރު ދަރަނި 30 ބިލިއަން އެމެރިކާ ޑޮލަރަށް އަރާފައިވާއިރު، މި ދަރަނީގެ 20 އިންސައްތަ ދަރާފައިވަނީ ޗައިނާއަށެވެ. މިދަރަންޏަކީ ޗައިނާއިން ތަރައްޤީގެ ޕްރޮޖެކްޓްތަކުގެ ނަމުގައި ލަންކާގައި ހިންގާ ޕްރޮޖެކްތްތަކަށް ލަންކާއިން ދަރާފައިވާ ދަރަންޏެވެ.\nޗައިނާ - ލަންކާ މިނިވަން ވިޔަފާރީގެ އެއްބަސްވުމުގެ މައްސަލައިގައި ޗައިނާގެ ކޮމާރސް މިނިސްޓްރީގެ ބަހެއް ހޯދަން ކުރި މަސައްކަތް ކާމިޔާބުވެފައިނުވާކަމަށް ރޮއިޓަރސްއިން ބުނެއެވެ.


އުރީދޫގެ ސުޕަރނެޓް ފިކްސްޑް ބްރޯޑްބޭންޑް ކުޅުދުއްފުއްޓަށް! | Atoll News\nއުރީދޫގެ ސުޕަރނެޓް ފިކްސްޑް ބްރޯޑްބޭންޑް ކުޅުދުއްފުއްޓަށް!\nޝާއިޢު ކުރީ: އިބްރާހީމް ރަމީޒް ނޮވެމްބަރ 30, 2017, 09:32\n100 އެމްބީޕީއެސް އާއި ހަމައަށް ހަލުވި ސްޕީޑުތަކާއި އެކު، އުރީދޫގެ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ކުޅުދުއްފުއްޓަށް ތައާރަފްކޮށް، މިކަމުގެ އުފަލުގައި ވަރަށް ހާއްސަ އޮފަރ އެއް ކުޅުދުއްފުށީގެ ރައްޔިތުންނަށް ގެނެސްދީފިއެވެ.\nމިގޮތުން، 31 ޑިސެމްބަރ 2017 ގެ ކުރިން އުރީދޫގެ ސުޕަރނެޓްގެ ޚިދުމަތް ޙިޔާރު ކުރައްވާ ބޭފުޅުންނަށް، ފުރަތަމަ ތިން މަހުގެ މަހުފީ އިން 25% ގެ ޑިސްކައުންޓެއް ލިބިގެންދާނެއެވެ.\n”ޒަމާނީ ތަރައްޤީ އާއި ހަމައަށް ވާސިލުވުމަށް އެންމެ މުހިއްމު އެއް ޚިދުމަތަކީ އިންޓަނެޓް ކަމަށްވުމާއި އެކު، އުރީދޫގެ އަމާޒަކީ ހަލުވި ސްޕީޑުގެ އިންޓަނެޓްގެ ޚިދުމަތް ރާއްޖޭގެ އެންމެހާ ހިސާބުތަކަށް ފޯރުކޮށްދިނުން. މިގޮތުން، ކުޅުދުއްފުށީގައި ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ތައާރަފްކޮށް، އިންޓަނެޓްގެ ޚިދުމަތް އިތުރު ފުރިހަމަކަމާއި އެކު ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބޭ ވަރަށް ބޮޑު އުފަލެއް.“ އުރީދޫގެ ސީއީއޯ ނަޖީބް ޙާން ވިދާޅުވިއެވެ.\nއުރީދޫ ސުޕަރނެޓް ކުޅުދުއްފުށީގައި ތައާރަފްކޮށްފައިވަނީ ކަސްޓަމަރުންގެ އެކި އެކި ބޭނުންތަކަށް އެކަށޭނެގޮތަށް ފަރުމާކުރެވިފައިވާ ތަފާތު ޕެކޭޖުތަކާއި އެކު އެވެ. މިގޮތުން، ކުޅުދުއްފުށިން ސުޕަރނެޓުގެ ޚިދުމަތް ޙިޔާރު ކުރައްވާ ކަސްޓަމަރުންނަށް، އިންޓަނެޓްގެ ޚިދުމަތް ލިބިގެންދާނީ މާކެޓުގެ އެންމެ ރަނގަޅު އަގުތަކުގައެވެ. ކުޅުދުއްފުއްޓަށް ސުޕަރނެޓް ނެޓްވަރކް ފުޅާކޮށްދިނުމުގައި އުރީދޫގެ އިންފްރާސްޓްރަކްޗަރ ޕަރޓްނަރ އަކީ ވޭވްލެންތް ޕްރައިވެޓް ލިމިޓެޑް އެވެ.\nސުޕަރނެޓްގެ ޚިދުމަތް ޙިޔާރުކުރެއްވުމަށް އިތުރަށް ފަސޭހަ ކޮށްދިނުމަށްޓަކައި، އުރީދޫ އިންވަނީ ސުޕަރނެޓް ރައުޓަރ ގަތުމަށް ހާއްސަ، 12 މަހުގެ އިންޓަނެޓް ޕެކޭޖެއްވެސް ތައާރަފްކޮށްފައެވެ.\n-ޚިޔާލު ފާޅުކުރައްވާ!- "އުރީދޫގެ ސުޕަރނެޓް ފިކްސްޑް ބްރޯޑްބޭންޑް ކުޅުދުއްފުއްޓަށް!"


India foreign minister Aadheehtha dhuvvahu Raajje ah vadai ganannavane | Mihaaru\nއިންޑިއާގެ ފޮރިން މިނިސްޓަރު ސުޝްމާ ސުވަރާޖް އާއި ރާއްޖޭގެ ފޮރިން މިނިސްޓަރު އަބްދުﷲ ޝާހިދު ކުރިން ބައްދަލުކުރައްވަނީ. ސުޝްމާ އާދީއްތަ ދުވަހު ރާއްޖެއަށް ވަޑައިގަންނަވާނެ. މިހާރު /ފައިލް ފޮޓޯ\nއިންޑިއާ ފޮރިން މިނިސްޓަރު އާދީއްތަ ދުވަހު ރާއްޖެ ވަޑައިގަންނަވާނެ\n14 މާޗް 2019 - 11:24 31 comments\nސުޝްމާ އާދީއްތަ ދުވަހު ރާއްޖެ އަށް ވަޑައިގަންނަވާކަން މިހާރަށް ކަށަވަރު ކުރެވިފައި ވިޔަސް، އެ ދަތުރު ކުރައްވާކަން ރާއްޖޭގެ ފޮރިން މިނިސްޓްރީން އަދި ހާމައެއް ނުކުރެ އެވެ. ފޮރިން މިނިސްޓްރީގެ ތަރުޖަމާން ވިދާޅުވީ އެ ފަދަ ދަތުރެއް ކުރައްވާ ނަމަ ދެ ގައުމުން އެއްބަސްވާ ގޮތެއްގެ މަތިން އިއުލާން ކުރައްވާނެ ކަމަށެވެ. ނަމަވެސް ސުޝްމާ އާދީއްތަ ދުވަހު ރާއްޖެ އަށް ދަތުރެއް ކުރައްވަން ހަމަޖެހިފައިވާކަން އޭނާ ދޮގެއް ނުކުރައްވަ އެވެ.\n"ދަތުރެއް ކުރައްވާ ނަމަ ދެ ގައުމުން އެއްބަސްވާ ގޮތެއްގެ މަތިން ދެ ގައުމުން އިއުލާނު ކުރާނެ،" އޭނާ ވިދާޅުވި އެވެ.\nVaki gaumakaa haassa gulhumeh beyvvumuge siyaasatheh nei: Shahid\nރައީސް އިބްރާހީމް މުހައްމަދު ސޯލިހްގެ ސަރުކާރު އުފެއްދި ފަހުން މި ވީ ތިން މަސްދުވަހުގެ ތެރޭގައި ރާއްޖޭގެ މިނިސްޓަރުން ވަނީ ގިނަ ދަތުރުތަކެއް އިންޑިއާ އަށް ކުރައްވައިފަ އެވެ. ބައެއް މިނިސްޓަރުން ވަނީ އެއް ފަހަރަށް ވުރެ ގިނައިން ވެސް އެގައުމަށް ރަސްމީ ދަތުރުތައް ކުރައްވައިފަ އެވެ.\nނަމަވެސް ފޮރިން މިނިސްޓަރު އަބްދުﷲ ޝާހިދު ވިދާޅުވެފައި ވަނީ ވަކި ގައުމަކާ ހާއްސަ ގުޅުމެއް ބޭއްވުމުގެ ވިސްނުމެއް ރާއްޖޭގެ ހާރިޖީ ސިޔާސަތުގައި ނެތް ކަމަށެވެ.\nހޯމަ ދުވަހުގެ ރޭ ޓީވީއެމްގެ "ރާއްޖެ މިއަދު" ޕްރޮގްރާމްގައި ޝާހިދު ވިދާޅުވީ ގައުމަކާ ގުޅުން ބަދަހި ނުކުރާކަށް އަދި ވަކި ގައުމަކާ ހާއްސަ ގުޅުމެއް ބޭއްވުމުގެ ސިޔާސަތެއް ސަރުކާރުން ނުގެންގުޅޭ ކަމަށެވެ.\n"އެހެން ނަމަވެސް އަޅުގަނޑުމެން، އަޅުގަނޑުމެންގެ މި ސަރަހައްދީ ހާލަތްތައް، ހަގީގަތްތައް ގަބޫލުކުރަން ޖެހޭނެ. އެހެންވީމާ ދިވެހިރާއްޖޭގެ އެންމެ މަތީ މަސްލަހަތުތައް، ދިވެހި ރައްޔިތުންގެ މަސްލަހަތުތައް ރައްކާތެރިކުރުމުގައި ކަން ކުރަން ޖެހޭ ގޮތަށް މިސަރުކާރުން އަބަދުވެސް ކުރާނެ،" އޭނާ ވިދާޅުވި އެވެ.\nއިތުރު ލިޔުންތައް ދިވެހިރާއްޖެ އިންޑިއާ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ


New Dhivehi Observer | މުހައްމަދު ނާޘިމްގެ ހާއްސަ ކަރުސަތުނާމާ! މިލިޓަރީ އެކެޑެމީއިން ބޭރު ކޮށްލުމާއި އާއިލާ ތެރޭގައި ހިންގި ފާހިޝް އަމަލުތަކުގެ ހަޤީޤަތް! Stay Connected\tContact Us info@NewDhivehiObserver.com\tRecent Posts\nEnglish\tމުހައްމަދު ނާޘިމްގެ ހާއްސަ ކަރުސަތުނާމާ! މިލިޓަރީ އެކެޑެމީއިން ބޭރު ކޮށްލުމާއި އާއިލާ ތެރޭގައި ހިންގި ފާހިޝް އަމަލުތަކުގެ ހަޤީޤަތް! 04 ޖޫން 2012 01:48 | 35 ކޮމެންޓް ލިޔުނީ: ޖަންނަތު އަޝްފާޤު\nދިވެހިރާއްޖޭގެ ޑިފެންސް މިނިސްޓްރީ އާއި ހަވާލުކޮށްފައި ހުރި ބާޣީ މުހައްމަދު ނާޘިމް އަކީ މިނިސްޓަރު ކަމަށް ކުފޫ ހަމަނުވާ މީހެއް ކަމަށް ގިނަ ބަޔަކު ދެކެއެވެ. ވަކިން ހާއްސަކޮށް އޭނާ އަކީ ދިފާޢީ ވުޒާރާގެ މިނިސްޓަރު ކަމަށް އެއްގޮތަކަށްވެސް ބެހެއްޓުން ރަނގަޅު ނޫން މީހެއް ކަމުގައި ބުނެވޭނެ އެތައް ސަބަބުތަކެއްވެއެވެ. އޭގެ ތެރޭގައި އޭނާގެ ކިލަނބުވެފައިވާ މިލިޓަރީ ހަޔާތާއި އޭނާގެ އަހްލާޤީ ގޮތުން ވަރަށް ދަށްފެންވަރުގެ އަމަލުތައް ކޮށްފައިވާ މީހެއް ކަމުގައިވުން ހިމެނެއެވެ.\nސޭންޑްހަރސްޓް މިލިޓަރީ އެކަޑެމީ އިންބޭރުކޮށްލުން\n1990 ވަނައަހަރު ސަރުކާރުން ޚަރަދުކޮށްގެން އިނގިރޭސިވިލާތުގެ ރޯޔަލް މިލިޓަރީ އެކަޑެމީ ސޭންޑްހަރސްޓް އަށް ތަމްރީނު ހޯދުމަށް ނާޘިމް ފޮނުވިއެވެ. ސޭންޑްހަރސްޓް އަކީ ޒަމާނުންސުރެ އިނގިރޭސވިލާތުގެ ސިފައިން ތަމްރީނު ކުރަމުން އަންނަ ޝަރަފުވެރި އެކެޑެމީއެކެވެ. ޕްރިންސް ހެރީ އާއި ވިލިއަމްވެސް މިލިޓަރީ ޓްރެއިނިންގ ހަދާފައިވަނީ މިއެކަޑެމީގައެވެ. މި އެކެޑެމީގައި ތަމްރީނު ހޯދުމަށް ފުރުސަތު ލިބޭ އެހެން ޤައުމުތަކުގެ ސިފައިން ދެކެނީ އެއީ އެމީހުންނަށް ލިބޭ ޝަރަފެއް ގޮތުގައެވެ. އިނގިރޭސިލާތާއި ރާއްޖެއާއި އޮންނަ ގާތްގުޅުމުގެ ތެރެއިން ރާއްޖޭގެ މަދު އޮފިސަރުން ތަކަކަށްވެސް މިއެކެޑެމީ ގައި ޓްރެއިނިންގ ހެދުމުގެ ފުރުސަތުވަނީ ލިބިފައެވެ. އޭގެ ތެރޭގައި ނާޘީމްވެސް ހިމެނެއެވެ. ނަމަވެސް ސޭންޓްހަރސްޓްގައި ޓްރެއިނިންގ ފެށިތާ މާގިނަ ދުވަހެއް ނުވެ ނާޘިމް ވަނީ އެތަނުން ބޭރުކޮށް ޤައުމަށް ފޮނުވާލާފައެވެ.\nސޭންޑްހަރސްޓްގައި ޓްރެއިނިންގ ފެށުމަށްފަހު ނާޘިމް އުޅުނީ ވަރަށް ނުލަފާ ކޮށެވެ. ތަމްރީނުތަކުގައި މަކަރު ހެދުމާއި އަދި އެކެޑެމީގެ ތެރޭގައި ދިރުއުޅުމުގައި އަޚްލާޤީ ގޮތުން ދަށްފެންވަރުގެ ކަންތައްތައް ކުރުމާއި އެކުގައި ޓްރެއިނިންގ ހަދާ އެހެން ޤައުމުތަކުގެ ކުދިންނަށް ޖެއްސުންކޮށް ގޯނާ ކުރުމާއި، އެމީހުންގެ ތަކެތި ފޮރުވުމާއި، އޮޅުވާލުމަކީ އޭނާގެ އާދައެވެ. ސޭންޑްހަރސްޓްގެ އިސް އޮފިސަރުން ނާޘިމްގެ އުޅުން ރަނގަޅު ކުރެވޭތޯ އެތަކެއް ފަހަރު ނަސޭހަތާއި އިންޒާރު އަދި ބައެއް ފަހަރު އަދަބުވެސް ދީފައިވެއެވެ. ނަމަވެސް، އޭނާގެ އުޅުމަކަށް ބަދަލެއް ނައެވެ.\nއެތަނުގައި އުޅޭ ސިފައިނަށް އެމީހުން ބޭނުން ބަޔަކަށް ގުޅުމުގެ ފުރުސަތުވެސް ހަމަޖެހިފައި އޮވެއެވެ. އަދި ފޯނު ކުރެވޭނެ ބޫތުތައް ވެސް އެ އެކެޑެމީ ތެރޭގައި ބެހެއްޓިފައި ހުރެއެވެ. އެއިރު ނާޘިމް ރައްޓެހިވެގެން އުޅުނީ މިހާރުގެ އަންހެނުން އަފާފު އާއެވެ. އެހެން ކަމުން އޭނާއާޢި ގިނަގިނައިން ގުޅުމަށް ބޭނުންވެއެވެ. އެކަމަކު ބޫތުން ރާއްޖެއަށް ގުޅުމަކީ ގިނަ އަދަދެއްގެ ފައިސާ އޭނާގެ މުސާރައިންނާއި ޕޮކެޓްމަނީއިން ޚަރަދު ވާނެ ކަމެއް ކަން އޭނާއަށް އެނގެއެވެ. އެހެން ކަމުން ނާޘިމް ފޯނުބޫތުގެ ބޭނުން ކުރަން ފެއްޓީ ކޮއިން އަޅަން ނުޖެހޭ ގޮތަށެވެ. މާނައަކީ އެ ފޯނުން ކުރާ ކޯލުތަކަށް ވާ ޚަރަދަށް ބޭނުންވާ ފައިސާ އެއަށް ޖަމާވެފައި ނެތުމެވެ. ނަތީޖާއަކަށްވީ އެއްފަހަރު އެފޯނުގެ ބިލް އިންތިހާއަށް ބޮޑުވުމެވެ. އަދި އެވަރަށް އެފޯނު ބޭނުން ކުރާ މީހުން ވަކި ލާރި އަޅާފައި ނެތުމެވެ. މިކަން ތަހްޤީޤު ކުރިކުރުމުން އެނގުނީ އެފޯނުގެ ބިލް ބޮޑުވީ ރާއްޖެއަށް ގުޅައިގެން ކަމެވެ. އެކެޑެމީގެ އިސްވެރިންނަށް އެއީ ދިވެއްސެއް ކުރާ ކަމެއްކަން އެހިސާބުން ޔަޤީންވިއެވެ. އަދި އެކަން އިތުރަށް ހޯދުމަށްޓަކައި ކުރެވުނު މަސައްކަތުން ނާޘިމް އެފޯނު ގިނަގިނައިން ބޭނުން ކުރާތަނާއި އަދި ކޮއިން ނުވައްޓައި ކޯލް ނުކެނޑި ކުރިއަށް ގެންދެވޭނެގޮތް ހެދުމަށްޓަކައި ފޯނު މަތީގައި ދަގައްފާނު ކޮޅެއް ބާއްވައިގެން އުޅޭތަން ފެނުނެވެ. އެގޮތަށް އެއްދުވަހު ފޯނުގައި ހުއްޓާ އޭނާ ހައްޔަރު ކުރީ ރެޑްހޭންޑް ކޮށެވެ. ތަނުގެ ތެރޭގައި ޑިސިޕްލިން މައްސަލަތަކެއް އުޅޭ ނާޘިމްގެ މި އަމަލުތައް ވީ ވަރަށް ސީރިއަސް މައްސަލައަކަށެވެ\nހާއްސަކޮށް މިއީ މިލިޓަރީ އޮފިސަރެއްގެ ކިބައިން ފެނިގެން ނުވާނެ އަމަލުތަކެއް ކަމުން ވަގުތުން ނާޘިމް ގެންދިޔައީ އެކެޑެމީގެ ކޮމާންޑަންޓް އިންޗާޖުގެ ކުރިފުޅު މައްޗަށެވެ. އަދި، ފޯނު ބޫތު ހަލާކު ކޮށްލަން އުޅުމާއި ހަމައަށް ނާޘިމް ކޮށްފައިވާ ހުރިހާ ކަންތައްތަކަކާއި އެކަންތައް ރަނގަޅު ކުރުމަށް އަޅާފައިވާ ފިޔަވަޅުތަކުގެ ވާހަކަ ކޮމާންޑަންޓް އިންޗާޖު އަށް ބްރީފް ކޮށްދެވުނެވެ. އެހިސާބުން ވަގުތުން ނާޘިމް އެކެޑެމީއިން ބޭރުކޮށްލައި ރާއްޖެއަށް އަނބުރާ ފޮނުވާލެވުނެވެ. އެއަށްފަހު އެއިރުގެ އެން،އެސް،އެސް ގެ ވެރިޔާ އަންބަރީ އަށް ކޮމާންޑަންޓް ސިޓީއެއް ފޮނުވިއެވެ. އެސިޓީގައި ނާޘިމް ސިފަކޮށްދީފައިވަނީ “ޑިސްއޮނެސްޓް، ހޫ ޝުޑް ނޮޓް ބީ މޭޑް އޭން އޮފިސަރ އޮފް މިލިޓަރީ” މިގޮތަށެވެ. ނާޘިމަކީ ތެދުވެރިކަމެއް ނެތް މީހެއް ކަމަށާއި އަދި އޭނާ އަކީ މިލިޓަރީގައި އޮފިސަރެއްގެ ގޮތުގައި ބަހައްޓަން ހެޔޮވާވަރު މީހެއް ނޫން ކަމަށެވެ.\nނާޘިމްގެ މި ވާހަކަތައް ބަޣާވަތާއި ހަމައަށް ވަނީ ސިއްރު ކުރެވިފައެވެ. ސަބަބަކީ މިލިޓަރީގައި އުޅޭ މީހެއްގެ މިހާ ދަށްފެންވަރުން ވާހަކަތައް އާއްމުވުމަކީ ރައްޔިތުންގެ ތެރޭގައި ސިފައިންގެ އަގުވެއްޓޭނެ ކަމަކަށްވާތީއެވެ. ރައީސް ނަޝީދުގެ ވެރިކަމުގައި ނާޘިމް ސިފައިގެއިން ބޭރުކޮށްލެވުނީވެސް އޭނާގެ އުޅުން ގޯސްވުމުގެ ސަބަބުންނެވެ. ސޭންޑްހަރސްޓްއިން ސިފައިގެއަށް ނާޘިމާ ބެހޭގޮތުން ފޮނުވި ސިޓީ ބަޣާވަތާއި ޖެހެންދެންވެސް ސިފައިގެންގޭގައި ފައިލު ކުރެވިފައި އޮތެވެ. ‘އެންޑީއޯ’ އިން ގަބޫލުކުރާ ގޮތުގައި ނާޘިމް އެސިޓީ މިހާރު ނައްތާލަފާނެއެވެ.\nއާއިލާގެ ބޮޑު ސިއްރު\nމީސްމީހުން ކުރާ ކޮންމެ ވާހަކައެއް ގެނެސްދިނުމަކީ އެންޑީއޯގެ ޒުވާން ޓީމުން އެހާ ކުރާހިތްވާ ކަމެއް ނޫނެވެ. ނަމަވެސް، ފެބްރުއަރީ7ގައި ރާއްޖޭގައި ހިންގި ހަޑިހުތުރު އަމަލަކީ އެފަދަ އަމަލުތައް ދެވަނަ ފަހަރަށް ދިވެހިފަސްގަނޑުގައި ހިނގައި ނުދިޔުމަށް ކޮންމެ ފަދަ ޤުރުބާނެއް ކޮންމެ ފަދަ ގޮތަކަށްވެސް ކުރަން މަޖުބޫރު ކުރުވާ ކަމެކެވެ. އަދި އެއަމަލުތައް ހިންގި ފަރާތްތައް ދައުލަތުގެ ބައިތުލްމާލުން އަރާމާއި އިއްޒަތުގެ ދިރިއުޅުމެއްގައި ދިރިއުޅެމުން އެމީހުން މަސައްކަތް ކުރަމުންދަނީ އެމީހުންނަކީ ދުވަހަކުވެސް ކުށެއް ނުކުރާ ސާފުބައެއްގެ ގޮތުގައި ރައްޔިތުންނަށް ދެއްކުމަށެވެ. ކަންތައް މިހާ ހިތާމަވެރި ގޮތަކަށް ހުރިއިރު ‘އެންޑީއޯ’ އިން ނިންމާފައިވަނީ، ރާއްޖޭގެ ތާރީޙުގައި މިހާތަނަށް ހިންގި އެންމެ ހަޑިހުތުރު އަމަލު ހިންގި ހަޑިހުތުރު ގައްދާރުން ކުރާ މުޑުދާރު އަމަލުތަކުގެ ވާހަކަތައް ލިބޭ ވަރަކުން ގެނެސްދިނުމަށެވެ. ނާޘިމްގެ ފެމިލީގެ ބޮޑު ސިއްރުވެސް މިގެނެސްދެނީ އޭނާއަކީ އަބުރެއް އިއްޒަތެއް ޝަރަފެއް ދެވޭ ވަރަށްވުރެ އޭނާ ކޮށްފައިވާ އަމަލުތައް ހަޑިވީމައެވެ.\nނާޘިމްގެ ގެ އަންހެނުން އަފާފް އަކީ މާވާގެ އަބްދުލް މަޖީދު (ނުވަތަ އެޖީދު) ގެ ދަރިއެކެވެ. އަފާފުގެ މަންމައަށް ކިޔަނީ މުނީރާއެވެ. ނާޘިމް އަފާފް އާއި އިނދެގެން ހުރެ އަފާފް އަށް ސިއްރުން އަފާފްގެ ކޮއްކޮ ސޮފާއާއި ލޯބީގެ ގުޅުން ބޭއްވިއެވެ. ސޮފާ ވެސް އުޅެނީ މީހަކާ އިނދެގެންނެވެ. ސޮފާގެ ފިރިމީހާގެ ނަމަކީ މުހައްމަދު މައުރޫފެވެ.\nވަގަކަށް ހާސްދުވަހޭ ވެރިޔަކަށް އެއްދުވަހޭ ބުނާ އުސޫލުން ނާޒިމް އޭނާގެ އަންހެނުންގެ ކޮއްކޮ ސޮފާއާއި ބާއްވަމުން ދިޔަ ގުޅުން ވަކިހިސާބަކުން ސޮފާގެ ފިރިމީހާ މައުރޫފަށް ބަސްޓުވެއްޖެއެވެ. އެހިސާބުން ކަންތައް ދިޔައީ އިތުރަށް ގޯސްވެގެންނެވެ. މައުރޫފު ރުޅިއައިސްގެން ނާޒިމާއި އަފާފްގެ ދޮށީ އަންހެންދަރި ވުލީ ނާޒިމް އާއި ލޯބީގެ ގޮތުން ގުޅުނެވެ. ނާޒިމަށް މިކަން ބަސްޓުވި ހިސާބުން ވުލީ ކިޔެވުމަށް ބޭރަށް ފޮނުވާލީއެވެ. އެހިސާބުންވެސް މައުރޫފު ދުލެއް ނުކުރިއެވެ. އެގޮތުން މިހާރު މައުރޫފުގެ ބިޓަކީ ނާޒިމްގެ ހަނގު އަންހެން ދަރި އަދި ވުލީގެ ކޮއްކޮ ލުޕްސް ނާޒިމްއެވެ. މިގުޅުން މިހާރުވެސް ދަނީ ކުރިއަށެވެ. އެހެން ކަމުން މި ކަހާނީ ނިމޭނީ އަދި ކިތައް ކަޕުލް އާއިލާތެރެއިން އުފެދިގެން ކަމެއް ބުނާކަށެއް ނޭނގެއެވެ.\nއާއިލާތެރޭގައި މިލޯބީގެ ތޫފާން އުފެދެން ފެށުނު ހިސާބަކީ ނާޘިމް އެނާގެ އަންހެނުންގެ ކޮއްކޮ ސޮފާގެ ގަޔަށް އަރަންފެށި ހިސާބުންނެވެ. އަދި މިކަމާއި ގުޅިގެން އާއިލާގެ ތެރެއިން ބޭފުޅަކު ބުނެފައިވަނީ “ކުޑަބެގެ (އެޖީދުގެ) ފެމިލީ އޮތީ މި ނާޘިމް އާ ހެދި މުޅިން ހަލާކުވެފަ” ކަމަށެވެ.\nނާޘިމްއެވެ! ސޭންޑްހަރސްޓްގައި ކަލޭ ކުރަން އުޅުނު ފޯނު ކޯލަށް ވަރަށް ސަލާމެވެ. ކަލޭ ތީ ތެދުވެރިކަމެއް ނެތް ސިފައިންގޭގައި މަސައްކަތް ކުރުމަށް ކުފޫ ހަމަނުވާ މީހެއްކަމަށް ބުނެ އިނގިރޭސިވިލާތުން އައި ސިޓީއަށްވެސް ސަލާމެވެ. ކަލޭ7ފެބްރުއަރީގައި އެއްވެސް ޝަރުތެއްނެތި ބަޣާވަތެއް ގެނައިތީ އެ ބަޣާވަތަށްވެސް ވަރަށް ސަލާމެވެ. އަދި ކަލޭ ކަލޭގެ އަނބިމީހާގެ ކޮއްކޮ ގަޔަށް އެރީތީވެ އެކަމަށްވެސް ސަލާމެވެ. އަދި ކަލޭގެ ސަބަބުން ކަލޭގެ ދެ ދަރިންނާއި އަނބިމީހާގެ ކޮއްކޮގެ ފިރިމީހާ ރައްޓެހިވެ ގުޅުން ހިންގީތީ އެގުޅުންތަކަށްވެސް ސަލާމެވެ. ވައްސަލާމް!>>\nކިޔުންތެރިންގެ ކޮމެންޓްތަކުން….. “އަދި ނޭގޭވާހަކައެއް ބުނަން……… އެރުޅީގައި ނޫނީ އެލޯބީ ގައި މާއްޓޭ (މައުރޫފް) ވަނީ ވުލީ ބަލިވެބައިންދާފަ. ދަރި ވައްޓާލުމައްފަހު ބޭރަށް ކިޔަވަން ފޮނުވީ އޭގެ ފަހުންނެވެ. ސޮފާ އާ ނާޒިމް ފުރަތަމަ ބެހުނީ އެގޭ މުންދު ހިތާނު ކޮއްގެން އުޅުނު ދުވަސްކޮޅު ގަދަކަމުންނެވެ. މިކަން ތައް އޮތީ އާއިލާގެ މަސްލަހަތައްޓަކާ މިވީހާތައް ދުވަހު ސިއްރު ކުރެވިފައެވެ. މިވާހަކަ ލިޔެވުނީތީވެ މާވާގެ އާއިލާގެ ކިބައިން މައާފް އަށް އެދެމެވެ. ނާޒިމް ބަޣާވާތް ނުކުރިނަމަ މިވާހަކަ އަދިވެސް ސިއްރުވީސް އެވެ” – ރާޑިބޭ\n“އަދި ތި ސްޓޯރީ ނުނިމޭ ނާޒިމް ފަޅާލި ކުޑަކުއްޖެއް މާލޭގެ ސްކޫލެއްގައި ކިޔަވަމުން އެބަދޭ! މައުސޫމު އެކުއްޖާ އަށްޓަކައި ނަން ފޮރުވިފާ” – ޝާޑު-\nޑިފެންސް މިނިސްޓްރީ ވެބްސައިޓު އަލް ބުލޮގު ވަލް ނާޒިމް\n35 ކިޔުންތެރިންގެ ޚިޔާލު\tމައު،މޫން Reply\nJune 17, 2012 at 7:58 am\tނާޒި،މް ކުއްތާ އަމާ ފުއި.. ކުއްތާ ފަޑަ ބޮއޭ\nJune 17, 2012 at 9:42 am\tއެއީ ހަމަ ފައްކާ ހަރާން ބަކައްޓެއް ކަލޭމެންނަށް ނޭންގޭ ކަމެއް މަ ބުނަންތަ އެޅާ އެހެރީ އޭނާގެ އަމާވެސް ފަޅާލާފަ އެއީވާ ވަހުސީކަމުން ހައްދު ފަހަނަ އަޅާފައި ހުރި ބަކަށްޓެއް އެޢީ ސޫ ފީއްޔެއް ގެންގުޅޭ ސުވަރެއް\nJune 15, 2012 at 7:53 pm\tލަަާއީ\nJune 14, 2012 at 12:16 am\tނާޒިމުމެން ޖެހޭނީ އާއިލާ ކުރިމަތީ އޮރިޔާންހާލު މަގުތަކުގަ ދަމާ ހަވަރަށްދޭން. ދެނެއް މާގިނަދުވަހެއް ނުވާނެ. އެދުވަހަކުން މަގޭ އަތުޖެހުނަސް ފިސާރި ކުޅި ދައްކާލާނަން. ދެން ލަލަލާ!!!\nJune 13, 2012 at 3:09 pm\tމި ބާގީންތަށް މިހާރު މިތިބީ ހަތަރުއުދަރެސް ފެނުޖެހި ދެމިޔަ ކަނުން ހަނދު އޮއްސޭން ކާރިވެފަ ދެންހެދޭ ނެހެދޭއެއް ނޭންގޭނެ ވާއެއްނުވާއެއް ނޭންގޭނެ ދެން ފެންނާނީ ސޯޓުބޭލި ޖަނގިޔާވެސް ބޭލި ކސް ވެސް ބޭލިފަ އޮށްވާ .. މިއޮތީވާ ހެޔޮވެރިކަމެކޯ … ދީންހިމާޔަތްކުރަނީއޯ ކިޔައިގެން އަމާހަނދާންކުރަނީ ދެން ލަލަލާ…. ނޯވަން Reply\nJune 12, 2012 at 7:45 pm\tމި ލިޔުން ޅާ އެެއްގެ އާައިލާ ވާހަކަ ދޯ މިއޮތީ ލިޔެފަ؟ ދެކޮޅު ނުބަލާ ވާނުވާ ވާހަކަ ފަތުރަން އެއްވަނައިގަ މި އާއިއް ގަނޑު އުޅޭނީ އަބަދުވެސް ކެކެކެކެކެ!!!! ދެން ލަލަލަލަާ\nJune 9, 2012 at 4:26 am\tއެންމެ ފުރަތަމަ ނާޒިމު ގެ ތަހުގީގުތައް ކުރަންވީ. ސީނުކަރަންކާގެ ބެހި އިރު މުޅިގޭގެ މަގަށް އޮތް ފަޅި އޭނަ ދަމައިގަތީ ކިހިނެތްތޯ. ނާޒިމު ގެ ދަށުގަ މަސައްކަތް ކުރި ޖޫނިޔަރ ސިފައިންގެ އަންހެނަކާ ގުޅުން ހިންގަން އުޅެ އެ އަންހެން މީހާ އެކަމާ ދެކޮޅު ހެދުމުން އޭނައަށް ޕްރަމޯސަން ދިނުމުގަ މަގާމުގެ ނުފޫޒު ބޭނުންކޮށްގެން އެތައްއަހަރެއްވަންދެން ހުރަސްއެޅީ ކީއްވެތޯ. ޑިފެންސް މިނިސްޓަރ ރައްޔިތުންނަށް އޮޅުވަން ދެފަހަރު ދެގޮތަށް ވާހަކަ ދައްކަނީ ކީތްވެތޯ. އާއިލ\nJune 5, 2012 at 2:28 pm\tމިނާޒިމާކީ ސޮޑުކުޅީގެވެސް މީހެއް. މިކަން އަދި ތިއިން އެއްވެސް ބޭފުޅަކަށް އެނގިލައްވާހެނެއް ހިއެއްނުވޭ. މިކަރުސަތުނާމާ އިތުރަށް ފުރިހަމަވީސް މިވާހަކަވެސްޖެހިނަމަ.\nJune 5, 2012 at 5:04 am\tޢަފީފޫ ހަޖަމް ނުކުރެވުނަސް ތަންކޮޅެއްވަރުގަޑުބޮޑު!!! މިބާޣީންތައް މަގުތަކުގަ ދަމާމަންޒަރު ފެނުނީމަ އަދި ހާދަ ވަރެއްވާނޭދޯ؟ މާކުރިންވެސް އަޅުގަޑު އެއްދުވަހަކު މި މުޑުދާރު ނާޒިމްކުޑަކުއްޖަކާ ބެހުނުވާހަކަ ކޮމެނެންޓެއްގަ ޖެހިން…..އެއީ ތޯ ތޯ ވާހަކައެއްނޫނޭ….\nJune 5, 2012 at 4:39 am\tމިކަން ވަރަށް ސާފު މިކަމުގައި އިތުރަށް ތަހުގީގު ކުރަން ޖެހޭ ކަމެއްނެތް.\nJune 4, 2012 at 9:32 pm\tބާޢީން ތައް މިހާރު އެތިބީ ފޯކަށް ފައިން އެރިފައި ކަން ނޭގޭ.. ކޮންމެ ގޮތެއް ވިޔަސް ހަގީގަތް ވާނީ ހަގީގަތަށް..\nJune 4, 2012 at 9:26 pm\tއިރާދަކުރިއްޔާ ހުރިހާ ބާގީންތައް މާލޭގެ މަގުމަތީގަ ދަމާތަން ލަސްތަކެތްނުވެ މ އަފީފައްވެސް ފެންނާނެ ވަރައްސަލާމް މ އަފީފައް\nJune 4, 2012 at 9:13 pm\tއަފީފޫ ބަޔަކު ގޮތަކަށް އުޅުނަކަސް ނާޒިމްސޯ ކުރިކަންތައް ހަޑިމުޑުދާރު ލާދީނީ ބޮޑު ފާފައަކަށް ނުވާނެ ގޮތެއް ނެތް. ނަޖިސްވެފައިވާ އާޢިލާއެއް ދެއްތޯ؟ މިއީ ޙަޤީޤަތް.\nJune 4, 2012 at 9:11 pm\tއަދިވެސް ދީން ހިމާޔަތްކުރަންށޯލަ މިއުޅެނީ. މިކަހަލަ މުނާފިޤުންނޭ މުޅިންވެސް އެހެން ކިޔައިން އެއުޅެނީ. ދީންދެކެ ލޯބިވާމީހުން އުޅޭނީ އަޅުކަމުގައި ފާފަތަކާ ދުރުވެގެން. ބަޢާވާތްކުރަމުން ޒިނޭކުރަމުން ދުވާނީކީ ނޫން!!! ހަމްދޫން ހަމީދު Reply\nJune 4, 2012 at 7:45 pm\tމިއީ އޮޅޭ ކަމެއްނޫން މިއީ ބަޤާވާތް.\nJune 4, 2012 at 8:49 pm\tއަހަރެން މިއޮތީ މިކަން ކޮށްފާ، ދެން ލަލަލާ\nJune 4, 2012 at 5:48 pm\tމުހައްމަދު އަފީފު…… ވަރަށް އަސަރު ކޮއްފިތާ އެވެ. ހަގީގަތައް ކެއްނުވީތާ! މިއީ ހަގީގަތެއް. ކުރި ބަޣާވަތަކީވެސް ހަގީގަތެއް. މާތް ﷲ ނަސްރު ދެއްވާނީ ހައްޤަށް.\nމުޙައްމަދު އަފީފު Reply\nJune 4, 2012 at 5:04 pm\tކިތަންމެ ހިތް ނޭދުނަސް، ކިތަންމެ ބޭނުންނުވިޔަސް، މާތްﷲ ކަމަކަށް އިރާދަފުލު ކުރައްވާފިއްޔާ އެކަމަކަށް ލަހެއް ފަހެއް ނޯންނާނެ. މިއަދު ކަލޭމެންނަށް ވެގެން އުޅޭގޮތް ވަރަށް ސާފުކޮން ދިވެހިރއްޔިތުންނަށް އެނގޭ. މިއަދު ދެން ސަރުކާރުގެ އިސްވެރިންގެ އަގު ވައްޓާލަން ތިޔަ ކުރާ މަސައްކަތަކީ ހަމަ ބޭކާރު ކަމެއް. ތިޔަ ގްރޫޕާ ޔިތަ ގްރޫޕަށް ވާގިދޭ މީހުނާ ކުރީގެ ލަޓޯ ފަޓޯ ރައީސް އަދި އޭނަގެ ކުފޫ ހަމަނުވާ ގްރޫޕުގެ އަޚްލާގީ ފެންވަރާ އެބުނާ ކުފޫގެ ވާހަކަ ކިޔާ ލިޔެ ހަދަން ވެއްޖިއްޔާ މިކަހަ ކިތަން ސައިޓެއް ހުސްކޮށްލެވިދާނެ. މިއަދު ކަލޭމެން ތިޔަ ކުރާ މަސައްކަތުގެ އެއްވެސް އަގެއް އަދި ކިއެއްތަ އިތުބާރެއްވެސް ދިވެއްސަކުނެތް. ތިކަން ލަޓޯ ފަޓޯ އަންނިގެ އުފަލަށް ކޮށްލަ ކޮށްލަ ތިބޭ. ވަރަށް ސަލާމް\nJune 4, 2012 at 1:29 pm\tއަދި ތި ސްޓޯރީ ނުނިމޭ ނާޒިމް ފަޅާލި ކުޑަކުއްޖެއް މާލޭގެ ސްކޫލެއްގައި ކިޔަވަމުން އެބަދޭ! މައުސޫމު އެކުއްޖާ އަށްޓަކައި ނަން ފޮރުވިފާ އިބުރޭ Reply\nJune 4, 2012 at 12:25 pm\tތިކަންތައް ވަރަށް ސާފު.\nJune 4, 2012 at 12:06 pm\tގިތެލަކައްވުރެކަންތައްބޮޑޭދޮ ބާގީނާޒިމުގެ ހަރުތާކުބާއްވާފަ މަރުތޭލަޔަކުންޖަހާބަލަ އޭރުން ތިގޮލާގެ ކާންނުދީބޯންނުދީފިރުމައިގެންބޮޑުކުރާ ގޮލާމައިތިރިވެދާނެ ހަމަޔަކައް އެޅިދާނެ\nJune 4, 2012 at 10:37 am\tއެވާހަކަނުދެއްކުމައް ސަރުތުކޮއް ނަމަވެސް ފަޅާއެރީ ވަގަކައް ހާސްދުވަސް މިޔަދު މިއޮތީ ފަޅާއަރާފަ\nJune 4, 2012 at 3:15 pm\tައަދި ނޭގޭވާހަކައެއް ބުނަން……… އެރުޅީގައި ނޫނީ އެލޯބީ ގައި މާއްޓޭ (މައުރޫފް) ވަނީ ވުލީ ބަލިވެބައިންދާފަ. ދަރި ވައްޓާލުމައްފަހު ބޭރަށް ކިޔަވަން ފޮނުވީ އޭގެ ފަހުންނެވެ. ސޮފާ އާ ނާޒިމް ފުރަތަމަ ބެހުނީ އެގޭ މުންދު ހިތާނު ކޮއްގެން އުޅުނު ދުވަސްކޮޅު ގަދަކަމުންނެވެ. މިކަން ތައް އޮތީ އާއިލާގެ މަސްލަހަތައްޓަކާ މިވީހާތައް ދުވަހު ސިއްރު ކުރެވިފައެވެ. މިވާހަކަ ލިޔެވުނީތީވެ މާވާގެ އާއިލާގެ ކިބައިން މައާފް އަށް އެދެމެވެ. ނާޒިމް ބަޣާވާތް ނުކުރިނަމަ މިވާހަކަ އަދިވެސް ސިއްރުވީސް އެވެ.\nJune 4, 2012 at 7:18 am\tއެއީކީ ނާޒިމުކުރާކަމެއްނޫން އެގެޔައް ވަންނަ ރަންނަމާރިޔެއް ޅައަންހެންކުދިން މީގެކުރިންވެސް ފަޅާލާފަވަނީ ރަންނަމާރި ސިފައިން އަވަހައް އެރަންނަމާރި ގަޔައް ބަޑިޖަހާމަރާލާ އަވަހައް ސަރުތަކާނުލާ ވަޒަނެއް ބޮލައް އަރުވާލާ ކެރޭ ސިފައިން އަވަސް ބާޣީ ނާޒިމް ތިރިކޮއްލާ\nJune 3, 2012 at 10:43 pm\tނާޒިމް އަންހެނުންގެ ކޮއްކޮއާއިވެސް ބެހުނީ އެއްވެސް ސަރުތަކާ ނުލާ…… މައުމޫނު Reply\nJune 4, 2012 at 4:37 am\tނާޒިމް އާއިލާތެރޭގައި ވެސް އެހިންގަނީ ބަޣާވާތް… އާއިލާ ތެރެއިން ޢާއްމުންގެ ތެރެއަށް… ކިހާ ބޮޑު އުނދަގުލެއް… ބާޢީ Reply\nJuly 31, 2012 at 9:27 pm\tނާޒިމް އަކީ މީހުންގެ ގަޔަށް އަރަމުން ދުވާމީހެއް\nAugust 1, 2012 at 2:43 pm\tހައްޤާ ބާތިލް ވަކިކުރަން ނޭގޭ ބަޔަކު ކޮން ހައްޤެއްގެ ވާހަކައެއް ދައްކާކަށް.\nކާރު ޑިކީ Reply\nAugust 3, 2012 at 7:41 am\tއެބުނާ ވުލީއަކު ވަނީ ތިޔަކަމެއްގައި ކޮންމެވެސް އެއްޗެއް އަށަގަނެގެން އެއެއްޗެއް ސާފުކޮށްލާފައިކަމަށްވަނީ\nAugust 17, 2012 at 1:51 pm\tބަގީ\nOctober 18, 2012 at 10:18 pm\tހަޑިހުތުރު ބަހުން މުޢާމަލާތް ނުކުރެއްވުން އެދެމެވެ….!!!!\nކޮންމެވެސް ދުވަހަކުން އިންސާފް ލިބޭނެކަން ކަށަވަރެވެ….\nDecember 8, 2012 at 7:51 pm\tދެން ތިސޮރައް އާޓިފިސިއަލް އރޔާމެއް ދޭންވީނު\nސިޓީ ބޯއި Reply\nJanuary 16, 2013 at 11:26 pm\tމި ބަކަރި ހިފާ ހައްޔަރު ކޮއްބިޔަ…………………\nބާގީ ވަހީދު Reply\nJanuary 17, 2013 at 2:09 am\tނާޒިމް ކައޭ މެންގެ ފެންވަރު ތީ……….. މުސްކުޅި އަމާ ވެސް ދުއްވާލާތި\nJanuary 17, 2013 at 10:49 am\tނާޒިމެއްނޫން ބަޤާވާތް ކުރީ ކެނެރީގޭ ނަސީދު ހެހެ


2 vana ah emme gina tourist un anna gaumakah India\nދެވަނަ އަށް އެންމެ ގިނަ ޓޫރިސްޓުން އަންނަ ގައުމަކަށް އިންޑިއާ\nރާއްޖެ އިޝްތިހާރު ކުރަން ބޭއްވި އިވެންޓެއްގައި ރާއްޖެއާ ބެހޭ ގޮތުން މައުލޫމާތު ސާފު ކުރަނީ- ފޮޓޯ: ވިޒިޓް މޯލްޑިވްސް\nރާއްޖެ އަށް ދެވަނަ އަށް އެންމެ ގިނައިން ޓޫރިސްޓުން އަންނަ ގައުމަކަށް ފުރަތަމަ ފަހަރަށް އިންޑިއާ ވެއްޖެ އެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު ވިދާޅުވީ އެންމެ ބޮޑު ކުރިއެރުމެއް ހޯދާފައިވަނީ އިންޑިޔާ ކަމަށާއި ރާއްޖޭގެ ޓޫރިޒަމްގެ ދެވަނަ ގައުމުގެ މަގާމަށް އިންޑިއާ އައިމިއީ ފުރަތަމަ ފަހަރު ކަމަށެވެ.\n"ރާއްޖޭގެ ތާރީހުގައި ވެސް އެންމެ ގިނައިން ޓޫރިސްޓުން އައި ފަސް މާކެޓުގެ ތެރޭގައި އަވަށްޓެރި އިންޑިއާ މިވަނީ ދެވަނަ އަށް ޖެހިލާފަ. މިއީ ފުރަތަމަ ފަހަރަށް. އިންޑިއާ މާކެޓުން ގާތްގަނޑަކަށް 99 ޕަސެންޓުގެ ކުރިއެރުމެއް ހޯދާފައިވޭ،" އަލީ ވިދާޅުވި އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ޖޫން މަހުގެ ނިޔަލަށް އެންމެ ގިނައިން ޓޫރިސްޓުން އައިސްފައިވަނީ ޗައިނާ އިންނެވެ. އެ ގައުމުން 140،266 ޓޫރިސްޓުންނާއެކު 16.3 ޕަސެންޓުގެ ކުރިއެރުމެއް ހޯދާފައިވެ އެވެ. އަދި ދެވަނަ އަށް އެންމެ ގިނައިން މީހުން އައި އިންޑިއާ އިން 82،140 މީހުންނެވެ.\nޓޫރިޒަމް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަލީ ވަހީދު- ފޮޓޯ: އަހުމަދު އަޔާދު | އަވަސް\nމިދިޔަ މަހު 18.7 ޕަސެންޓުގެ ކުރިއެރުމެއް\nމިދިޔަ ޖޫން މަހުގެ ނިޔަލަށް ރާއްޖެ އަށް 113,475 މީހުން ވަނީ އައިސްފަ އެވެ. މިދިޔަ މަހު ޓޫރިޒަމަށް 18.7 ޕަސެންޓުގެ ކުރިއެރުމެއް ލިބިފައިވެ އެވެ. މިހާތަނަށް ޖުމްލަ 862,589 މީހުން އައިސްފައިވެ އެވެ. ހިސާބުތައް ދައްކާ ގޮތުގައި މިދިޔަ މަހު ވެސް އެންމެ ގިނައިން ޓޫރިސްޓުން އައިސްފައިވަނީ ޔޫރަޕުންނެވެ. އެ ސަރަހައްދުން 37,678 މީހުން އައިސްފައިވެ އެވެ. މި ސަރަހައްދުން އައި ޓޫރިސްޓުންގެ އަދަދު 16.5 ޕަސެންޓް ވަނީ އިތުރުވެފަ އެވެ. އަދި މި އަހަރުގެ މިހާތަނަށް ޔޫރަޕުން ޖުމްލަ 433,847 މީހުން އައިސްފައިވެ އެވެ.\nރާއްޖެ އިސްތިހާރު ކުރަން ބޭއްވި އިވެންޓެއްގައި ކުޑަ ކުއްޖަކު ހަނދާނީ ހަދިޔާއެއް ހިފައިގެން-\nއޮކިއުޕެންސީ ހުރީ 63 ޕަސެންޓުގައި\nޓޫރިޒަމް މިނިސްޓްރީން ބުނި ގޮތުގައި ޖޫން މަހުގެ ނިޔަލަށް ޓޫރިސްޓުން ބައިތިއްބަން 48,825 އެނދު ވަނީ ރަޖިސްޓްރީ ކޮށްފަ އެވެ. އަދި މީގެތެރެއިން 45,772 އޮޕަރޭޓް ކުރަމުންދެ އެވެ. އަދި މި މުއްދަތުގައި ޓޫރިސްޓުން ހޭދަކުރި ރޭގެ އަދަދު ވަނީ 14.5 ޕަސެންޓް އިތުރުވެފަ އެވެ. އަދި މިދިޔަ މަހު 5,420,175 ރޭ ވަނީ ޓޫރިސްޓުން ހޭދަކޮށްފަ އެވެ. މި މުއްދަތުގައި ޓޫރިޒަމްގެ އޮކިއުޕެންސީ ހުރީ 63 ޕަސެންޓުގަ އެވެ. އަދި އެވްރެޖު ގޮތެއްގައި ޓޫރިސްޓުން ރާއްޖޭގައި މަޑުކޮށްފައިވަނީ އެވްރެޖުކޮށް ހަ ރެ އެވެ.\nއިންޑިއާ ޓޫރިޒަމް އަލީ ވަހިދު + ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް


India ge ithuru 719 meehaku furaifi | Mihaaru\nމިއަދު ފުރި މަނަވަރުގައި އިންޑިއާ އަށް އަނބުރާ ދިޔަ ބައެއް މީހުން -- ފޮޓޯ: އިންޑިއަން ހައި ކޮމިޝަން\n05 ޖޫން 2020 - 18:515comments\nރާއްޖޭގައި ތިބި އިންޑިއާގެ މީހުން އަނބުރާ އެ ގައުމަށް ގެންދަނީ ދިޔަ މަހުގެ ކުރީކޮޅު ފެށި "ވަންދޭ ބާރަތު" އޮޕަރޭޝަންގެ ދަށުންނެވެ. ކޮވިޑް-19 އާ ގުޅިގެން އެކި ގައުމުތަކުގައި ތާށިވެފައި ތިބި އިންޑިއާގެ މީހުން ގައުމަށް ގެންދިއުމަށް އިންޑިއާގެ ސަރުކާރުން ވަނީ ޚާއްސަ އޮޕަރޭޝަނެއް ފަށައިފަ އެވެ.\nއިންޑިއާގެ މީހުން އަނބުރާ ގައުމަށް ގެންދާއިރު އިސްކަންދެނީ މާބަނޑު މީހުންނާއި މެޑިކަލް އިމަޖެންސީ ކުރިމަތިވެފައިވާ މީހުންގެ އިތުރުން ކޮވިޑް-19 އާ ގުޅިގެން ވަޒީފާ ގެއްލުނު މީހުންނަށެވެ. އިންޑިއާގެ އަސްކަރީ މަނަވަރުތަކުން މިހާތަނަށް 1،400 މީހުން ރާއްޖެ އިން ގެންގޮސްފައި ވާއިރު، ވައިގެ މަގުން 300 އަށް ވުރެ ގިނަ މީހުން ގެންދިޔަ އެވެ.\nThe first batch of passengers embark #INSJalashwa !@MEAIndia @indiannavy pic.twitter.com/QHLqIYYhrV\n— India in Maldives (@HCIMaldives) June 5, 2020\nރާއްޖޭގައި ހުންނަ އިންޑިއާ ހައި ކޮމިޝަނުގެ ޑެޕިއުޓީ ހައި ކޮމިޝަނަރު ޝްރީ ރޯހިތު ރަތޭޝް "މިހާރު" އަށް ވިދާޅުވީ، މިއަދު ފުރި މަނަވަރު ދަތުރުކުރާނީ ޓެމިލްނާޑޫ އަށް ކަމަށެވެ. މާލެ އިން މީގެ ކުރިން ފުރި އިންޑިއާގެ މަނަވަރުތައް ދަތުރުކޮށްފައި ވަނީ ކޮޗިންއަށެވެ. މި\nމިއަދު ފުރި މީހުންނަށް ވެސް އެ މީހުން ބޭނުން ތަނަކަށް ދިއުމުގެ ފުރުސަތު ދޭނީ އެހެން ފަހަރުތަކެކޭ އެއްގޮތަށް ކަރަންޓިން ފެސިލިޓީއެއްގައި 14 ދުވަހަށް ބޭތިއްބުމަށް ފަހު އެވެ.\n"މިއަދު ފުރި މަނަވަރުގައި ގިނައިން ދިޔައީ ޓެމިލްނާޑޫ މީހުން ކަމަށް ވުމުން އެ މަނަވަރު ދަތުރުކުރާނީ އެ ސްޓޭޓުގެ ތޫތުކޮޑީ އަށް،" ރޯހިތު ވިދާޅުވި އެވެ.\nމި މަހުގެ 16، 17 އަދި 18 ގައި ވައިގެ މަގުން ވެސް އިތުރު ބަޔަކު ގެންދާނެ ކަމަށް ރޯހިތު އިއްޔެ ވިދާޅުވި އެވެ. "ވަންދޭ ބާރަތު" އޮޕަރޭޝަންގެ އިތުރުން، ރާއްޖެގައި ހިންގާ ކުންފުނިތަކުގައި މަސައްކަތްކުރާ އިންޑިއާގެ މުވައްޒަފުން އެ ގައުމަށް ގެންދިއުމުގައި ޗާޓަރު ފްލައިޓުތައް ހަމަޖެއްސުމުގައި ވެސް ހައި ކޮމިޝަނުން އަންނަނީ އެހީވަމުންނެވެ. މިދިޔަ ދެ ދުވަހު 342 އިންޑިއާ މީހަކު ޗާޓަރު ފްލައިޓުގައި އެ ގައުމަށް އަނބުރާ ގޮސްފައި ވެ އެވެ.\nIthuru 342 India meehaku charter flight thakehgai furaifi\nއިންޑިއާގެ ގާތްގަނޑަކަށް 27،000 މީހުން އެކި ދާއިރާތަކުގައި ރާއްޖޭގައި މަސައްކަތްކުރަމުން އަންނަ ކަމަށް އިންޑިއަން ހައި ކޮމިޝަނުން ބުނެފައި ވެ އެވެ. އޭގެ ތެރޭގައި ޓީޗަރުންނާއި ސިއްހީ މަސައްކަތްތެރިންނާއި ލޭބަރުން ހިމެނެ އެވެ.\nކޮވިޑް-19 އަށް އިންޑިއާގެ 190 މީހަކު މިހާތަނަށް ރާއްޖެ އިން ޕޮޒިޓިވް ވެފައި ވެ އެވެ.


Dhuniyeyge fethumuge mubaaraathu gai Raajje thamseelu kuraanee Hamna, Saushan, Aan adhi Imaan - One Online\nގައުމީ ފެތުމުގެ މުބާރާތުގައި ރާއްޖެ ތަމްސީލުކުރާ ފެތުންތެރިން: ހަމްނާ، ސައުޝަން، އާން އަދި އިމްއާން --- ވަން ގްރެފިކްސް/ ނަޒީމް ނައުޝާދު\nދުނިޔޭގެ ފެތުމުގެ މުބާރާތުގައި ރާއްޖެ ތަމްސީލުކުރާނީ ހަމްނާ، ސައުޝަން، އާން އަދި އިމްއާން\nފަނަރަ ވަނަ ފީނާ ވޯލްޑް ސްވިމިން ޗެމްޕިއަންޝިޕްސް 2021 ގައި ދިވެހިރާއްޖެ ތަމްސީލު ކުރާނެ ފެތުންތެރިން ހޮވައިފިއެވެ.\nދުބާއީގެ ވެރިރަށް އަބޫދާބީގައި މިއަހަރު ޑިސެންބަރު މަހުގެ 16-21 އަށް ބޭއްވުމަށް ހަމަޖެހިފައިވާ މުބާރާތުގައި ރާއްޖެއިން ވާދަ ކުރާނީ ހަތަރު ފެތުންތެރިއެކެވެ. އެއީ އައިޝަތު ސައުސަން އާއި ހަމްނާ އަހުމަދުގެ އިތުރުން މުހައްމަދު އާން ހުސައިން އަދި އިމްއާން އަލީއެވެ. ރާއްޖެ ތަމްސީލު ކުރާ ފެތުންތެރިން ހޮވާފައިވަނީ ފެތުންތެރިން ހޮވުމަށް ބޭއްވުނު ޓްރަޔަލްގެ ނަތީޖާއަށް ބެލުމަށްފަހުގައި ކަމަށް ސްވިމިން އެސޯސިއޭޝަނުން ބުންޏެވެ.\nރާއްޖެ ތަމްސީލުކުރާ ފެތުންތެރިންނަށް ބަލާއިރު، ސައުޝަން ވަނީ މީގެ ކުރިންވެސް ގައުމީ ލެވަލްގެ އިތުރުން ބައިނަލްއަގުވާމީ ފެތުމުގެ މުބާރާތްތަކުގެ ތަޖުރިބާތައްވެސް ހޯދައިފައެވެ. އޭގެ އިތުރުން ހަމްނާ ވަނީ 2019 ވަނަ އަހަރު ނޭޕާލްގެ ކަތުމަންޑޫގައި ކުރިއަށްދިޔަ ސައުތު އޭޝިއަން ގޭމްސްގައި ވާދަކުރި ގައުމީ ފަތާ ޓީމުގައި ހިމެނިފައެވެ.\nދުނިޔޭ ފެތުމުގެ މައި އިދާރާ ފީނާގެ ސްކޮލަޝިޕެއްގައި މިހާރުވެސް ރަޝިޔާގައި އިމްއާން ތަމްރީންތައް ކުރަމުންދާއިރު، ދެން ވޯލްޑް ޗެމްޕިއަންޝިޕަށް ދާ އާން އަކީ އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައިވެސް ރާއްޖެ ތަމްސީލު ކުރި އުންމީދީ ފެތުންތެރިއެކެވެ.


މެއި9ވަނަ ދުވަހު ބާޒާރުމަތިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ މަކީޓާ ބްރޭންދްގެ ކަޓްއޮފް މެޝިނަކާއި، ވެލްޑިންގ ޕްލާންޓެއް. އިންސިޑެންޓް ނަންބަރު 486616\nމެއި 15 ވަނަ ދުވަހު މަޖީދީމަގު، އިބްރާހީމީ މިސްކިތް ކައިރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ފާރުގައި ހަރުކުރާ7ގަޑި. އިންސިޑެންޓް ނަންބަރު 487124\nމެއި 16 ވަނަ ދުވަހު ޖަނަވަރީމަގުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ތާޒާ 1.5ލ ފެން ކޭހެއް. އިންސިޑެންޓް ނަންބަރު 487201\nމެއި 17 ވަނަ ދުވަހު ނީލަންފިހާރަ ކައރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ޓޫލް ބޮކްސްއެއް. އިންސިޑެންޓް ނަންބަރު 487238


SunOnline: Zamaanee fenvarah tharaggeekoh maaveyo miskiy alun hulhuvaifi\nޒަމާނީ ފެންވަރަށް ތަރައްގީކޮށް މާވެޔޮ މިސްކިތް އަލުން ހުޅުވައިފި\nނަޖާހު މަސްއޫދު 10 Jul 2020, 17:17\nމާވެޔޮ މިސްކިތް ،ޮހާރު ހުންނަ ގޮތް: އެ މިސްކިތް އިމާރާތް ކުރީ ވިޔަފާރިވެރިޔާ މުހައްމަދު އަލީ ޖަނާހުގެ ހަރަދުގައި -- ސަން ފޮޓޯ/ ފަޔާޒު މޫސާ\nވިޔަފާރިވެރިޔާ މުހައްމަދު އަލީ ޖަނާހު ހަރަދުކުރައްވައިގެން ޒަމާނީ ފެންވަރަށްއެޅުއްވި މާވެޔޮ މިސްކިތް މިއަދު ހުޅުއްވައިފިއެވެ.\nކުރިން ދެ ބުރިއަށް އަޅާފައި ހުރި މަވެޔޮޮ މިސްކިތް ތަޅާލައި އެތަން ފަސް ބުރިއަށް ތަރައްގީ ކުރަން ނިންމީ ކުރީގެ ރައީސް އަބްދުﷲ ޔާމީންގެ ސަރުކާރުގައި 2016 ވަނަ އަހަރުއެވެ. އެތަން ތަރައްގީކުރަން ނިންމީ ޖަހާނުގެ ބައިވެރިވުމާއެކު، ދައުލަތުން 17 މިލިއަން ރުފިޔާ ހަރަދުކުރާ ގޮތަށެވެ. އެއީ މިސްކިތުގެ ފަސް ބުރީގެ ތެރެއިން ތިން ބުރިއަށް ވާ ހަރަދެވެ.\nނަމަވެސް މިސްކިތް ހަތް ބުރިއަށް އަޅަން ނިންމަވައި، އެތަނުގެ ހުރިހާ މަސައްކަތެއް ނިންމެވީ ދައުލަތުގެ އެއްވެސް ހަރަދެއް ނުނަންގަވައި، ޖަނާހުގެ އަމިއްލަ ހަރަދުގައެވެ. މިސްކިތުގެ ޑިޒައިނާއި އިމާރާތްކުރުމުގެ މަސައްކަތް ކުރީ އޭނާގެ އެޗްއާރުސީ ކުންފުނިންނެވެ. ޖަނާހުގެ ބައްޕަގެ ހަނދާނުގައި އެ މިސްކިތަށް ދީފައިވާ ނަމަކީ "މަސްޖިދުލް އަލީ ހުސައިން" އެވެ.\nމިސްކިތުގެ މަސައްކަތް މުޅިން ނިންމައި އިސްލާމިކް މިނިސްޓްރީއާ ހަވާލު ކުރީ މިދިޔަ މަހުގެ 20 ވަނަ ދުވަހުއެވެ. އަދި މިއަދުގެ އަސުރު ނަމާދަށްފަހު އިސްލާމިކް މިނިސްޓަރު ޑރ. އަހުމަދު ޒާހިރު އަލީ ވަނީ އެ މިސްކިތް ރަސްމީކޮށް ހުޅުއްވައިދެއްވައިފައެވެ.\nމީގެ ކުރިން 400 އެއްހާ މީހުންގެ ޖާގައިގެ މާވެޔޮ މިސްކިތް އަލުން އިމާރާތްކޮށްފައި ވަނީ ޓެރަހަކާއެކު ހަތް ބުރިއަށެވެ. އެ މިސްކިތް ހަދާފައި ވަނީ ގާތްގަނޑަކަށް 2،000 މީހުންނަށް އެއްފަހަރާ ނަމާދު ކުރެވޭ ވަރަށެވެ.\nމިސްކިތުގެ އެއް ފްލޯ އަކީ އަންހެނުންނަށް ހާއްސަ ފްލޯއެކެވެ. އެއް ފްލޯއިން އަނެއް ފްލޯއަށް ދިޔުމަށް ލިފްޓުވެސް ބަަހައްޓާފައި ހުރެއެވެ. މީގެ އިތުރުން އެތަނުގައި ބޭސްމަންޓެއް ހުންނަ އިރު ހުރިހާ ފްލޯއެއްގައި ހުންނަނީ އެއާކޮންޑިޝަން ކޮށްފައެވެ. އަދި އެތެރެއާ ބޭރުން ސީސީޓީވީވެސް ހަރުކޮށްފައި ހުރެއެވެ. މިސްކިތުގެ އިންޓީރިއާ ހަދާފައިވަނީ މާބަލް ޖަހައި، އަދި ކާޕެޓުވެސް އަޅައިގެންނެވެ.\nހުޅުމާލޭ ދެވަނަ ފިޔަވައްސަށް އިތުރު ވަގުތީ މިސްކިތެއް\nއުނގޫފާރުގައި އިސްލާމިކް ސެންޓަރު ނުހުޅުވާހުރެ ހަލާކުވަނީ\nކޮނޑޭގައި މިސްކިތެއް އަޅަން ބަޔަކާ ހަވާލުކޮށްފި


Iran in ballistic missile test thakeh koffi - vNews.mv\nއީރާނުން ބެލިސްޓިކް މިސައިލް ޓެސްޓްތަކެއް ކޮށްފި\nސައިފް އަޒްހަރު 08 March 2016, 15:18\nއީރާނުން ބެލިސްޓިކް މިސައިލްތަކެއް ޓެސްޓް ކޮށްފިއެވެ.\nއީރާނުން ބެލިސްޓިކް މިސައިލް ޓެސްޓްތަކެއް މިކުރީ، އީރާނުގެ މިސައިލް ޕްރޮގްރާމާ ދެކޮޅަށް އެމެރިކާއިން މިއަހަރުގެ ޖެނުއަރީމަހު އިތުރު ދަތިކުރުމުގެ ފިޔަވަޅުތަކެއް ކުރިމަތި ކޮށްފައި ވަނިކޮށެވެ.\nއީރާނުގެ ރަސްމީ ނޫސް އޭޖެންސީ، އިރްނާއިން ބުނެފައިވަނީ، އީރާނުން ކުރިއަށްގެންދިޔަ އަސްކަރީ ތަމްރީނުތަކެއްގެ ތެރެއިން ބެލިސްޓިކް މިސައިލް ޓެސްޓްތަކެއްކުރީ، އީރާނަށް ކުރިމަތުވެދާނެ ނުރައްކަލަކާ ކުރިމަތިލުމަށް ތައްޔާރީ ހާލަތުގައި އޮތްކަން ހާމަކޮށްދިނުމަށް ކަމަށެވެ.\nއީރާނުގެ ނިއުކްލިއަރ ޕްރޮގްރާމްގެ މައްސަލާގައި ދުނިޔޭގެ ބޮޑެތި ބާރުތަކާއި އީރާނާ ދެމެދު ދާދިފަހުން ވެވުނު އެއްބަސްވުމުގެ ދަށުން، އީރާނުގެ މިސައިލް ޕްރޮގްރާމާ ދެކޮޅަށް އަޅާފައިވާ ބައެއް ފިޔަވަޅުތައް އުވާލުމާ އެކުއެކުހެން އެމެރިކާއިން ވަނީ މިދިޔަ ޖެނުއަރީމަހު އީރާނުގެ މިސައިލް ޕްރޮގްރާމާ ދެކޮޅަށް އާ ދަތިކުރުމުގެ ފިޔަވަޅުތަކެއް އަޅާފައެވެ.\nއެމެރިކާގެ ބިރުދެއްކުންތަކާއި، ދަތިކުރުމުގެ ފިޔަވަޅުވެސް އަޅާފައި ވަނިކޮށް އެމެރިކާއަށް ގޮންޖަހައި އީރާނުން ކުރިއަށް ގެންދިޔަ ބެލިސްޓިކް މިސައިލް ޓެސްޓްތައް ކުރިއަށް ގެންދިޔައީ އީރާނުގެ ރިވޮލިއުޝަނަރީ ގާރޑާއި، އޭރޯސްޕޭސް ފޯރސަސް އިންނެވެ.\nއީރާނުން ބެލިސްޓިކް މިސައިލް ޓެސްޓްތަކެއް ކުރިއަށް މިގެންދިޔައީ، އީރާނުގައި އާންމު އިންތިޚާބު ބޭއްވިތާ ދެހަފްތާވެސް ނުވަހީހެވެ. މިއިންތިޚާބުން ކުރި ހޯއްދަވާފައިވަނީ، އީރާނުގެ އިސްލާހީ ޚިޔާލުގެ ރައީސް ހަސަން ރޫހާނީގެ ކޭމްޕުންނެވެ.\nއީރާނުގެ ސަލާމަތީ ކަންކަމާ ގުޅޭ އެންމެ މަތީ ފައުޖު ކަމުގައިވާ ރިވޮލިއުޝަނަރީ ގާރޑުން ކަންކަމުގައި ސީދާ ރިޕޯޓްކުރާ ފަރާތަކީ ރޫހީ ލީޑަރ އާޔަތުﷲ އަލީ ޚާމަނާއީއެވެ. ރައީސް ހަސަން ރޫހާނީއެއް ނޫނެވެ.


ދެވަނަ ސެމިސްޓާރގެ ކިޔެވުން ފެށިއްޖެ | Landhooinfo\nދެވަނަ ސެމިސްޓާރގެ ކިޔެވުން ފެށިއްޖެ\n2016 ވަނައަހަރުގެ ދިރާސީ އާ އަހަރުގެ ކިޔެވުން މިއަދު ފަށއިފި.\nމިއަހަރުގެ ރާއްޖޭގެ ސްކޫލްތަކުގެ ދިރާސީއަހަރު ކިޔެވުމުގެ ދެވަނަ ސެމިސްޓާރގެ ކިޔެވުން މިއަދު ފެށިއްޖެއެވެ. މިއަދު ކިޔެވުން މިފެށުނީ ފުރަތަމަ ސެމިސްޓާރގެ އިމްތިހާނަށްފަހު 31 މެއި އިން ފެށިގެން9ޖޫން އާއި ހަމައަށް ލިބުނު ކުރު ޗުއްޓީއަކަށް ފަހުގައެވެ.\nމިނިސްޓްރީ އޮފް އެޑިޔުކޭޝަނުން ނެރުއްވާފައިވާ މިއަހަރުގެ އެކަޑަމިކް ކަލަންޑަރުގައިވާ ގޮތުން މި ފެށުނު ދެވަނަ ސެމިސްޓާރގެ މިޑްޓާރމް ހޮލިޑޭ ލިބިގެންދާނީ އޯގަސްޓް މަހުގެ 12 އިން 16 އަށެވެ. އަދި ދެވަނަ ސެމިސްޓާރގެ ޓެސްޓްފެށޭނީ 30 އޮކްޓޯބަރ ގައެވެ. ޓެސްޓްނިމި ރިޕޯރޓްފޮތްތައް ދޫކޮށް ސްކޫލްތަކުގެ ބޮޑުޗުއްޓީ ފެށޭނީ ނޮވެމްބަރ މަހުގެ 25 އެވެ.\nމީގެ އިތުރުން ރާއްޖޭގައި އެންމެ ގިނަކުދިން ހަދަމުން ގެންދާ އައިޖީސީއެސްއީ ، ޖީސީއީ އޯލެވެލް އަދި އެސްއެސްސީ އިމްތިޙާން މިއަހަރު ފެށުމަށް ހަމަޖެހިފައިވަނީ އޮކްޓޯބަރ މަހުގެ6އެވެ.\nމަޢުލޫމާތު ލިބިފައިވާ މިސެމިސްޓާރގެ ތެރެއަށް ބަރަކާތްތެރި ރަަމަޟާން މަހާއި ގިނަ އަދަދެއްގެ ބަންދުދުވަސްތައް ވަދެގެންދާތީވެ މި ސެމިސްޓާރގައި ކިޔަވަން ލިބޭދުވަސްކޮޅާއި ވަގުތު ކޮޅަކީ ނިމިދިޔަ ސެމިސްޓާރ އާއި އަޅާބަލާއިރު ވަރަށް ކުޑަ ވަގުތުކޮޅެކެވެ.\nޓެގްދިރާސީ އަހަރުގެ ކިޔެވުން


Barcelona molhuvi iru Real in leadu dhamahahttaifi | Mihaaru\nބާސެލޯނާ މޮޅުވިއިރު ރެއާލުން ލީޑު ދަމަހައްޓައިފި\n06 އެޕްރީލް 2017 - 09:07 1 comment\nބާސެލޯނާ (އޭޕްރިލް 6) - ސްޕެނިޝް ލީގުގައި ރޭ ސެވިއްޔާގެ މައްޗަށް 3-0 އިން ބާސެލޯނާ ކުރި ހޯދިއިރު ލެގަނޭސް އަތުން ރަށުން ބޭރުގައި ރެއާލް މެޑްރިޑް 4-2 އިން ހޯދި މޮޅާ އެކު ލީގުގެ އެއް ވަނައިގައި ލީޑު ދަމަހައްޓައިފި އެވެ.\nރޭގެ މޮޅާ އެކު ރެއާލް އެއް ވަަނަައިގައި އޮތީ 29 މެޗުން 71 ޕޮއިންޓާ އެކު އެވެ. ދެ ވަނައިގައި ބާސެލޯނާ އޮތީ 30 މެޗުން 69 ޕޮއިންޓް ހޯދައިގެންނެވެ. ތިން ވަަނައިގައި އެތުލެޓިކޯ މެޑްރިޑް އޮތީ 30 މެޗުން 61 ޕޮއިންޓާ އެކު އެވެ.\nސެވިއްޔާއާ ކޮޅަށް ރޭގެ މެޗުގައި ބާސެލޯނާ އިން ޖެހި ތިން ލަނޑު ވެސް އެ ޓީމުން ކާމިޔާބުކުރީ ފުރަތަމަ ހާފްގަ އެވެ. އޭގެ ތެރެއިން ދެ ލަނޑު ޖެހީ ސަސްޕެންޝަނަށް ފަހު ރޭގެ މެޗުގައި ކުޅުނު ލިއޮނަލް މެސީ އެވެ. އަނެއް ލަނޑު ޖެހީ ލުއިސް ސުއަރޭޒް އެވެ.\nބާސެލޯނާގެ ކޯޗު ލުއިސް އެންރީކޭ ބުނީ މިއީ މި ސީޒަނުގައި މެޗެއްގައި ފުރަތަމަ ހާފްގައި ބާސެލޯނާ އިން އެންމެ ރަނގަޅު ކުޅުމެއް ދެއްކި ފަހަރު ކަމަށެވެ.\nލެގަނޭސް ކޮޅަށް ރެއާލްގެ ހަތަރު ލަނޑުގެ ތެރެއިން ތިން ލަނޑު ޖަހައި ސްޕެއިންގެ ފޯވާޑް އަލްވާރޯ މޮރާޓާ ވަނީ ހެޓްރިކެއް ހަދައިފަ އެވެ. މި މެޗުގެ ލަނޑުތަކާ އެކު މޮރާޓާ ވަނީ މި ސީޒަނުގެ މިހާތަނަށް 15 ލަނޑު ހަމަކޮށްފަ އެވެ.\nރެއާލްގެ އަނެއް ލަނޑު ޖެހީ ޖޭމްސް ރޮޑްރިގޭޒެވެ. ލެގަނޭސްގެ ލަނޑުތައް ޖެހީ ގަބްރިއެލް އާއި ލޫޗިއާނޯ ނެވޭސް އެވެ.\nމިއީ މި މަހުގެ ތެރޭގައި ރެއާލް ކުޅެން ޖެހޭ ނުވަ މެޗުގެ ތެރެއިން ދެ ވަނަ މެޗެވެ. ރެއާލްގެ ކޯޗު ޒިނެދިން ޒިދާން ބުނީ އެ ޓީމުގެ ސީޒަން ބަރޯސާވެފައިވަނީ މި މަހުގެ މެޗުތަކުގައި ނެރޭ ނަތީޖާތަކުގެ މައްޗަށް ކަމަށެވެ.\n"އަހަރެމެންނަށް އެބައޮތް ވާދަވެރި ޓީމުތަކާ ދެކޮޅަށް ލީގު މެޗުތައް. ޗެމްޕިއަންސް ލީގު ކުއާޓާ ފައިނަލް ވެސް ކުޅެން ޖެހޭ. ޓީމަށް ބަދަލުތަކެއް އަންނާނެ. މިއީ ސީޒަންގެ ކާމިޔާބީއާ ގުޅިފައިވާ މެޗުތަކެއް،" ޒިދާން ބުންޏެވެ.


ނިއުއާ ޒާތީ ކަމެއް ނެތް، އެހީވާން ތައްޔާރަށް މިތިބީ\nނިއު އާއި ހަމްޕުގެ އެއްބަސްވުން އެފްއޭއެމުން އުވާލައިފި\nގައުމީ ޓީމުގެ ޒުވާން ކުޅުންތެރިއާ ހަމްޒާ މުހައްމަދު (ހަމްޕު) އާއި ނިއު ރޭޑިއަންޓާ ދެމެދު ހަދާފައިވާ އެއްބަސްވުން އެފްއޭއެމްގެ ޕްލޭޔާ ސްޓޭޓަސް ކޮމިޓީން މިއަދު އުވާލައިފި އެވެ.\nނިއުގެ ޔޫތު ކުޅުންތެރިންނަށް ފުރުސަތު ހުޅުވާލައިފި\nނިއު ރޭޑިއަންޓް ސަސްޕެންޑްކުރަން އެފްއޭއެމްގެ އެގްޒެކެޓިވް ކޮމިޓީން ނިންމީ، ލިބިދޭ ބާރެއް ނަހަމަ ގޮތެއްގައި ބޭނުންކޮށްގެން ކަމަށާއި، ޒާތީ ތައައްސަބުން ފުރިފައިވާ އެ އަމަލުން...\nކޮޅުފައިން ޖަހައި ނިއު ވައްޓާލުން: ޒާތީ ކަމެއް؟!\nދިވެހި ކުޅިވަރުގެ އެންމެ ބޮޑު އަދި އެންމެ ގިނަ ބަޔަކު ސަޕޯޓްކުރާ އެއް ކްލަބް ކަމަށްވާ ނިއު ރޭޑިއަންޓް، ފުޓްބޯޅައިގެ ހުރިހާ ހަރަކާތަކުން މުއްދަތެއް ނެތް ގޮތަށް ސަސްޕެންޑްކުރަން...\nމިދިޔަ އަހަރު 10 ކުޅުންތެރިއަކަށް މުސާރައިގެ ގޮތުގައި ދޭން ޖެހޭ 3.8 މިލިއަން ރުފިޔާ ނިއު ރޭޑިއަންޓް ސްޕޯޓްސް ކްލަބުން ދީފައި ނުވާތީ، ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)...


Lanka ge eki sarahahdhu thah balahattan sifainnaai fuluhun nukumejje | Mihaaru\nކޮލަމްބޯގެ އުތުރުން އޮންނަ މިނުވަންގޮޑާގައި ސައިކަލެއް ސިފައިން ޗެކްކުރަނީ. --ފޮޓޯ:އޭއެފްޕީ\nލަންކާގެ އެކި ސަރަހައްދުތައް ބަލަހައްޓަން ސިފައިންނާއި ފުލުހުން ނުކުމެއްޖެ\n16 މެއި 2019 - 14:46\nކޮލަމްބޯ (މެއި 16) - ސްރީ ލަންކާގެ އެކި ސަރަހައްދުތަކުގައި ހަމަޖެހުން ގާއިމް ކުރުމުގެ މަސައްކަތް ކުރުމަށް ސިފައިންނާއި ފުލުހުން ނުކުމެއްޖެ އެވެ.\nމިދިޔަ މަހު ދިން އީސްޓާ ބޮމުގެ ހަމަލާ އަށް ފަހު މުސްލިމުންނާ ދެކޮޅަށް ދޭ ހަމަލާތައް އިތުރުވެފައިވާތީ ބައިނަލްއަގުވާމީ ގޮތުން ވެސް ލަންކާ އަށް ދަނީ ޕްރެޝަރު ކުރިމަތިކުރަމުންނެވެ.\nސިފައިންގެ ތަރުޖަމާން ސުމިތު އަތަޕައްތޫ ވިދާޅުވީ ވޭތުވެދިޔަ 24 ގަޑިއިރު ލަންކާގައި އެއްވެސް ހަމަނުޖެހުމެއް ހިންގާފައި ނުވާ ކަމަށެވެ. ފުލުހުން ބުނީ ސާޗް އޮޕަރޭޝަންތައް ސަލާމަތީ ފަރާތްތަކުން ކުރިއަށް ގެންދާނެ ކަމަށެވެ.\nފުލުހުން ބުނީ ހަމަނުޖެހުންތަކާ ގުޅިގެން އިއްޔެ ހަވީރާ ހަމައަށް 112 މީހުން ހައްޔަރުކޮށްފައިވާ ކަމަށެވެ. އެންމެ ބޮޑަށް ހަމަނުޖެހުން ހިންގާފައި ވަނީ ނޯތު-ވެސްޓަން ޕްރޮވިންސް (އެންޑަބްލިއުޕީ) ގަ އެވެ. އެ ޕްރޮވިންސްގެ ސަލާމަތީ ކަންކަން ބެލެހެއްޓުމަށް އިތުރު 5،500 ފުލުހުން ވަނީ ނެރެފަ އެވެ.\nހަމަނުޖެހުން ކޮންޓްރޯލް ކުރުމުގެ މަސައްކަތް ސަރުކާރުން ވަރުގަދަ ކުރީ ހުރިހާ ދީންތަކެއްގެ މީހުންނަށް ވެސް ހިމާޔަތް ދިނުމަށް ކޮލްމްބޯގައި ތިބޭ ޔޫރަޕްގެ ގައުމުތަކުގެ އެމްބަސެޑަރުން ގޮވާލާފައި ވަނިކޮށެވެ.\nބޮމުގެ ހަމަލާތަކަށް ފަހު ލަންކާގައި ވަނީ ކުއްލި ނުރައްކަލުގެ ހާލަތު އިއުލާންކޮށްފަ އެވެ.\nއިތުރު ލިޔުންތައް ސްރީ ލަންކާ މިލިޓަރީ ޕޮލިސް\nލަންކާ ފުލުހުންގެ ކުރީގެ ވެރިޔާ ހައްޔަރުކޮށްފި


STO in gina adhadhegge fiya, aluvi adhi bis ukaalanee!\nއެސްޓީއޯއިން ގިނަ އަދަދެއްގެ ފިޔާ، އަލުވި އަދި ބިސް އުކާލަނީ!\n- 1 month ago 10 - އިނާޒް މޫސާ\nއެސްޓީއޯއިން ގިނަ އަދަދެއްގެ ފިޔާ، އަލުވި އަދި ބިސް އުކާލަމުން އެބަގެންދެއެވެ.\nކޮވިޑް-19 އާއި ގުޅިގެން ގިނަ ރާއްޖެއަށް މި ބާވަތްތައް ލިބުމުގައި ދަތިތަކެއް ކުރިމަތިލާންޖެހި، އަގުތައް އިންތިހާއަށް އަރާފައިވެއެވެ. މިއާއެކު އަވަށްޓެރި އިންޑިއާއިން ވަނީ މޭ 15 ވަނަ ދުވަހު 26 ޓަނުގެ ފިޔާ، 14 ޓަނުގެ އަލުވި ރާއްޖެއަށް އެހީގެ ގޮތުގައި ފޮނުވާފައެވެ.\nއެސްޓީއޯއިން ގިނަ އަދަދަކަށް ފިޔާ އަލުވި އަދި ބިސް އުކާލަމުން ދާ ސަބަބު ހޯދުމަށް އެސްޓީއޯގެ މީޑިއާ އޮފިޝަލްއަށް ގުޅާލުމުން ފޯނަށް ޖަވާބު ނުދެއްވާތީ އެ ކުންފުނީގެ ބަހެއްވަނީ ލިބޭގޮތް ނުވެފައެވެ.\nވެމްކޯގެ އޮފިޝަލްއެއް ވޮއިސް އަށް ކިޔައިދިންގޮތުގައި އެސްޓީއިން ކޮންމެ ދުވަހަކު ގޮތަކަށް މިފަހުން ކުނިވެފައި ހުންނަ ފިޔާ، ބިސް އަދި އަލުވި ގެންނަމުން ދާތީ ކުނި ވާޒާތުގެ އެއްޗިސް އުފުލާ އުފުލި ކޮންމެ ރެއަކު ވެސް މިހާރު ކުނި އުފުލަމުން އަންނަކަމަށެވެ.\nވޮއިސް ގެ ނޫސްވެރިން ވެމްކޯ ސަރަހައްދުގައި ހަރަކާތްތެރިވި ވަގުތުވެސް އެސްޓީއޯގެ ބޮޑު ޕިކަޕެއްގެ ކުނިވެފައި ހުރި ތަކެތި ގެނެސްފައިވާތަން ފެނިފައިވެއެވެ. އަދި ވެމްކޯ އުފުލި ފުރިފައިވަނީ އެސްޓީއޯއިން ގެނެސްފައިވާ ކުނިންކަން ފާހަގަކޮށްލެވެއެވެ.\nކޮވިޑް-19 އާއި ގުޅިގެން ރާއްޖެއަށް އިޤްތިސާދީގޮތުން ބޮޑެތި ގޮންޖެހުންތަކެއް ކުރިމަތިވެ، ގިނަ ބަޔަކު ވަޒީފާއިން ވަކިކޮށްފައިވާ މި ދަނޑިވަޅުގައި މި ފަދަގޮތަކަށް ބޮޑު އިސްރާފެއް ވެގެން ދިޔުމުން ގިނަ ބަޔަކު ދަނީ ސަރުކާރަށް ފާޑުކިޔަމުންނެވެ. އެގޮތުން ހިލޭ ރަށްރަށް ނުވަތަ ފިހާރަތަކަށް ބަހާލުން މި ހާލަތުގައި އެއީ ސަރުކާރުގެ ވިޔަފާރި ކުންފުނިން މިތަކެތި ކުނިވަންދެން ބެހެއްޓުމުގެ ބަދަލުގައި ކުރެވިދާނެކަމެއްކަމަށް ގިނަ ބަޔަކު އަންނަނީ މީސް މީޑިއާގައި ހިޔާލު ފާޅުކުރަމުންނެވެ.\nއަމްރު އިސްތިއުފާ! އީސްޓޯރު ފޭލް. ސިމެންތި ސަޕްލައި ހަމައެކަނި ރައްޓެހިންނަށް ސީދާ އަމްރުއާ ގުޅާލީމާ. ހޯލްސޭލް ފޭލް. ފާމަސީ ފޭލް. ރައީސް ސޯލިހު، މީނާ ވަކިކުރައްވާ!\nނާޤާބިލް ކަން ހުރިހާ ދިމާލަކުންވެސް. އަމްރު އަކީ އެކްޓިވިސްޓެއް. އޭނައަށް ކޮން ކުންފުންޏެއް ހިންގޭނީ\nމުސީބާތުގެ ވަގުތުގައި ވިއްކަން ޖެހޭތަ؟\nއެސްޓީއޯ މުވަޒަފުން ލައްވައި ކޮމެންޓް ކުރުވަނީ އޯ އަމްރު\nއެސްޓީއޯ އިން ތީގެ ހަގީގަތް ސާފުނުކޮށް ހަބަރު ޖެހީމަ ވަރަށް ދެރަ. ރައްޔިތުންނާ އެކީ އޮންނަ ކުންފުންޏެއް އެއީ. ދެން މިދުވަސްކޮޅުގެ ގޮތުންވެސް ތިތަކެތި ނުވިކޭނެނު. އެހެންވީމަ، އެންމެ ރަނގަޅު ގޮތަކަށްވާނީ ހަމަ އުކާލުންހެން ހީވަނީ.\nއަޅެދެން ކުނިވީމަ އުކައެއްނޫންތަ ލާނީ؟ އަންތަރީސް ވެއްޖެ. ރައްޔިތުން ނުންތަ ބަނޑަށް ޖެހިދާނެތީ ހޭބޯނާރާ ހަޅޭއްލެވީ. ދެން އިތުރަށް ގެނައިމަވެސް ގޯސްވީ ދޯ. ސަލާމަތެއް ނެތެއްނު.\nމި ބާވަތުގެ މުދަލަށް ކިޔަނީވެސް ޕެރިޝަބަލްގުޑްސް އެހެންވީމާ މިތަކެތި ގުދަނުގައި ހުއްޓާވެސް ހަލާކުވާނެ މިތަކެތި ހަލާކުނުވާނެ ފުރިޖުކޮށްފަ ބެހެއްޓީމަ އޭރުން ހަލާކުވުން ވަރަށް ކުޑަވާނެ އެކަމަކު އަގު އިންތިހާޔަށް ބޮޑުވާނެ. ފެންޓަސީ އާއި ސީގަލް އަށް މިނޫހުގެ ނޫސްވެރިން ވަދެލުން ރަގަޅު. އަގު ތައް ބަލާލަން. ކިލޯއިން އަޅުގަޑުމެން ގަންނަ ތަކެތީގެ އަގު ޖަހާލާފަ އެހުންނަނީ ގުރާމުން


Kuriah oih season fashaany charity shield match in - vNews.mv\nކުރިއަށް އޮތް ސީޒަން ފަށާނީ ޗެރިޓީ ޝީލްޑް މެޗުން\nއައްފާން މުހައްމަދު 22 November 2021, 18:41\nކުރިއަށް އޮތް ރާއްޖޭގެ ފުޓުބޯޅަ ސީޒަން ޗެރިޓީ ޝީލްޑް މެޗުން ފަށާގޮތަށް، ރާއްޖޭގެ ފުޓުބޯޅައިގެ މައި އިދާރާ (އެފްއޭއެމް) އިން ނިންމައިފިއެވެ.\nއެފްއޭއެމް އިން ކުރިން އާންމުކޮށްފައިވާ ރާއްޖޭގެ ފުޓުބޯޅަ ކަލަންޑަރު ބުނާގޮތުން ސީޒަން ފެށުމަށް ނިންމާފައިވަނީ ޕްރެޒިޑެންޓްސް ކަޕުންނެވެ. އެ މުބާރާތް ފެށުމަށް ކުރިން ނިންމީ ޑިސެމްބަރު މަހުގެ 15 ވަނަ ދުވަހުއެވެ. އަދި އެއަށްފަހު ޗެރިޓީ ޝީލްޑް މެޗު އަންނައަހަރު ފެބްރުއަރީ މަހުގެ 12 ވަނަ ދުވަހުއެވެ.\nއާންމުގޮތެެއްގައި ރާއްޖޭގެ ފުޓުބޯޅަ ސީޒަން ފަށަނީ ޗެރިޓީ ޝީލްޑް މެޗުންނެވެ. އަދި ޕްރެޒިޑެންޓްސް ކަޕަކީ ސީޒަން ނިންމުމަށް ކުޅޭ މުބާރާތެކެވެ.\nއެފްއޭއެމް އިން ހޯމަ ދުވަހު އާންމުކުރި ކަލަންޑަރުގައިވާގޮތުން މިފަހަރުގެ ސީޒަން ފަށާނީ ޑިސެމްބަރު މަހުގެ 15 ވަނަ ދުވަހު ޗެރިޓީ ޝީލްޑް މެޗުންނެވެ. މިމެޗުގައި ބައްދަލުކުރާނީ ފާއިތުވީ ދެ ސީޒަނުގެވެސް ލީގު ޗެމްޕިއަން މާޒިޔާ އާއި އެންމެފަހުގެ ރަނަރަޕް ވެލެންސިއާ އެވެ.\nކުރިއަށް އޮތް ސީޒަނުގެ ޗެރިޓީ ޝީލްޑް މެޗު އަންނަ މަހު ކުޅޭއިރު، މިދިޔަ ސީޒަނުގެ ޗެރިޓީ ޝީލްޑް މެޗުވެސް ކުޅެފައިވަނީ މިދިޔަ އަހަރުގެ ޑިސެމްބަރު މަހުގެ ތެރޭގައެވެ. އެ މެޗުން ކުލަބު އީގަލްސް ވަނީ މާޒިޔާ ބަލިކޮށް މުޅިން އަލަށް ޗެރިޓީ ޝީލްޑް އުފުލާލާފައެވެ.\nއެފްއޭއެމުން ނެރުނު އައު ކަލަންޑަރުގައިވާ ގޮތުން މީގެ ކުރިން ބާއްވަމުން އައި ޕްރެޒިޑެންޓްސް ކަޕް މިހާރު ވަނީ ޕްރެޒިޑެންޓްސް ލީގަށް ބަދަލުކޮށްފައެވެ. އަދި އެ ލީގު ފެށުމަށް މިހާރު ތާވަލުކޮށްފައިވަނީ އަންނަ މަހުގެ 19 ވަނަ ދުވަހެވެ. މި ފަހަރުގެ މުބާރާތް ރާވާފައިވާ ގޮތުން ދިވެހި ޕްރެޒިޑެންޓްސް ލީގުގައި ޕްރިމިއާ ލީގުގައި އަށް ޓީމުގެ މެދުގައި ލީގު ބުރެއް ކުޅޭއިރު، މުބާރާތުގެ ފައިނަލުުގައި ކުޅޭނީ ލީގު ބުރުގެ އެންމެ މޮޅު ދެ ޓީމެވެ. އެންމެ ފަހުން ޕްރެޒިޑެންޓްސް ކަޕުގައި އަށް ޓީމު ހިމެނޭ ގޮތަށް ކުޅުނީ 2015 ވަނަ އަހަރެވެ.\nއެކި ސަބަބުތަކާހެދި ފާއިތުވީ ތިން ސީޒަނުގައިވެސް ޕްރެޒިޑެންޓްސް ކަޕް ބާއްވާފައެއް ނުވެއެވެ. އެހެންކަމުން މިއީ ގާތްގަނޑަކަށް4ވަރަކަށް އަހަރަށްފަހު މި މުބާރާތް ބާއްވާ ފުރަތަމަ ފަހަރެވެ.\nއަންނަ ޖެނުއަރީ މަހުގެ 23 ވަނަ ދުވަހު ޕްރެޒިޑެންޓްސް ލީގު ނިމޭއިރު، ހޯމަ ދުވަހު އިއުލާނުކުރި ކަލަންޑަރުގައިވާ ގޮތުން ދިވެހި ޕްރިމިއާ ލީގު ފަށަން އެފްއޭއެމުން މިހާރު ނިންމާފައިވަނީ އަންނަ އަހަރުގެ ފެބްރުއަރީ މަހުގެ ފަސްވަނަ ދުވަހެވެ. މީގެ ކުރިން ލީގު ފެށުމަށް ތާވަލުކޮށްފައި އޮތީ ފެބްރުއަރީ މަހުގެ 12 ވަނަ ދުވަހެވެ.\nމިދިޔަ ސީޒަނުގެ ލީގުގައިވެސް ކުޅުނު އަށް ޓީމާއެކު ކުރިއަށް އޮތް ސީޒަނުގެ ދިވެހި ޕްރިމިއާ ލީގު ކުރިއަށްދާއިރު، މި ފަހަރުގެ ލީގުގައިވެސް ތިން ބުރު ކުޅުމަށް ވަނީ ނިންމާފައެވެ. ނިމިދިޔަ ސީޒަނުގައިވެސް ލީގުގައި ތިން ބުރެއް ކުޅެން އެންމެ ފުރަތަމަ ނިންމި ނަމަވެސް، އެ ފަހަރު ދެވަނަ ބުރާ ހަމައިން ލީގު ވަނީ ނިންމާލާފައެވެ.\nމިދިޔަ ސީޒަނުގެ ލީގުގައިވެސް ކުޅުނު އަށް ޓީމު ކުރިއަށް އޮތް ސީޒަނުގެ ދިވެހި ޕްރިމިއާ ލީގުގައި ވާދަކުރާއިރު، މި ފަހަރު އެއްވެސް ޓީމެއް ރެލިގޭޓުވެފައި ނުވަނީ މިދިޔަ ސީޒަނުގައި ދެވަނަ ޑިވިޝަން ބާއްވާފައި ނުވާތީއެވެ.\nއެކަމަކު މި ސީޒަނުގައި ދެވަނަ ޑިވިޝަން އަނެއްކާވެސް ބާއްވާއިރު، އެފްއޭއެމުން ނެރެފައިވާ ކަލަންޑަރުގައިވާ ގޮތުން އެ މުބާރާތް ކުރިއަށްދާނީ އަންނަ އަހަރު ޖޫން މަހުގެ 24 ވަނަ ދުވަހުން ފެށިގެން ޖުލައި މަހުގެ 23 ވަނަ ދުވަހުގެ ނިޔަލަށެވެ. އަދި ޖޫން މަހު އެއްވަނަ ދުވަހު އެފްއޭ ކަޕް ފަށާއިރު، ދިވެހި ޕްރިމިއާ ލީގުގެ ކޮލިފިކޭޝަން މެޗުތައް ކުޅުމަށް ތާވަލުކޮށްފައި ވަނީ ޖުލައި މަހުގެ 27، 31 އަދި އޮގަސްޓް މަހުގެ ހަތަރުވަނަ ދުވަހު ކުޅޭ ގޮތަށެވެ.